
Z A P I S N I K

SA 9. SJEDNICE GRADSKOG VIJEĆA

GRADA GRAČANICA

Održana dana 01.07.2025. godine u Multimedijalnoj sali za sjednice Grada Gračanica sa početkom u 9,00 sati.

Sjednici je prisustvovalo 28 članova Vijeća.

Odsutni su bili Arnes Avdić i Helvedin Okanović

Pored članova Gradskog vijeća sjednici su prisustvovali: Gradonačelnik Sadmir Džebo, Gradski pravobranilac Jasminka Imširović, šefovi službi za upravu, te predstavnici sredstava informisanja. Radio Gračanica je vršila prijenos sjednice uživo.

Sjednicu je otvorio i istom predsjedavao Mirza Okić, Predsjedavajući Gradskog vijeća, zajedno sa zamjenikom Selmom Begović i sekretarom Hamzić Mersedom.

Zapisnik je vodio Hazim Iljazović, a vršilo se i tonsko snimanje sjednice.

Tonski snimak sastavni je dio zapisnika.

Intoniranje himne Bosne i Hercegovine.

Prije početka radnog dijela sjednice Predsjedavajući je obavijestio prisutne u sali da je stigao prijedlog vijećnika Mirzeta Djedovića za odavanje počasti rahmetli efendiji Muhamedu Sinanoviću. Prijedlog je usvojen jednoglasno od strane Kolegija, te je zamolio da učenjem fatihe, minutom šutnje ili na neki drugi prigodan način oda se počast.

Nakon ovog dijela sjednice Predsjedavajući je stavio na raspravu zapisnik sa 8. sjednice Gradskog vijeća.

Učesnici u diskusiji:

Adnan Salihbašić:

„Što se tiče zapisnika, na stranici broj 19. i 21. potkrala se greška prilikom poimeničnog izjašnjavanja, pod brojem 13. dva puta, ajde da je jednom, već dva puta našlo se ime Adnana Salihbašić. Ja znam da vi želite da ispoštujete preporuke Gender centra, ali nemojte preko mene. Tako da bih zamolio da se ovo ispravi.“

Zaključena rasprava.

Zapisnik sa 8. sjednice Gradskog vijeća je jednoglasno usvojen, sa 24 glasa „ZA“, uz usvojenu ispravku vijećnika Adnana Salihbašića.

Predsjedavajući Gradskog vijeća pročitao je pristigle odgovore:

Na 8. sjednici GV Gračanica upućeno je 27 vijećničkih inicijativa i 4 vijećnička pitanja. Pristigli odgovori su sledeći:

Na inicijativu vijećnika Almedina Omerovića za zamjenu dotrajalog elektro stuba u MZ Lukavica (naselje Čamdžići), JP Elektroprivreda BiH – Podružnica „Elektrodistribucija“ Tuzla izvršila je pregled terena 10.06.2025. godine. Ustanovljeno je da je stub drven i u lošem stanju te predstavlja opasnost po sigurnost građana.
U odgovoru se navodi da će PJD Gračanica uložiti maksimalne napore da elektroenergetski objekti u lošem stanju budu sanirani, u skladu sa zakonskim ovlaštenjima i raspoloživim sredstvima. Također se ističe kontinuiran rad na modernizaciji mreže, sigurnosti korisnika i stabilnosti napajanja krajnjih kupaca električnom energijom.

Na inicijativu vijećnika Almedina Omerovića za priključenje na vodovodnu mrežu građana u ulici Braće Fazlića Mz Gračanica je odgovoreno da je JP Vodovod i kanalizacija je izradilo idejni projekat vodovodnog podsistema Lendići te na osnovu toga i Glavni projekat             „ Rekonstrukcija dijela distributivne mreže i proširenje sistema vodosnadbijevanja na dio Mz Lendići koji uključuje i mogućnost priključenja dodatnih korisnika na području , uključujući i ulicu Braće Fazlića. U skladu sa raspoloživim finansijskim sredstvima i prioritetima koje utvrdi Grad Gračanica JP Vodovod i kanalizacije je spremno preuzeti na upravljanje i održavanje izgrađeni i prošireni sistem vodosnadbijevanja i omogućiti priključenje novih korisnika.

Vijećnička inicijativa vijećnika Mirzeta Topčagića koja se odnosi na asfaltiranje dijela ulice Patriotske lige, uzvodno uz korito rijeke Sokoluše, u dužini od cca 150 metara.
Odgovor 
Projekat asfaltiranja predmetne ulice je više puta razmatran, ali nije realizovan zbog prijedloga da se uz rijeku Sokolušu planira šetnica i biciklistička staza. Također, pristupni put je širine manje od 5 m, pa bi za asfaltiranje trebalo planirati širu trasu radi bezbjednosti.
Ipak, problem će se rješavati fazno, u skladu s dostupnim sredstvima i prioritetima, a pozitivno je što su neki vlasnici objekata spremni da finansijski podrže projekat.
Zaključak: Inicijativa se uzima u razmatranje, a konačna realizacija zavisi od sredstava i tehničkih uslova.

Na vijećničko pitanje vijećnice Dženite Dugić da li su konstituisana sva vijeća MZ na području Grada Gračanica i da li su konstituisana sva stalna radna tijela pri Gradskom vijeću Gračanica

Odgovor: Sva vijeća MZ na području Grada Gračanica su konstituisana u propisanom roku te su osim konstituirajuće održali i po nekoliko radnih sjednica. Takođe je su održane konstituirajuće sjednice 7 stalnih radnih tijela te jedno stalno radno tijelo nije održalo 

Vijećnička inicijativa vijećnika Helvedina Okanovića kojom se predlaže asfaltiranje donjeg platoa zelene pijace pored upravne zgrade JP "Komus".
Odgovor:
Asfaltiranje se planira, ali prethodno je potrebno definisati način uređenja prostora i osigurati sredstva.

Vijećnik Helvedin Okanović zatražio je da Služba za civilnu zaštitu, zajedno s Elektroprivredom BiH, izvrši obilazak svih visokopansonskih i niskonaponskih elektro-vodova, posebno onih saniranih nakon elementarnih nepogoda.
U odgovoru iz CZ Grada Gračanica se navodi da je prema zakonu obaveza operatora elektroenergetskog sistema redovno održavanje objekata. Tokom snježnih nepogoda u decembru 2024. godine, Gradski štab civilne zaštite Gračanica je uz pomoć relevantnih službi i operatera reagovao i osigurao pristup ključnim lokacijama.
Civilna zaštita je koordinirala aktivnosti s Elektrodistribucijom, BH Telecomom i drugim službama, a trenutno su na raspolaganju i mobilne ekipe za intervenciju kod kvarova. Naglašava se važnost kontinuirane saradnje i informisanja između vijeća MZ, građana i službi.

Elektrodistribucija BiH - Odgovora na inicijativu vezanu za stanje dalekovoda nakon nepogoda 

• Svjesni su problema na mreži nastalih nakon elementarnih nepogoda u decembru 2024.

• Zahvaljuju se na pomoći Civilne zaštite tokom sanacije.

• Urađeno je idejno rješenje za rekonstrukciju oštećenih dijelova dalekovoda.

• Ovaj projekat je uvršten u plan ulaganja Elektrodistribucije Tuzla.

• Nastavit će pratiti stanje i djelovati prema potrebama.

Elektrodistribucija BiH - Odgovor na inicijativu vijećnika Nedžada Devedžića za gubitak snage na trafostanici koja napaja naselje Devedžije MZ Lukavica

• Problemi sa snabdijevanjem električnom energijom u naselju Devedžije su poznati.

• Elektrodistribucija je poduzela određene aktivnosti, uključujući izradu idejnog rješenja za novu trafostanicu u Devedžijama.

• Izgradnja novog dalekovoda kasni zbog neriješenih imovinsko-pravnih odnosa (nedostatak saglasnosti vlasnika parcela).

• Privremeno je pojačana mreža ugradnjom transformatora na TS Pišće.

• Nastavit će pratiti stanje i poduzimati mjere za poboljšanje kvaliteta napajanja.

Na inicijativu vijećnika Nedžada Devedžića u vezi sanacije potpornog  zida u naselju Prnjavor MZ Lukavica pristigaao je odgovor u kojem se navodi da je na jednoj od predhodnih sjednica postavljeno ista inicijativa i da je usmeno odgovoreno da je Služba CZ po prijavi građana izlazila na teren i da je konstatovano da je od straane građana samoinicijativno u ranijem periodu izvršena izgradnja potpornog zida i asfaltiranje jevnog puta bez konsultacija sa gradskom upravomu narednom periodu će stručno lice ispred Gradske uprave sačiniti predmjer i predračun i dostaviiti nadležnim službama u MZ Lukavica, kako bi se u narednom periodu mogla planirati sredstva za ove namjene.
Na vijećničko pitanje vijećnika Amela Iljazovića o preduslovima za angažovanje deminerskog tima na području Grada Gračanica, istaknuto je da je deminiranje u BiH uređeno relevantnim zakonima i pod nadležnosti BH MAC-a (Centar za uklanjanje mina u BiH). Grad i služba civilne zaštite imaju koordinirajuću ulogu i mogu dostavljati informacije o sumnjivim površinama.
Grad Gračanica je za 2025. godinu planirao 79.536,00 KM u budžetu za sufinansiranje deminiranja. BH MAC je evidentirao sljedeće prioritetne lokacije za deminiranje:
• MSP Donji Skipovac (3.090.707,71 m²)
• MSP Gornji Skipovac–Šamunica (1.175.000,00 m²)
• Topalovići–Centar (105.135,36 m²)
• Topalovići–Ekonomija (19.047,74 m²)
Ove lokacije su uvrštene na Kantonalnu i Državnu listu prioriteta za 2025. godinu, a preduslov za početak operacija je interes akreditovane firme ili donatora.

Odgovor JP Komus d.o.o. Gračanica na vijećničku inicijativu Demira Milkića za uvođenje sistema podzemnih kontejnera za prikupljanje otpada.
JP Komus podržava inicijativu za uvođenje podzemnih kontejnera kao savremenog i održivog rješenja za unapređenje sistema upravljanja otpadom. Ova mjera bi doprinijela boljoj komunalnoj higijeni, smanjenju vizuelnog zagađenja, povećanju kapaciteta za prikupljanje otpada i zaštiti od životinja.
Komus već duže vrijeme prati trendove i primjere dobre prakse u ovoj oblasti. Prva faza aktivnosti je izrada analize izvodljivosti uvođenja podzemnih kontejnera, koja uključuje: izbor lokacija, tehničke i ekonomske zahtjeve te edukaciju građana.
JP Komus je spreman sarađivati sa nadležnim službama grada Gračanica kako bi se postigao najbolji model implementacije.

Napominjem da su odgovori stigli u opširnijoj formi, a da je ovdje pročitana suština istih. Na preostale inicijative i pitanja odgovori nisu pristigli. 

Vijećnici su postavili nova pitanja i inicijative:

Mersiha Jogunčić:

Referirati ću se prvo na ono što sam prošli puta postavila, kao i obično, ja bih voljela zahvaliti se Gradonačelniku što mi je prošli put odgovorio usmeno, ali bih zamolila i pismeno da mi se dostavi odgovor s obzirom da ne znam kakav je tok vijećničkog pitanja ili vijećničke inicijative koju sam postavila. Dakle, ne znam jeste li kontaktirali parohiju ili popa za uklanjanje bora, nemam nikakav odgovor. Također, vidim da se nešto gore radi prema spomeniku Civilnih žrtava rata i to je pohvalno.Također, obilježavanje pješačkih prijelaza još uvijek nisam primjetila realizaciju na terenu, a vjerujem da imate neke odgovore koje ćete mi u toku sjednice dati.Dakle, hoću da uđe u zapisnik da u buduće kada mi se odgovori usmeno, da mi se dostavi i pismeni odgovor kako bih mogla znati kakav je tok i o čemu se radi.

Vijećnička inicijativa:

“Podnosim vijećničku inicijativu za hitnu intervenciju na betonskom stubu kod mezarja Mednica na putu prema naselju Seljanuša.

Obrazloženje:

Na osnovu informacija dobijenih od strane građana, betonski stub na navedenoj lokaciji je u znatnoj mjeri nakrivljen prema saobraćajnici te postoji realna opasnost od njegovog pada na saobraćajnicu.Mislim da se to desilo prilikom sanacije klizišta, pa eto da se uradi i ta sanacija”.

Vijećničko piitanje:

“Kada će izvođač radova rekonstrukcije vodovodne mreže u Šehidskoj ulici, završiti te radove tj. vratiti teren u prvobitno stanje?

Obrazloženje:

Izvođač radova Sagra d.o.o. je izvršio presijecanje i prokopavanje asfaltnog puta radi postavcljanja nove vodovodne mreže. Nakon završenog postavljanja cijevi, kanal je saniran samo posipnim materijalom “prljavom rizlom”, koji se sliježe kada nailaze veća motorna vozila i kamioni i prilikom toga dolazi do novih oštećenja i obrušavanja asfalta oko tog kanala. Građanin je postavljao pitanje i na portalu 72 sata i u maju mjesecu je dobio odgovor, a sad smo već u julu i mislim da je vrijeme da dobijemo konačan odgovor”

Edin Šehić:
“Gradska uprava kao servis građana treba da ima što bolje uslove i što bolji servis prema građanima i u vezi stim  ja ću danas podnijeti dvije vijećničke inicijative kao poboljšanje tog servisa prema građanima, a u suštini one se ponavljaju.Neka je stara 7 godina, neka je malo manje, ali svejedno evo promijenjena je izvršna vlast i nadam se da će ove inicijative sada biti implementirane, jer u mnogome pospješuju usluge prema građanima”.

Vijećnička inicijativa:

“Na osnovu člana 23. i 46.Statuta Grada Gračanica, upućujem vijećničku inicijativu: Za obezbjeđenje min 3 parking mjesta ispred ulaza u šalter salu, uz ograničeno vrijeme parkiranja, max 20 min zbog korištenja usluga gradske uprave za građane”

Obrazloženje:

Obzirom da građani koji koriste usluge gradske uprave, prvenstveno šalter sale, vrlo često imaju problem sa parkingom auta za vrijeme pružanja usluga gradskih službenika koje traje 10-15 minuta, smatram da bi obezbjeđenje min 3 parking mjesta do označenog parkinga punjenja za el.automobile, gdje se i samo može koristiti za ovo kraće parkiranje, znatno poboljšalo uslugu servisa gradske uprave prema građanima.Navedena parking mjesta potrebno označiti adekvatnim saobraćajnim znakom i dopunskom tablom uputstva parkiranja, kao i pokriti video nadzorom, kako bi se nesavjesni vozači mogli sankcionisati, ukoliko ne poštuju upute date saobraćajnim znakom.Primjer saobraćajnog znaka sa dopunskom tablom u prilogu”

Vijećnička inicijativa:

“Na osnovu člana 23. i 46.Statuta Grada Gračanica, upućujem vijećničku inicijativu:

Za uvođenje rada šalter sale poslije 16 h, kako bi se omogućilo izdavanje osnovnih dokumenata (Uvjerenje o državljanstvu, Izvod iz matične knjige rođenih, Izvod iz matične knjige umrlih, Izvod iz matične knjige vjenčanih i drugi dokumenti koje izdaju Gradska uprava), kao i ovjera osnovnih dokumenata (LK, CIPS itd.).Potrebno takođe omogućiti kopiranje osnovnih dokumenata u krugu gradske uprave (besplatno ili po tržišnoj cijeni).

Obrazloženje:

Svjedoci smo da većina građana/uposlenika sa područja našeg grada radi u vremenu do 16 h, čime nailaze na problem korištenja usluga gradskih službi u pogledu izdavanja i ovjere određenih dokumenata, obzirom da šalter sala radi do 16 h.Takođe, vrlo često građani budu primorani da određene dokumente moraju kopirati u najbližoj kopirnici, udaljeno preko 300 m, što je prvenstveno poteškoća za starije, al i one koji žure na posao.Obično se tu radi o kopiji LK i CIPS-a čije originale posjeduju.

Gradska uprava je servis građana i s tim u vezi vijećnička inicijativa treba da dobije podršku izvršne vlasti Grada Gračanica da pronađe način da istu implementira, kako u pogledu prilagođavanja radnog vremena šalter sale, tako i omogućavanja kopiranja osnovnih dokumenata u krugu gradske uprave, da li po tržišnoj cijeni (max 0,10 KM/stranici) ili besplatno.Poređenja radi, kopiranje jedne LK, CIPS-a, Izvoda iz matične knjige rođenih, Uvjerenja o državljanstvu, tržišno košta max 0,50 KM, a za takvu uslugu treba preći preko 600 m i gubiti dragocjeno vrijeme. Da ne shvate me uposlenici gradske uprave da je ovo atak na njih, ali menadžerski pristup Gradonačelnika i raspodjele radnog vremena da neko recimo radio d 10,00 sati do 18,00 sati može se to fino napraviti i omogućiti bolji servis građanima”.

Adnan Salihbašić:
Vijećnička inicijativa:

“U ime građana ul. Riječka obraćam Vam se sa zahtjevom za iznalaženje rješenja za normalno odvijanje života u ul.Riječka, MZ Gračanica, za građane koji žive u navedenoj ulici, a odnosi se na dio ulice koja se proteže od stambenog bloka tzv. Kifla uz korito rijeke Sokoluše. Naime, u navedenoj ulici a posebno ljeti u večernjim satima, u ulici dolazi do okupljanja velikog broja omladine ovog grada šetaju, sjede, druže se, što ne predstavlja problem. Međutim, u večernjim satima sa pojavom okupljanja omladine dolazi do velikog prometa saobraćaja u ulici dijelom puta gdje u saobraćaju učestvuje veliki broj mopeda, motocikala kao i putničkih vozila kojim upravljaju mlade osobe, tj. maloljetnici i početnici vozači, a koji razvijaju velike brzine kretanja i stvaraju veliku buku čime dolazi do uznemirenosti građana ove ulice i ugrožavanja kako građana koji su žive tako i okupljene omladine iz kog razloga je potrebno da preduzmete mjere i radnje iz svoje nadležnosti kako bi zaštitili kako građane koji tu žive tako i omladinu koja je svakako budućnost našeg grada. Jedno od mogućih rješenja je pretvaranje ulice u šetalište u vremenu od 20:00 do 03:00, gdje bi postavljenim adekvatnim saobraćajnim znakovima ulica bila isključivo za kretanje pješaka koji bi bili zaštićeni od mogućih neželjenih posljedica do kojih može doći uslijed brze vožnje, uz postavljanje i dopunskih tabli, osim vozila sa posebnom dozvolom koje bi stanarima omogućile dolazak sa vozilom do svojih kuća u vrijeme obustave saobraćaja.Takođe napominjemo da je kritična situacija u ulici doživjela vrhunac jer građani razmišljaju o preduzimanju određenih mjera samoinicijativno što bi moglo imati negativne posljedice kako za omladinu tako i za nesavjesne učesnike u saobraćaju ulice Riječka”.

Vijećničko pitanje:

“Da li ste uputili mišljenje i komentare na varijante idejnog rješenja brze ceste Doboj Istok-Gračanica-Šićki Brod i ukoliko niste, ko je zadužen da ga izradi i u kojem roku?

Na osnovu člana 22.Odluke o izmjenama i dopunama Poslovnika Općinskog vijeća Gračanica broj: 01-05-02115-2018 od 21.06.2018.godine podnosim vijećničko pitanje kao u naslovu.

Obrazloženje:

Naime, Institut za građevinarstvo “IG” Banja Luka je Gradu Gračanica a na osnovu Ugovora o izradi idejnog rješenja i studije brze ceste Doboj Istok-Gračanica-Šićki Brod zaključen sa JP Autoceste F BiH d.o.o. Mostar obratio sa molbom da Grad Gračanica dostavi mišljenje i komentare na varijante brze ceste a koji se odnose na područje grada Gračanica i to u najkraćem roku.Kako je pomenuta brza cesta od strateškog značaja za naš grad, mišljenja sam da Grad Gračanica treba ovaj poziv shvatiti kao prioritet i predložiti najbolje moguće rješenje za privredu i građane Grada Gračanica, kako se trasa ne bi isplanirala mimo naših interesa”.

Amel Iljazović:
Vijećnička inicijativa:

“Na osnovu člana 23. i 46.Statuta Grada Gračanica upućujem vijećničku inicijativu:

Inicijativa za formiranje Šumariije Gračanica u okviru Javnog preduzeća “Šume Tuzlanskog kantona” d.d. Kladanj.

Obrazloženje:

Grad Gračanica posjeduje značajne šumske površine koje su od izuzetnog ekološkog, ekonomskog i društvenog značaja za lokalno stanovništvo.Upravljanje tim šumama trenutno je pod ingerencijm drugih šumarija (Šumarija Tuzla i Šumarija Srebrenik), što često otežava drektno, brzo i efikasno upravljanje šumskim resursima u skladu s potrebama lokalne zajednice.

Posebno je važno istaknuti da se na području Grada Gračanica nalazi značajan broj sujekata drvoprerađivačke privrede, koji u velikoj mjeri zavise od stabilnog i redovnog snabdijevanja sirovinom iz lokalnih šumskih resursa.Također, veliki broj domaćinstava direktno je zavisan od snabdijevanja ogrijevnim drvetom za osnovne potrebe. Postojanje lokalne šumarije omogućilo bi sigurnije, pravednije i transparentnije planiranje i raspodjelu šumskih resursa u skladu s interesima lokalnog stanovništva i privrede.

Važno je istaći da je Šumarija Gračanica ranije postojala kao organizaciona jeidinica na području našeg grada, ali je ukinuta tokom prethodne reorganizacije šumske uprave u okviru JP “Šume TK” d.d. Kladanj. S obzirom na to da je trenutno u toku process nove reorganizacije, pokreće se inicijativa za njenu ponovnu uspostavu.Imajući u vidu sve izraženije potrebe lokalne zajednice, kao i principe ravnomjernog regionalnoh razvoja smatramo da je došlo vrijeme da se pitanje Šumarije Gračanica ozbiljno razmotri.Formiranjem Šumarije Gračanica stvorili bi se uslovi za:

-Efikasnije upravljanje i zaštitu šuma na području Gračanice.

-Otvaranje novih radnih mjesta i zapošljavanje lokalnog stanovništva u sektoru šumarstva.

-Bolju kontrolu nad šumskim resursima, uključujući borbu protiv bespravne sječe i drugih oblika devastacije prirodnih dobara.-Poboljšanje snabdiievanja lokalnog stanovništva ogrevnim drvetom po realnim i dostupnim cijenama.

-Podršku lokalnoj drvoprerađivačkoj privredi kroz stabilnije i predvidivije snabdijevanje sirovinom.

-Održivo korištenje šuma u edukativne, turističke i druge svrhe.

Zaključak:

Predlažem da Gradsko vijće Gračanica:

1.Zaduži Gradonačelnika da pokrene inicijativu kod JP “Šume TK” d.d. Kladanj i nadležnog Ministarstva poljoprivrede, šumarstva i vodoprivrede TK za formiranje Šumarije Gračanica.

Ova inicijativa ima za cilj dugoročno i održivo unapređenje sektora šumarstva na području Grada Gračanica, u korist lokalne zajednice, privrede i budućih generacija”.

Mirzet Topčagić:
Vijećnička inicijativa:

“Poštovani.

Na osnovu člana 23. i 46.Statuta Grada Gračanca, upućujem vijećničku inicijativu prema Gradonačelniku i nadležnoj službi da se hitno izvrši saniranje mobilijara na dječijem igraliištu smještenom u centralnom parku MZ Gračanica.

Obrazloženje:

Na sugestiju nekoliko roditelja i informisanju da je mobilijar na dječijem igralištu smještenom u centralnom parku znatno oštećen, te da postoji velika opasnost od fizičkih ozlijeda djece, lično sam se uvjerio u isto i da postoji hitna potreba za njegovom sanacijom kako bi se izbjegle eventualne fizičke povrede djece”.

Predsjedavajući je upitao da li ima odgovora na postavljena pitanja i inicijative.

Odgovor na pitanja:

Dženana Tukulj, Šef Službe:

„Evo ja ću iskoristiti da djelimično odgovorim, iako će odgovor doći pismeno, na inicijativu Edina Šehića. Čisto da bi nas i građani čuli, vezano za fotokopiranje u zadnja dva mjeseca donešena je odluka i ima procedura, svaki službenik i namještenik je upoznat, sve stranke koje imaju potrebu za fotokopiranje vezano za naše predmete imaju pravo besplatnog kopiranja u našoj kopirnici. Tako da mi već dva mjeseca imamo besplatno fotokopiranje, a građani ukoliko im je to onemogućeno slobodno da se obrate dole šefu šalter sale ukoliuko neki službenik ili namještenik im to ne dozvoljava. Znači, do pet listova, što smo smatrali da je sasvim dovoljno, omogućeno je besplatno fotokopiranje.“

Aida Hodžić, Šef Službe:

„Ja ću odgovoriti na pitanje vijećnika Adnana Salihbašića, a koje se tiče izrade idejnog rješenja i studije izvodivosti brze ceste Doboj Istok-Šićki Brod koji je naručila Direkcija autocesta koji su odgovorni za brze ceste, a nosilac izrade je firma IG iz Banja Luke. Mi kao Služba za prostorno uređenje, geodetske i imovinsko pravne poslove je upoznata sa tim ugovorom i poslom koji se radi, neću nazvati projektom, iz razloga što su od nas tražili podloge. Mi smo dostavili na vrijeme i na Gradsku upravu, nije na Službu, nego na Gradonačelnika, a stiglo je i meilom, došao je prijedlog idejnog rješenja u jednom vrlo, pa neću reći siromašnom, nego presiromašnom obliku. Dakle, mi smo dali sve podloge u elektronskim formama i gift formatu, dobili smo elektronski pdf format, A3 format kada ga oštampate i isti takav format oštampan sa nacrtanih pet linija od kojih ništa ne možemo razaznati šta je, gdje je i kako je. Održali smo sastanak sa Doboj Istokom i pozvali smo IG firmu iz Banja Luke i dolaze u četvrtak u 10,00 sati da nam prezentuju to što su uradili. Zašto, zato što je žurba jer 15. jula je rasprava o Nacrtu prostornog plana TK u gradu Gračanica. To ćemo napraviti obavijest na web stranici i na Radio Gračanici, jer vjerovatno će se ta brza cesta unijeti i u prostorni plan. Ono što je kad su dostavili prijedlog bilo je i sa jedne i sa druge strane Spreče, međutim, samo idejno rješenje je samo sa desne strane Spreče gledajući nizvodno, odnosno na teritoriji Federacije. Grad Gračanica ima četiri kritične tačke, Karanovački most u Donjoj Lohinji, gdje je onaj Benam ili kako se zove, zatim u Orahovici poslije one hidroelektrane i u Miričini gdje je Spreča pored magistralnog puta i tu nema prostora. Mi možda imamo najveći problem od svih jedinica lokalne samouprave i kako će to izgledati  ne znam, upozoravali su ali evo imati ćemo priliku da vidimo pa ćemo onda odgovoriti na to idejno rješenje. Radimo na tome i to vrlo ozbiljno.“

Nakon ovog dijela sjednice prešlo se na dnevni red koji je utvrdio Kolegiji, a dnevni  red glasi:

1. RAZMATRANJE I USVAJANJE ODLUKE O IZMJENAMA I DOPUNAMA ODLUKE O

DAVANJU SAGLASNOSTI ZA DUGOROČNO KREDITNO ZADUŽENJE

Izvjestilac: Sadmir Džebo, Gradonačelnik

2. RAZMATRANJE I USVAJANJE ODLUKE O IZMJENAMA I DOPUNAMA BUDŽETA GRADA GRAČANICA ZA 2025. GODINU

Izvjestilac: Sadmir Džebo, Gradonačelnik

3. RAZMATRANJE I USVAJANJE ODLUKE O IZMJENAMA I DOPUNAMA ODLUKE O

IZVRŠAVANJU BUDŽETA GRADA GRAČANICA ZA 2025 .GODINU

Izvjestilac: Sadmir Džebo, Gradonačelnik

4. RAZMATRANJE I USVAJANJE ODLUKE O OBAVLJANJU STRUČNOG OSPOSOBLJAVANJA NEZAPOSLENIH OSOBA VISOKE STRUČNE SPREME S PODRUČJA GRADA GRAČANICA U ORGANU UPRAVE I PRAVNIM SUBJEKTIMA IZ JAVNOG I PRIVATNOG SEKTORA

Izvjestilac: Dženana Tukulj, Služba za upravu,društvene djelatnosti,boračko-invalidsku zaštitu i zajedničke poslove

5. RAZMATRANJE I USVAJANJE ODLUKE O PRESTANKU MANDATA ČLANOVIMA VIJEĆA MZ TRNOVCI

Izvjestilac: Mirza Okić, Predsjedavajući GV

6. RAZMATRANJE I USVAJANJE ODLUKE O DODJELI MANDATA ČLANOVIMA VIJEĆA MZ TRNOVCI

Izvjestilac: Mirza Okić, Predsjedavajući GV

7. RAZMATRANJE I USVAJANJE RJEŠENJA O RAZRJEŠENJU ČLANA STALNOG RADNOG TIJELA GRADSKOG VIJEĆA GRAČANICA KOMISIJE ZA ETIČKI KODEKS

Izvjestilac: Mirza Okić, Predsjedavajući GV

8. RAZMATRANJE I USVAJANJE RJEŠENJA O IMENOVANJU ČLANA STALNOG RADNOG TIJELA GRADSKOG VIJEĆA GRAČANICA KOMISIJE ZA ETIČKI KODEKS

Izvjestilac: Mirza Okić, Predsjedavajući GV

9. RAZMATRANJE I USVAJANJE RJEŠENJA O IMENOVANJU KOMISIJE ZA UTVRĐIVANJE PROMETNE VRIJEDNOSTI NEPOKRETNOSTI I PRAVA NA PODRUČIJU GRADA GRAČANICA

Izvjestilac: Sadmir Džebo, Gradonačelnik

10. RAZMATRANJE I USVAJANJE ODLUKE O VISINI NAKNADE PREDSJEDNIKU I

ČLANOVIMA KOMISIJE ZA UTVRĐIVANJE PROMETNE VRIJEDNOSTI NEPOKRETNOSTI I PRAVA

Izvjestilac: Sadmir Džebo, Gradonačelnik

11. RAZMATRANJE I DAVANJE SAGLASNOSTI NA ODLUKU O POVEĆANJU CIJENA USLUGA JU DJEČIJE OBDANIŠTE „NAŠA DJECA“ GRAČANICA

Izvjestilac: Sanela Mehmedović, Direktorica JU Dječije obdanište „Naša djeca“ Gračanica

12. RAZMATRANJE I USVAJANJE IZVJEŠTAJA O REALIZACIJI PROJEKATA U 2024. GODINI IZ PROGRAMA KAPITALNIH INVESTICIJA GRADA GRAČANICA SA PLANOM REALIZACIJE 2021.-2025.GODINA

Izvjestilac: Nihad Sinanović, Služba za poduzetništvo, lokalni razvoj i finansije

13. RAZMATRANJE PREPORUKA GENDER CENTRA FEDERACIJE BIH

Izvjestilac: Mirza Okić, Predsjedavajući GV

14. RAZMATRANJE I USVAJANJE IZVJEŠTAJ O RADU I FINANSIJSKOM POSLOVANJU, JP „VETERINARSKA STANICA“ D.O.O. GRAČANICA ZA 2024.G.

Izvjestilac: Mustafa Hasić, v.d. Direktor JP „Veterinarska stanica“ d.o.o.

15. RAZMATRANJE I USVAJANJE IZVJEŠTAJA O RADU I FINANSIJSKOM POSLOVANJU, JP „VODOVOD I KANALIZACIJA“ D.O.O. GRAČANICA ZA 2024. GOD.

Izvjestilac: Galib Mahmutović, Direktor JP „Vodovod i kanalizacija“

16. RAZMATRANJE I USVAJANJE IZVJEŠTAJA O RADU I FINANSIJSKOM POSLOVANJU, JP „KOMUS“ D.O.O. GRAČANICA ZA 2024. GODINU S INFORMACIJOM O PRIKUPLJANJU I ODLAGANJU KOMUNALNOG OTPADA IZ DOMAĆINSTAVA I PRIVREDNIH SUBJEKATA

Izvjestilac: Zakira Đogić, v.d. Direktora JP „Komus“

17. INFORMACIJA O BROJU I STATUSU STANOVA U VLASNIŠTVU GRADA GRAČANICA

Izvjestilac: Aida Hodžić, Služba za prostorno uređenje, geodetske i imovinsko – pravne poslove

Mirza Okić, Predsjedavajući:

„Samo da vas napomenem da smo na sjednici Kolegija raspravljali i za moguću izmjenu i dopunu dnevnog reda ukoliko pristignu materijali koje ste dobili jučer na svoje meil adrese, a danas su vas dočekali na vašim mjestima. Evo prije otvaranje same rasprave o dnevom redu ja ću na prijedlog Kolegija predložiti izmjenu i dopunu dnevnog reda sa pet tačaka. A to su, razmatranje i usvajanje Odluke o prestanku mandata člana VMZ Donja Lohinja, ramatranje i usvajanje Odluke o dodjeli mandata članu VMZ Donja Lohinja, razmatranje i usvajanje Odluke o prestanku mandata članu VMZ Lukavica, razmatranje i usvajanje Odluke o dodjeli mandata članu VMZ Lukavica i razmatranje i usvajanje Odluke o davanju prethodne saglasnosti za imenovanje direktora JP „Komus“ d.o.o. Gračanica. S ovim bi automatski tačka 7. razmatranje i usvajanje Rješenja o razrješenju člana stalnog radnog tijela Gradskog vijeća Gračanica Komisije za etički kodeks prešla na tačku 12., tačka 8. na tačku 13., tačka 9. na tačku 14., tačka 10., na tačku 15. i tako redom gdje bi tačka 17. prešla u tačku 22.“

Učesnici u diskusiji:

Mirzet Topčagić:

„Pa evo danas je 9. sjednica Gradskog vijeća Gračanica ovog novog saziva mandatnog perioda 2024.-2028. i ja mislim da do sada nijedna nije bila da nismo imali dopune, skidanja sa dnevnog reda. Evo jučer smo mi dobili materijale ove tačke koje je iščitao Predsjedavajući Gradskog vijeća, ne znam kada je vama stigao meil, ali ja sam ga dobio meni se čini tamo oko 15,00 ili 16,00 sati iza podne. Mislim, ali neću sad ulaziti u to da zaključak Kolegija nije bio ova peta tačka o davanju saglasnosti za imenovanje direktora JP Komus. Mi smo razgovarali o ovim dopunama, odnosno zamjeni vijećnika u vijećima mjensih zajednica, i evo ja sam to prihvatio kao predsjednik Kluba SDP Gradskog vijeća Gračanica da bi ta Vijeća funkcionisala u punom sazivu mi smo prihvatili ovakav način. Molim, prije svega Predsjedavajućeg, tehničku Službu, da se ovo u narednom periodu malo uozbilji. Evo po planu u julu nećemo imati sjednicu pa da se pokuša malo bolje organizovati i da zaista meni kao vijećniku sa znatnim iskustvom se teško snaći u ovim papirima, sad dobiješ ovo, sad ono. Jučer je Odluka o zamijeni člana u VMZ kao u formi materijala doša nepotpuna na meil, iz razloga što nisu skenirani prijedlozi političkih subjekata koji predlažu njihovu zamjenu i imenovanja, ali danas smo to dobili korigovano. Dajte molim vas, evo već je sedam mjeseci rada i trebalo bi malo uozbiljiti. Znam da je tu jako puno novih ljudi koji učestvuju u radu novog saziva, ali mislim da ovakav način je zaista malo neozbiljan. Konstantno imamo, ponavljam, dopune, skidanje sa dnevnog reda i mislim da se to može dosta bolje pripremiti tako da ne bi imali ove konfuzije . Ispravljam Predsjedavajućeg jer prilikom prezentacije dopune dnevnog reda mi nismo razgovarali o ovoj 5. tački koja se dopunjava, ne znam sad koja će tačka to da završi. Naravno o ovoj Odluci ću se posebno referisati kada bude diskusija o tome, a ja il nisam čuo ili nisam shvatio da smo razgovarali o dopuni dnevnog reda sa tom tačkom.“

Replika:

Mirza Okić, Predsjedavajući:

„Kolega Topčagiću na Kolegiju je bio vaš zamjenik i mislim da je upućen jer svi ostali članovi Kolegija su upućeni da smo imali najavljene materijale za ove tačke dnevnog reda i da smo rekli ukoliko pristigne materijal u ponedjeljak da ih damo, i da ćemo se na Viber grupi izjasniti o tome, što je i bilo postavljeno na Viber grupu. Tako da apsolutno ne stoji da nije bilo najavljeno na Kolegiju peta tačka dnevnog reda.“

Replika:

Mirzet Topčagić:

„Ništa samo da kažem da je uredu Predsjedavajući, slažem se.“

Zaključena rasprava.

Vijećnik Omer Ahmetović je u ime Kluba SDA zatražio pauzu od 20 minuta.

Data je pauza od 20 minuta.

Nakon pauze Predsjedavajući je dao na izjašnjavanje izmjenu i dopunu dnevnog reda. 

Izmjena i dopuna dnevnog reda je usvojena sa 20 glasova „ZA“ i 7 „SUZDRŽAN“.

Predsjedavajući je dao na izjašnjavanje dnevni red sa usvojenim izmjenama i dopunama.

DNEVNI RED:
1.RAZMATRANJE I USVAJANJE ODLUKE O IZMJENAMA I DOPUNAMA ODLUKE O

DAVANJU SAGLASNOSTI ZA DUGOROČNO KREDITNO ZADUŽENJE

Izvjestilac: Sadmir Džebo, Gradonačelnik

2.RAZMATRANJE I USVAJANJE ODLUKE O IZMJENAMA I DOPUNAMA BUDŽETA GRADA GRAČANICA ZA 2025. GODINU

Izvjestilac: Sadmir Džebo, Gradonačelnik

3.RAZMATRANJE I USVAJANJE ODLUKE O IZMJENAMA I DOPUNAMA ODLUKE O

IZVRŠAVANJU BUDŽETA GRADA GRAČANICA ZA 2025 .GODINU

Izvjestilac: Sadmir Džebo, Gradonačelnik

4.RAZMATRANJE I USVAJANJE ODLUKE O OBAVLJANJU STRUČNOG OSPOSOBLJAVANJA NEZAPOSLENIH OSOBA VISOKE STRUČNE SPREME S PODRUČJA GRADA GRAČANICA U ORGANU UPRAVE I PRAVNIM SUBJEKTIMA IZ JAVNOG I PRIVATNOG SEKTORA

Izvjestilac: Dženana Tukulj, Služba za upravu,društvene djelatnosti,boračko-invalidsku zaštitu i zajedničke poslove

5.RAZMATRANJE I USVAJANJE ODLUKE O PRESTANKU MANDATA ČLANOVIMA VIJEĆA MZ TRNOVCI

Izvjestilac: Mirza Okić, Predsjedavajući GV

6.RAZMATRANJE I USVAJANJE ODLUKE O DODJELI MANDATA ČLANOVIMA VIJEĆA MZ TRNOVCI

Izvjestilac: Mirza Okić, Predsjedavajući GV
7.RAZMATRANJE I USVAJANJE ODLUKE O PRESTANKU MANDATA ČLANU VIJEĆA MZ DONJA LOHINJA

Izvjestilac: Mirza Okić, Predsjedavajući GV

8.RAZMATRANJE I USVAJANJE ODLUKE O MANDATU ČLANU VIJEĆA MZ DONJA LOHINJA

Izvjestilac: Mirza Okić, Predsjedavajući GV

9.RAZMATRANJE I USVAJANJE ODLUKE O PRESTANKU MANDATA ČLANU VIJEĆA MZ LUKAVICA

Izvjestilac: Mirza Okić, Predsjedavajući GV

10.RAZMATRANJE I USVAJANJE ODLUKE O DODJELI MANDATA ČLANU VIJEĆA MZ LUKAVICA

Izvjestilac: Mirza Okić, Predsjedavajući GV

11.RAZMATRANNJE I USVAJANJE ODLUKE O DAVANJU PRETHODNE SAGLASNOSTI ZA IMENOVANJE DIREKTORA J.P. KOMUS D.O.O. GRAČANICA

Izvjestilac:Sadmir Džebo, Gradonačelnik
12.RAZMATRANJE I USVAJANJE RJEŠENJA O RAZRJEŠENJU ČLANA STALNOG RADNOG TIJELA GRADSKOG VIJEĆA GRAČANICA KOMISIJE ZA ETIČKI KODEKS

Izvjestilac: Mirza Okić, Predsjedavajući GV

13.RAZMATRANJE I USVAJANJE RJEŠENJA O IMENOVANJU ČLANA STALNOG RADNOG TIJELA GRADSKOG VIJEĆA GRAČANICA KOMISIJE ZA ETIČKI KODEKS

Izvjestilac: Mirza Okić, Predsjedavajući GV

14.RAZMATRANJE I USVAJANJE RJEŠENJA O IMENOVANJU KOMISIJE ZA UTVRĐIVANJE PROMETNE VRIJEDNOSTI NEPOKRETNOSTI I PRAVA NA PODRUČIJU GRADA GRAČANICA

Izvjestilac: Sadmir Džebo, Gradonačelnik

15.RAZMATRANJE I USVAJANJE ODLUKE O VISINI NAKNADE PREDSJEDNIKU I

ČLANOVIMA KOMISIJE ZA UTVRĐIVANJE PROMETNE VRIJEDNOSTI NEPOKRETNOSTI I PRAVA

Izvjestilac: Sadmir Džebo, Gradonačelnik

16.RAZMATRANJE I DAVANJE SAGLASNOSTI NA ODLUKU O POVEĆANJU CIJENA USLUGA JU DJEČIJE OBDANIŠTE „NAŠA DJECA“ GRAČANICA

Izvjestilac: Sanela Mehmedović, Direktorica JU Dječije obdanište „Naša djeca“ Gračanica

17.RAZMATRANJE I USVAJANJE IZVJEŠTAJA O REALIZACIJI PROJEKATA U 2024. GODINI IZ PROGRAMA KAPITALNIH INVESTICIJA GRADA GRAČANICA SA PLANOM REALIZACIJE 2021.-2025.GODINA

Izvjestilac: Nihad Sinanović, Služba za poduzetništvo, lokalni razvoj i finansije

18.RAZMATRANJE PREPORUKA GENDER CENTRA FEDERACIJE BIH

Izvjestilac: Mirza Okić, Predsjedavajući GV

19.RAZMATRANJE I USVAJANJE IZVJEŠTAJ O RADU I FINANSIJSKOM POSLOVANJU, JP „VETERINARSKA STANICA“ D.O.O. GRAČANICA ZA 2024.G.

Izvjestilac: Mustafa Hasić, v.d. Direktor JP „Veterinarska stanica“ d.o.o.

20.RAZMATRANJE I USVAJANJE IZVJEŠTAJA O RADU I FINANSIJSKOM POSLOVANJU, JP „VODOVOD I KANALIZACIJA“ D.O.O. GRAČANICA ZA 2024. GOD.

Izvjestilac: Galib Mahmutović, Direktor JP „Vodovod i kanalizacija“

21.RAZMATRANJE I USVAJANJE IZVJEŠTAJA O RADU I FINANSIJSKOM POSLOVANJU, JP „KOMUS“ D.O.O. GRAČANICA ZA 2024. GODINU S INFORMACIJOM O PRIKUPLJANJU I ODLAGANJU KOMUNALNOG OTPADA IZ DOMAĆINSTAVA I PRIVREDNIH SUBJEKATA

Izvjestilac: Zakira Đogić, v.d. Direktora JP „Komus“

22.INFORMACIJA O BROJU I STATUSU STANOVA U VLASNIŠTVU GRADA GRAČANICA

Izvjestilac: Aida Hodžić, Služba za prostorno uređenje, geodetske i imovinsko – pravne poslove

Dnevni red je utvrđen sa 20 glasova „ZA“ i 7 „SUZDRŽAN“.

TAČKA 1

RAZMATRANJE I USVAJANJE ODLUKE O IZMJENAMA I DOPUNAMA ODLUKE O DAVANJU SAGLASNOSTI ZA DUGOROČNO KREDITNO ZADUŽENJE 

Učesnici u diskusiji:

Mersiha Jogunčić:

„Što se tiče predložene Odluke smatram da je potrebno podržati njeno donošenje, ali prije njenog objavljivanja u Službenom glasniku, ukoliko Odluka bude usvojena, potrebno je izvršiti lektorisanje Odluke, pošto ima nekih grešaka i promašaja pa bi trebalo je lektorisati da bude adekvatno i ispravno objavljena u Službenom glasniku. Ja ću napomenuti da je Klub vijećnika Naše stranke u mandatu 2020.-2024. inicirala rekonstrukciju mosta kod Etivaže, pa na 10. sjednici Gradskog vijeća 2021. godine smo postavljali pitanje da li je planirana sanacija, pa nam je rečeno da se ta investicija nalazi u Planu kapitalnih investicija za period do 2024. godine. Eh sad, navedeni rok je prošao prije godinu dana ali evo dočekali smo prve konkretne aktivnosti koje bi trebale riješiti ovaj problem u ovom dijelu grada. Nadalje, od 2022. godine konstantno prilikom rasprave o Nacrtu budžeta Grada Gračanica predlagali smo budžetsku stavku za izgradnju mosta u ulici Gračaničkih gazija između Inine benzinske i objekta Variplast kod Etivaže, i sad nam samo ostaje nada da će realizacija ovog projekta biti pet puta kraća nego ova otkad se mi borimo za nju. Tako da očekujumo brzu realizaciju, šest puta brže, ok hvala Gradonačelniče.“

Mirzet Topčagić, Klub SDP:

„Klub SDP-a Gradskog vijeća Gračanica će svakako podržati ovu Odluku o izmjenama i dopunama Odluke o davanju saglasnosti na dugoročno kreditno zaduženje, ali evo mi imamo s obzirom da ova Odluka nije prošla javnu raspravu, tako da nam Poslovnik dozvoljava i mi smo procijenili da sa jednim prijedlogom u amadmanskoj formi pokušamo, ukoliko ovaj naš amadman koji ću ja sad pročitati i dobije dovoljnu podršku. Mislim da bi to bilo korisno za nas, za naš grad i za naše građane. Dakle, ja ću pročitati Predsjedavajući naš amadma, a naravno nakon iscrpljene rasprave o ovoj tački dnevnog reda i o samom amadmanu očekujem komentar i od samog Gradonačelnika. Možemo odrediti pauzu kako bi se mogli usaglasiti ili ne. Amadman glasi: Klub vijećnika SDP-a Gradskog vijeća Gračanica podnosi amadman na Odluku o izmjenama i dopununama Odluke o davanju saglasnoti za dugoročno kreditno zaduženje, a odnosi se na dopunu člana 1. Odluke o izmjenama i dopunama Odluke o davanju saglasnosti za dugoročno kreditno zaduženje, dodavanjem sljedećeg teksta nakon teksta „Etivaže 180.000 KM“ i tačka 2. član 2. Odluke mijenja se  i glasi:

1. Sanacija ulice Sarajevska i dijela ulice Osmana Mehića Tucke 150.000 KM

2. Izgradnja mosta na Drijenči (naselje Gajevi) 100.000 KM

3. Sanacija puta u ulici Bosanskih kraljeva 50.000 KM

OBRAZLOŽENJE:

Evidentno je da projekat Sanacije ulice Alije Izetbegovića koji je uvršten u Prijedlog Budžeta Grada Gračanica za 2025. godinu sa planiranim kreditnim sredstvima predmetne Odluke u iznosu od 300.000 KM neće biti realizovan u toku 2025. godine. Naše mišljenje potkrepljuje činjenica uvrštavanja u Odluku o izmjenama i dopunama Budžeta Grada Gračanica za 2025. godinu nove budžetske stavke u iznosu od 15.000 KM predviđene za izradu projektne dokumentacije (idejno rješenje i glavni projekat) za taj projekat. S tim u vezi, mislimo da nije realno očekivati početak realizacije projekta prije druge polovine 2026. godine. Uzimajući u obzir trend konstantne inflacije i činjenicu da se na navedena kreditna sredstva plaćaju kamate, mislimo da bi bio domaćinski odnos ovim sredstvima realizovati gore navedene projekte na prostoru MZ Gračanica, jer zaista postoji velika potreba da se isti što prije realizuje, a sredstva za projekat Sanacije ulice Alije Izetbegovića da se obezbjede kada budemo znali iznos projektnog prijedloga budžetskim sredstvima, sredstvima sa viših nivoa vlasti i eventualno novim kreditnim sredstvima, jer je evidentno da će trebati znatno više sredstava u odnosu na planiranih 300.000 KM.“

Omer Ahmetović:

„Pa evo ja ću kratko čisto radi zapisnika i radi naših slušalaca. Nije u pitanju kredit koji se sad treba da diže, nego je kreditno zaduženje iz 2023. godine, samo da se to napomene. Još jedna bitna stvar, sad se predlaže a dignut je kredit 2023. godine, a mi sada raspravljamo gdje će se sredstva utrošiti. To je jedan veliki propust obzirom da znamo koliko je od 2023. godine do danas poskupilo ti građevinski radovi, zapravo ovaj novac je izgubio vrijednost.“

Edin Šehić:

„Prije svega drago mi je što je napokon možda došlo do korak do implementacije rekonstrukcije mosta kod Etivaže. Kolegica je malo prije rekla Klub Naše stranke kada je inicirao, a ja ću pohvaliti se i reći da sam 28.09.2017. godine inicirao rekonstrukciju mosta kod Etivaže, kod tadašnje mljekare Sirko, dakle, prije osam godina inicirano. Ono što mene interesuje jeste da nam Gradonačelnik, pretpostavljam da će izaći za govornicu da da malo pojašnjenja. Kao što reče kolega Ahmetović 2023. godine je zaduženo, da li su sredstva puštena na račun budžeta, odnosno na račun Gradske uprave, da li se uredno obračunava kamata i da li mi plaćamo tu kamatu, to je prvo pitanje. Drugo pitanje, kratko objašnjenje po svim projektima od vodosnabdijevanja, ovaj zadnji me ne interesuje, on se ionako odlukom preusmjerava, vatrogasna cisterna također je koliko znam završena ili nešto oko toga je završeno. Tako da osim sanacije ulice Alije Izetbegovića, ono što je meni najviše bitno, svi su bitni projekti, ali najviše je bitan ovaj most kod PKSC Bazen s kojim rješavamo problem saobraćaja, a prvenstveno bezbjednost učenika, preuzimanju i ispuštanju učenika, itd. što je sve planirano sa tim mostom. Dakle, u kojoj fazi je sve to. Na tragu ovoga što je kolega Topčagić rekao slažem se da možda treba revidirati ali ne danas. Nažalost ovo je ovako i sad neke amadmane da usvajamo i ako je Gradonačelnik procijenio da je ovo izvjesno trenutno, a nadam se da ćemo već na augustovskoj ili septembarskoj imati novi rebalans s kojim će biti predloženo kada budu izvjesni projekti koji će se moći isfinansirati, ali molba i apel Gradonačelniku da ne dozvoli da se plaćaju kamate, da sredstva stoje obračunata, neka nam predloži novu odluku i svakako da ćemo preusmjeriti sredstva na realizaciju onih projekata koji budu izvjesni za realizaciju, a do tada ćemo vjerovatno imati i glavne projekte riješene po ovim kreditnim zaduženjima. Dakle, ineteresuje me čisto da vidim u kojoj fazi su ovi projekti i na koji način planiramo do kraja godine realizovati, i svakako još jednom pohvala za napokon rješavanje ovog saobraćajnog čvora kod Etivaže.“

Sadmir Džebo, Gradonačelnik:

„Kolega Topčagiću kada je u pitanju most u Drijenči, taj most je došao u fazu da će se u idućih 20 dana krenuti sa radovima. Mislim da sam to jednom ovdje govorio, da taj most će se raditi iz sredstava donatora. Dakle, čovjek se javio i stvarno mi smo već u toj fazi završnoj i čekamo samo saglasnost za vodne i to što se tiče i projekta i svega to je donator koji se javio za taj most i on će uraditi i glavni projekat i izvođenje radova i sve. Tako da što se tiče toga ne trebamo stvarno sredstva za taj most. Ulica Bosanskih kraljeva, ona je stvarno u planu da se radi ako Bog da iduće godine. Za ovu godinu mislim da ne bi smo stigli napraviti dobar predračun, ne bi smo je stigli u ovoj godini jer nemamo je u planu javnih nabavki, ali za iduću godinu je u planu ta ulica, a u ovoj godini ćemo uraditi glavni projekat za Sarajevsku. Sarajevsku ćemo morati vrlo vjerovatno u dvije ili tri faze raditi i to ćemo ići iz rente, s obzirom da je ta ulica dosta onako zahtjevna i po obimu posla i po finansijama. Tako da ćemo nju na taj način raditi. Osim te, to niste spomenuli ali za iduću godinu imamo plan da se ulica Hajrudina Džebe Bajbage isto treba u potpunosti renovirati i kompletan novi sloj asfalta da se uradi. Kada je u pitanju ulica Alije Izetbegovića, odnosno glavna šetnica, razumijem i kolega Šehić je postavio pitanje, nažalost plaćamo mi kamatu na to. Sredstva su svakako ova koja imamo sada i nisu dovoljna za rekonstrukciju ulice Alije Izetbegovića i po ovom sada predmjer je bio oko 700.000 KM, međutim, ako uzmemo i ovih 300.000 KM koje imamo mislim da negdje oko 1.000.0000 KM, i ja sam jučer imao sastanak koji je više bio prijateljski sa jednim našim arhiktetom koji je onako predstavio samo ideju kako i šta ide za ulicu Alije Izetbegovića i to sigurno će preći 1.000.000 KM, iako sad potrošimo i ova sredstva koja imamo bit će nam puno teže naći sva ta sredstva, a nije nam izvjesno da bi mogli ove projekte realizovati. Tako da evo most kod Etivaže svakako ide, inicijative bile prije osam godina i sad ćemo konačno imati priliku da se svi zajedno pohvalimo da smo ga završili i to je najbitnija stavka od svega. Kolega Šehić je pitao za most kod PKSC Bazen. Taj most mislim da je u završnoj fazi glavni projekat, čekamo glavni projekat za taj most, imaju pristupne ceste i on je isto prvobitna finansijska konstrukcija bila oko 900.000 KM, ali i on će otići barem još neki 150.000 KM jer imamo pristupne ceste. On je izvjesno da će se raditi i iz tog razloga nismo htjeli da uzimamo sredstva od tog mosta, jer će nam biti puno teže iduće godine naći ta sredstva cjelokupna. Ovako nam je opet lakše kada imamo jedan dio sredstava pa ćemo još dio sredstva namaknuti i on je izvjesno da će se raditi u prvoj polovici iduće godine. Za ulicu Alije Izetbegovića ona će trajati, zbog komplikovanosti izvođenja radova, sigurno će trajati malo duže,. Tako da ćemo gledati da se krene četvrti, peti mjesec najkasnije da krenemo sa radovima ulice Alije Izetbegovića da bi smo mogli u toj građevinskoj sezoni završiti.“

Zaključena rasprava.

Vijećnik Demir Milkić je u ime Kluba DF zatražio pauzu od 5 minuta.

Data je pauza od 5 minuta.

Mirzet Topčagić:

„Pa evo nakon datog obrazloženja od strane Gradonačelnika, i moram reći da je djelovao jako uvjerljivo kada su ovi projekti bili u pitanju koje smo mi naveli da bi trebalo s ovim sredstvima već obezbijediti finansijsku konstrukciju za njihovu realizaciju. U nadi da će zaista ovako kako je to Gradonačelnik zamislio ovi projekti biti realizovani u ovom vremenu, mi ćemo naš amadman povući, ali i dalje ostaje mišljenje da je možda ta sredstva trebalo na Sarajevsku ulicu i imamo tamo u budžetu 20.000 KM za izradu projektne dokumentacije i mislim da je juli mjesec dao nam vremena da završimo procedure, čak i da raspišemo javnu nabavku možda je trebalo, ali evo izlaganje Gradonačelnika i usaglašavanje našeg stava na nedavnoj pauzi mi ćemo povući naš amadman u nadi da će zaista biti onako kako je to Gradonačelnik upravo iznio, a ako ne bude onda ćemo vjerovatno imati drugačiju diskusiju.“

Odluka o izmjenama i dopunama Odluke o davanju saglasnosti na dugoročno kreditno zaduženje je jednoglasno usvojena, sa 27 glasova „ZA“.

TAČKA 2

RAZMATRANJE I USVAJANJE ODLUKE O IZMJENAMA I DOPUNAMA BUDŽETA GRADA GRAČANICA ZA 2025. GODINU

Vanesa Mahmutović, Šef odsjeka:

„Pred nama je dokument izmjena i dopunama Budžeta za 2025. godinu do kojeg smo došli uzimajući u obzir revidirane projekcija prihoda poreza na dohodak i poreza na dodanu vrijednost izvršenih analiza i procjena ostvarenja prihoda i izvršenih analiza rashoda i izdataka i procjenjenih potreba i prioriteta do kraja godine. Izmjenama i dopunama budžet iznosi 33.289.277 KM i manji je za 358.637 KM u odnosu na ranije usvojeni budžet. Sastoji se iz prenesenog viška u iznosu od 5.516.332 KM što je manje za 13.401 KM. Poreznih prihoda u iznosu od 14.664.571 KM što je više za 194.000 KM. Neporeznih prihode u iznosu od 4.046.191 KM što je više za 471.258 KM. Grantovi u iznosu od 9.042.183 KM što je manje za 1.010.590 KM. U sklad sa Zakonom o budžetima obezbijedilo smo i mišljenje Ministarstva finansija po kojem je konstatovano da je planirani tekući bilans pozitivan i da iznosi 10.400.180 KM. 30.12.2024. godine je usvojen budžet za 2025. godinu u iznosu od 33.484.492 KM, ali odlukama Gradonačelnika uvršteni su namjenski grantovi u iznosu od 163.422 KM koji nisu bili planirani u budžetu, i to za projekte nabavke računarske i geodetske opreme, snabdijevanje pitkom vodom Škahovica, hitne intervencije zbog prirodnih nepogoda i snježnih nanosa, sanacija puta Donja Orahovica-Petrovo. Kao što sam već i navala budžet je manji po izmjenama za 358.637 KM, ali bitno je naglasiti da je izmjenama i dopunama budžeta povećano učešće budžetskih sredstava u finansiranju rashoda izdataka za cca 1.600.000 KM, a grantovi su manji za cca 2.000.000 KM, dok su sredstva CZ-a povećana za cca 42.000 KM. Finansiranje tekućih izdataka budžetskim sredstvima povećano je za 431.000 KM, a kapitalnih izdataka za 1.144.320 KM. Kada govorimo o prihodovnoj strani budžeta, izmjenama su povećani prihodi po osnovu poreza na dohodak, veći su za 354.000 KM, prema revidiranim projekcijama ministarstva, prihodi po osnovu indirektnih poreza povećani su za 209.000 KM, prema revidiranim projekcijama također, dok su prihodi po osnovu poreza na imovinu smanjeni za 370.000 KM, a smanjenje je rezultat smanjenja prihoda po osnovu poreza na promet nepokretnosti pravnih lica i procjene ostvarenja istih do kraja godine. Vi ste u materijalima vidjeli da je ostvarenje sa aprilom mjesecom oko 70.000 KM po osnovu prihoda poreza na promet nepokretnosti, evo do danas se stanje nije promijenilo, znači tako da smo ove prihode morali drugačije projecirati. Neporezni prihodi u ukupnom povećani su za 471.000 KM, a povećanje je rezultat povećanja prihoda i procjene ostvarenja istih do kraja godine. Uvrstili smo prihod po osnovu uređenja gradsko-građevinskog zemljišta iz ranih godina, prihod po osnovu naknada za upotrebu cesta za vozila građana, prenesena neutrošena sredstva prethodnih godina Civilne zaštite prema finansijskom planu štaba CZ-a, prihod po osnovu ostalih nespomenutih uplata, povećan po osnovu povrata sredstava za projekat Dijaspora Invest zbog povlačenja UNDP-a i njihovih projekata, prihod po osnovu povrata PDV-a, povećan na bazi uplata po zaostalim obavezama po ranije izvršenim projektima. Također, smanjeni su neki prihodi na osnovu procjene do kraja i ostvarenja posljednjih poznatih podataka, kao što su prihod po osnovu komunalne takse za priključak na vodu, naknada za procjenu vrijednosti nekretnina, pružanju usluga građanima, kafe kuhinja i drugim. Gantrovi su u ukupno iznosu su smanjeni za 1.010.590 KM, a struktura unutar grantova povećanja smanjenja novih grantova ili ukidanje grantova je sljedeća. Smanjeni su grantovi na sportskoj sali Soko, teleskopske tribine. Kada su u pitanju teleskopske tribine, mi smo računali na 250.000 KM granta od Federacije, međutim, ugovor je potpisan na 1.106.000 KM, preostalih 360.000 KM od dobivenih 800.000 KM što smo morali namiriti budžetskim sredstvima, izmjenama i dopunama budžeta. Ukinuti su grantovi, grant održavanja sajma, kupovina zemljišta za sajam, kružni tok kod Robota, kružni tok kod BKC-a. Povećani grantovi su vodosnabdijevanje Donja Orahovica i rekonstrukcija vodovodnih mreže glavni vod MZ Gračanica Faza II. Novi grantovi uvršteni u budžet, kojih nije bilo u ranije usvojenom budžetu, nabavka vatrogasne uniforme, otklanjanje posljedica prirodnih nepogoda, sanacija klizišta kod stadiona NK Škahovica, sanacija ulice Patriotske lige, rekonstrukcija i dogradnja distributivne mreže vodovodnog sistema Gračanica Faza III, projekat geoloških i hidrogeoloških istraživanja, pripreme tehničke dokumentacije u cilju definisanja mikrolokacija istražnih bušotina, izgradnja rezervara Zaseka MZ Trnovci i MZ Džakule. Rashodovna strana budžeta izmjenama i dopunama budžeta je također smanjena u ukupnom iznosu za 358.637 KM, pri čemu su neki rashodi izdaci povećani, neki smanjeni, a negdje su vršene i nove budžetske stavke. Povećanja i smanjenja na pojedinim budžetskim stavkama vide se u tabelarnom dijelu, a dato je detaljno obrazloženje po pojedinim budžetskim stavkama. Međutim, osvrnuću se na neke značajnije izmjene budžetskih stavki i projekata. Tekući rashodi izdaci su planirani u iznosu 17.352.765 KM, što je u odnosu na budžet više za 160.071 KM. Naknade za plate sa doprinosima iz plaće povećane su za 131.722 KM kao rezultat usklađivanja osnovice 425 i vrijednosti boda, pri čemu je planirano povećanje plate za posljednjih 6 mjeseci 2025. godine. Doprinosi na plate su smanjeni za 130.000 KM kao rezultat primjene izmjene Zakona o doprinosima koji je na snazi od 01.07.2025. godine. Izdaci za električnu energiju javne rasvjet smanjeni su na bazi procjene ušteda koje se očekuju za električnu energiju javne rasvjete i postavljanjem novih rasvjetnih tijela u gradu. Izdaci za organizaciju privrednih sajmova i susreta, ukinuti su iz razloga pokrenutog spora sa firmom koja je bila do sada uključena u organizaciju sajma. Kapitalni transfer za sufinansiranje nabavke sanitetskog vozila smanjen je za 15.000 KM. Naime, bilo je planirano sufinansiranje nabavke sanitetskog vozila za prijevoz onkoloških pacijenata u Tuzlu na terapija, ali zbog nemogućnosti primanja terapije više od jednog pacijenta istovremeno, kupovina ovog vozila ne bi služila svojoj svrsi. Izdac na ime reprezentacije povećani su na bazi stvarnih potreba do kraja godine povećanih aktivnosti, ali i poskupljenja. Putni troškovi su povećani na bazi procijenjenih potreba do kraja godine naših obaveza, odnosno obaveznog sufinansiranja za putne troškove po osnovu projekata preko granične saradnje. Izdaci za ostale komunalne usluge povećani su na bazi procijenjenih potreba do kraja godine i već izdatih rezervacija, izdaci za održavanje puteva u mjesnim zajednicama povećani su na bazi potreba na trenu i usklađivanje sa nedavno donesenom odlukom Vijeća za održavanje puteva kojom se planira pored posipnog materijala vršiti krpljenje udarnih rupa. Izdaci za zanavljanje rasvjetnih tijela povećani su na bazi planiranih aktivnosti do kraja godine na zamjeni rasvjetnih tijela u gradu od Robota do naselja Lamele. Izdaci za usporavanje saobraćaja povećani na bazi ukazane potrebe za postavljanjem usporivača u gradu prije svega u ulici Patriotske lige. Grantovi JU Centar za socijalni rad, Dječije obdanište „Naša djeca“ i BKC-e povećani na ime povećanja plata za posljednjih šest mjeseci 2025. godine za prijem novih uposlenih, a kada je riječ o Dječijem obdaništu misli se na novouposlene u novootvorenim budućim odjeljenjima za poslednja od tri mjeseca, u BKC-u prijem uposlenika za šest preostalih mjeseci i Centar za socijalni rad tri mjeseca posljednja 2025. godine. U okviru tekućih rashoda i izdataka urađana su i određena preusmjeravanja sredstava. Sanacija prostorija mjesnih ureda smanjena, ali je premještena u grupu 821300 za nabavku klima. Čišćenje vodotoka i javni radovi smanjen iznos prema planu štaba CZ-a, kojom su sredstva dijelom preusmjerena na grupu konta 821 na urađenje rijeke Sokoluša nizvodno od mosta na magistralnoj cesti Doboj-Tuzla. Kada su u pitanju kapitalnih izdaci planirani su u iznosu od 14.615.328 KM, što je manje za 518.708 KM, s tim da su povećana budžetska sredstva u finansiranju kapitalnih projekata za 1.144.000 KM, a grantovi smanjeni u finansiranju kapitalnih projekata za 1.000.768 KM. Projekte za koja su obezbijeđena dodatna sredstva izmjenama, što kao sufinansiranje grada u projektima, što kao čisto finansiranje budžetskim stredstvima su izgradnja fotonaponske elektrane za vlastite potrebe, koja se planira postaviti na krovu nove zgrade Gradske uprave, pri čemu je učešće Grada oko 15.000 KM, izgradnja sortirnice komunalnog otpada, pri čemu budžetska sredstva su morala biti obezbijeđena u iznosu od 108.000 KM, izgradnja mosta kod Etivaže budžetska sredstva 360.000 KM pored onih 180.000 KM kreditnih, distributivna mreža vodovodnog sistema Gračanica faza III 112.000 KM budžetskih sredstava po odobrenom projektu u iznosu od 169.000 KM, distributivna mreža vodovodnog sistema Gračanica faza I 55.000 KM budžetska sredstva, vodovod Lukavica 206.000 KM, izrada projekta geoloških i hidrogeoloških istraživanja, finansiranje projektnih dokumentacije, asfaltiranje puteva i drugi, što ste sve mogli vidjeti kako iz tabelarnog prikaza tako i iz obrazlošenja. U okviru kapitalnih izdataka urađane su i određena preusmjeravanja sredstava prema zahtjevima mjesnih zajednica. Izdaci za izgradnju spomen obilježja na Visu smanjeni za 2.000 KM, sredstva preusmjerena na izradu idejnog projekta. Izdaci za izradu projektne dokumentacije za zaštitni bunar izvorišta MZ Gornja Orahovica ukinut u okviru grupe 821500 jer je mjesna zajednica već uradila projektne dokumentacije i sredstva preusmjerena na izvođenje radova na zaštiti bunara MZ Gornja Orahovica. Izdaci za rezervar za vodu MZ Soko ukinut i sredstva preusmjerena u druge projekte MZ Soko prema utvrđenim potrebama i prioritetima kao i spremnosti projekata za realizaciju, a to su vodovod Trešnice-Oštrikovac, kanalizacija Oštrikovac, put Bježani-Vrela, postavljanje zaštitne mreže na putu za Gubna, kanalizacija Sumbići. Izdaci za asfaltiranje puta do mekteba Grablje Škahovica i izdaci za Društveni dom Škahovica ukinuti i sredstva preusmjerena po zahtjevu na poligon Škahovica, koji se pokazao kao prioritetni. Izdaci za asfaltiranje puta prema mazarju Džibraci Stjepan Polje ukinuti prema zahtjevu mjesne zajednice i sredstva preusmjerena u projekat izgradnje javne rasvjete u MZ Stjepan Polju. Ostale ne bih prelazila budžetske stavke obzirom da imate obrazlošenju, samo bih dala još par napomena na strani 19. od 34. dokumenta, projekat asfaltiranje puta prema izletištu Hrastove-Lukavica, treba da ostane 20.000 KM i to 17.000 KM budžetskih i 3.000 KM sredstva građana, asfaltiranje puta Delići u MZ Lukavica ostaviti kako je bilo u ranije usvojenom budžetu, jer je u jednom dijelu budžeta ostala, a u drugom je promijenjeno čisto zbog usklađenosti. Sanacija klizišta kod stadiona Škahovica, i ovo bih samo napomenula obzirom da je bila sugestija i na Komisiji za budžet, znači planiran iznos za klizišta ne odnosi se sve na sanaciju klizišta na stadionu Škahovica, već samo 80.000 KM grant sredstva i 20.000 KM budžetska sredstva, a ne onih 250.000 KM koliko stoji jer je stavka objedinjena da kažem. Toliko u ovom uvodnom dijelu, a za sva vaša pitanja stojimo vam na raspolaganju.“
Mirzet Topčagić, Komisija za budžet:

„Komisija za budžet je održala sjednicu u petak sa početkom u 15,00 sati i stav Komisije da se ova Olduka o izmjenama i dopunama Budžeta Grada Gračanica za 2025. godinu podrži.“

Učesnici u diskusiji:

Edin Šehić:

„Razmišljao sam govoriti ili ne govoriti, ali budžet je, moram, šta ću. Svi smo otprilike svjesni bili da će doći do rebalansa budžeta možda malo i ranije ali evo što bi rekli nikad nije kasno, ali aludirajući na onu prvu tačku dnevnog reda i raspravu oko eventualnih ovih projekata postoji vjerovatnoća da ćemo još jednom glasati za rebalans, možda na jesen, ali evo o tom potom vidjet ćemo kako će se odvijati. Ono što je meni onako malo nejasno, pa bih izvjestioca zamolio da mi pojasni vezano za grantove. Dakle, imamo u prihodovnoj strani 1.000.000 KM grantova umanjenje, a na rashodovnoj imamo dva projekta 2.000.000 KM. Dakle, govorim o dva kružna toka koji se finansiraju iz granta, ali nema mi ravnoteže. Pa evo samo da mi se pojasni,  dakle, skinut je i jedan i drugi na razvohovnoj strani, na prihodovnoj samo milion i nešto umanjenje granta. Pa eto čisto da se pojasni da li je to nešto od drugog uvećanja, moramo imati ravnotežu. Također, objašnjenje da se sajam odgađa zbog spora sa firmom koja je organizirala sajmove, mi nije baš ni lijep da se nalazi u tekstu za Vijeće, niti da se ovdje kaže. Spor kao spor neka se rješava, ali mi kako znamo, barem ja sam bio prisutan i Gradonačelnik ovdje, kad smo razgovali s poslodavcima i stav poslodavaca da se ne održava sajam ove godine i veoma je bitno čuti njihov glas i veoma je bitno čuti šta poslodavci kažu za sajam. Tako da nije samo zbog ovog spora, nadam se uspješnom rješenju ovog spora kakav god da je, ali mislim da je ipak presudno da poslodavci nisu bili voljni da se uključe kao partneri i samim ti vjerovatno i Gradonačelnik nije zbog ovog razloga pomenutog ulazio da se organizuje sajam ove godine. Također, apel Vlade i apel vlasti da se plate zadrže na nivo, odnosno da se povećaju da se smanjuju doprinosi, i evo prvi naš Gradonačelnik će primjeniti i ja vam čestitam zato što umanjenje bruto plate 130.000 KM prenosi na povećanje radnicima, uposlenicima plate i mislim da je ovo u mom mandatu četvrto ili peto povećanje plata. Ozbiljno ću se pozabaviti analizom i tražit ću i Pravilnika o sistematizaciji da vidim malo, jer sam uvijek za ovom govornicom govorio da plate nisu dobro usklađene uposlenika Gradske uprave, javnim ustavama i javnim preduzećima. Imamo daleko, daleko veliku disperziju za ljude sa stručnom spremom za kvalifikovane stručne ljude, a možda čak više neki rade za daleko manju platu. Tako da bih molio Gradonačelnika da se ozbiljno hvata ove problematike i nadam se evo ako mu treba i neka stručna pomoć stojim na raspolaganja, iako ima dobre saradnike i stručnjake oko sebe. Tako da evo pohvala za povećavanje plata, ne znam iz kojeg razloga ponovo, ali evo vjerovatno Sindikat i šta već usklađivanje, ali dobra je stvar da nas to ne košta u budžetu zato što smanjujemo doprinose a povećavamo platu, ostajemo na istom cca 130.000 KM i to je za pohvalu, jer bar da ne idemo u veći minus, odnosno na zaduženju budžetu kroz rebalans. Također, pohvalno ovih 15.000.000 KM kapitalne investicije, kapitalne projekte jer je to 45% budžeta i to je zaista za pohvalu, i ako budemo nastavili ovako da ulažemo kapitalne projekte, i ako sam, vidjet ćemo evo, pred nama je, prvi put za novog gradonačenika izazov da vidimo koliko će prenijeti, hoćeli to biti 5-6 miliona projekata od ovih 14 milona planiranih, ili će biti 2-3 miliona, ako bude 2-3 miliona ja neću diskutovati o izvrašenju nema potrebe, samo ću izaći i čestitati.“
Mersiha Jogunčić:

„Gledajući ovaj rebalans pala mi na pamet inače jedna stara pjesma koju sam nekada čula od moje rahmetli nene, kaže Gračanica a okolo žica u njoj mi je moja mezimica. Mjesna zajednica Gračanica, mislim smatram da je generalno najmanje ulaganje u MZ Gračanica, ali o tom potom. Sad bih htjela samo da par pitanja postavim i evo prvo će se odnositi na MZ Gračanicu. Naknade od javnih površina za tezge, ljetne bašte i naknade za zakup na ekonomskom kodu 722463 predloženo je smanjenje 10.000 KM. Ova budžetska stavka je u prošloj godini realizirana polovično s iznosom od 25.000 KM. Eh sad, na osnovu kojih pokazatelja predlagač smatra da će smanjenjem za 10.000 KM biti realizovan iznos od 40.000 KM. Da li možemo dobiti detaljnije informacije po ovom pitanju u smislu da li su svi korisnici javnih površina realizovali svoje ugovorene obaveze za 2024. godinu, pošto smatram da predlagač ovu budžetsku stavku planira na osnovu potpisanih ugovora s korisnicima javnih površina. Ukoliko nije tako želela bih obrazloženje kako je. Činjenica je da svi ljetne bašte trenutno kao i prethodni godina rade punim kapacitetom, a cijene usluga u istim su u odnosu na prošlu godinu skoro uduplane, s obzirom da je poskupljenje bilo svega pa tako i života uopšte, pa tako i usluga. Također, nije poznato da su neki ugostiteljski objekti koristili javne površine koji su prestali sa radom. Zatim, kod 613115 putni troškovi 20.000 KM, a prema predloženim izmjenama i dopunama trebalo bi prevećati za novi 20.000 KM. Eh sad, ja znam da se puno putovalo u ova četiri mjeseca, potrošeno je više od godišnjeg plana, ne puno, ali više od godišnjeg plana, dakle, poprilična cifra. Sam naziv, budžetska stavka putni troškovi, asocirana nas na to da se nešto radilo. Ja bih samo voljela da znam koji su benefiti, dakle, i vjerujem da jesu, ali evo da se malo pojasni koji su nam benefiti od toga, šta će Grad Gračanica dobiti i šta se planira. Dakle, šta je poenta te priče o putovanjima, šta ćemo na kraju krajeva mi u konačnici izvući kao benefit ili dobit za Grad Gračanicu kompletnu, ne samo MZ Gračanica. Da li su izdaci na ekonomskim kodovima 611100 brutto plate i 612100 doprinosi na plate u vezi s obzirom da se bruto plaće uvećavaju za skoro isti iznosa za koji se doprinosi na plate umanjuju. Eh sad, u razgovoru smo rekli da se plate povećavaju za 5% sa strane budžeta, odnosno Grada, plus ovih 5% što bi značilo u konačnici 10% povećanje plata. Pitam isključivo zbog, evo tražit ću ja da mi se na konkretan iznos kaže konkretno koliko će to iznositi novca. Pitam konkretno za Bosanski kulturni centar, s obzirom da znate kako je stanje i kakve su plate. Nisam u sukobu interesa, pitala bih i da ne radim tamo ovo, zato što je koeficijant čini mi se iz 2009. godine, ali time ću se pozabaviti na narednom Vijeću. Tako da ću i Upravi uputiti određena pitanja. Dakle, tačno da mi se kaže recimo na platu od 1.500 KM koja nije u BKC-u ali evo, 1.500 KM koliko će se dobiti neto. Jer ja ne znam ništa o tome i huću da mi se to kaže tačna cifra. Ovaj izdatak 615120 kapitalni transfer za zdravstvo umanjuje se za 15.000 KM. Eh sad, mi smo u prethodnom mandatu, dakle, i ne mogu više da mantam i lamentiram ovom zakonskom obavezom osnivača da se izdvaja iz sredstava obaveznog zdravstvenog osiguranja plaća 90% vrijednosti, a da 10% plaća osnivač. Dakle, ukidanje ovih 15% za hitnu medicinsku pomoć mi apsolutno nije jasno i ne znam zašto nije usmjereno prema nečemu drugom. Dakle, da li je moglo biti usmjereno za nabavljanje neke opreme za Službu hitne medicinske pomoći ili generalno za Dom zdravlja, s obzirom da smo evo imali i obrazloženje da se prva infuzija dobiva džaba, po nalogu Zavoda recimo da se ostale plaćaju, itd. Dakle, mnoštvo je problema kada je zdravstvo u pitanju i ne trebamo pred tim zatvarati oči niti govoriti uredu je, nije uredu. Tako da mi je stvarno nepotrebno ovo 15.000 KM smanjenje, ali evo objasnite mi stvarno da li je baš bilo potrebno da se skine. Moram sad ponovo, evo rekla sam MZ Gračanica ništa, na osnovu zahtjeva građana MZ Džakule naselje Centar i Rijeka, mislim da je i Gradonačelnik imao razgovor vezano za to. Dužna sam skrenuti pažnju na poziciji 41. i 49. ekonomskog koda 821618, a riječ je o sredstvima koja su prema usvojenom budžetu za 2025. godinu bila planirana u ukupnom iznosu od 130.000 KM iz budžeta bez doniranih sredstava i učešća građana. U prijedlogu izmjena i dopuna imamo drugu situaciju, iznos od 130.000 KM je umanjen za 51.000 KM, tako da sad taj budžetski dio iznosi 79.000 KM. Ukupan planirani iznos prema usvojenom budžetu za 2025. godinu je bio 160.000 KM prema predloženim izmjenama, sad je taj iznos 199.000 KM, što znači da je za ove dvije pozicije obezbijeđen novi iznos od 39.000 KM, dok se budžetsko učešće smanjuje za iznos od 51.000 KM. Sudeći prema prijedlogu izmjena i dopuna budžeta u ovom slučaju je data prednost izgradnji rezervoara za koji ne znamo koliko dugo će trajati, pošto će dinamika najvjerovatnije biti uslovljena na realizaciju doniranih sredstava u iznosu od 120.000 KM. Inicijativa građana ide u pravcu spajanja postojećih vodovodnih mreža po mjesnim zajednicama Džakule i Trnovci na vodovodne bušotine koje su urađene na lokalitetu Huskići MZ Trnovci i MZ Prijeko Brdo. Smatraju da je ovako nešto izvodljivo, s obzirom da postoji zadovoljavajući prirodni pad od bušotine do MZ Džakule. Evo voljela bih da mi predlagač prezentira rokove unutar koji će građani MZ Trnovci i Džakule početi sa snabdijevanjem pitkom vodom.“

Demir Milkić, Klub DF:

„U ime Kluba DF-a, želim zaista da pozdravim balans koji je napravio Gradonačelnik sa rebalansom. Ono što nas posebno raduje da su neki projekti koji su bili tema naših razgovora, a to su izrada projektne dokumentacije Vuknić, izrada glavnog projekta ulice Alije Izetbegovića, vodosnabdijevanje MZ Donja Orahovica što je došlo od TK. Ono što mene najviše raduje, to sam godinama govorio, to su izdaci za odjeću i obuću vatrogasnog društva, 14.000 KM iz budžeta plus 76.000 KM granta, ukupno 90.000 KM, pa me zanima šta je tu planirano da se kupi od te opreme. Još jedno pitanj, izdaci za afaltiranje puta kod bolnice, to je onaj dio pretpostavljam koji je ostao, kad dolazi do njegove realizacije, s obzirom da građani pitaju kad će biti završen dio ulice Patriotske lige. S obzirom da je završen projekat rukometnog igrališta u Gračanici, ostalo je samo još da se finiširaju neke stvari, pa me zanima kad će doći do iscrtavanja osnovnih linija kako bi priveli kraju sve te radove, i samo da kažem da će Klub DF-a podržati ovaj rebalans.“

Mirzet Topčagić, Klub SDP:

„Klub vijećnika SDP-a Gradskog vijeća Gračanica je analizirao Odluku o izmjenama i dopunama Budžeta Grada Gračanica za 2025. godinu i evo nekoliko naših zaključaka, možda će biti i nekoliko pitanja. Ja se izvinjavam pošto nisam bio čitavo vrijeme prisutan dok ste vi kolegice Mahmutović iznosili obrazloženje, ako je različito u odnosu na Komisiju za budžet, ako budem nešto duplirao unaprijed izvinjavam se. Evo, evidentno je da budžet nakon izmjena iznosi 33.289.277 KM, što predstavlja određeno smanjanje u odnosu na raniji planirani iznos. Ova korekcija ukazuje na potrebu prilagođavanja planova zbog smanjenja realizacije prihoda, a ključ je napomenuti da evo u suprtonosti ovo što je rekao kolega Milkić o balansu i rebalansu, da budžetska ravnoteža se ne postiže baš kroz realan suficit, već prenesenim viškom iz prethodne godine u iznosu od 5.516.332 KM ukazuje na manjak strukturalne stabilnosti budžeta, iako su porezni prihodi blago povećani, ipak zabrinjava pad poreza na imovinu pravnih lica za 380.000 KM, što možemo ukazivati na pad tržišne aktivnosti ili eventualno lošu naplatu. Kao što kaže kolega Šehić, ja sam ličnog mišljenja da ćemo vjerovatno do kraja ove kalendarske godine morati sačini još jednu odluku, a vjerovatno će se ukazati potreba o izmjenama i dopunama budžeta, pa se postavlja pitanje da li je bila stvarna potreba za ovim rebalansom, bez obzira što je pristiglo i pozitivno mišljenje Ministarstva finansija TK, jer drastično se ništa ne mijenja osima zatvaranje finansijske konstrukcije mosta kod Etivaže, što se moglo i na drugačiji način riješiti odlukom na davanje saglasnosti Gradonačelniku. Ono što je također bitno, imam i ja dilemu, mislim jasno mi je ali evo volio bih baš analitičko pojašnjenje. Tamo imamo snižavanja planiranih grantova za koje smo upozoravali, ako se sjećate, u mjesecu decembru kada je bio na raspravi Prijedlog Budžeta Grada Gračanica, da ta dva projekta ne trebaju da budu u strukturi budžeta Grada Gračanica i da neće njihova realizacija ići preko Grada. Evo niste to nažalost uvažili i sada imamo određeni vid konfuzije isknjižavamo 2.100.000 KM za ta dva projekta, a ovamo vjerovatno, evo razumijemo da je to pojavljivanje nekih novih grantova pa je to balansiralo 2.100.000 KM iskižnjavanja, a ipak smanjenje grantova oko 1.100.000 KM ako se ne varam. Mislim da to malo pravi konfuziju i utica će negativno, mislim nije realna slika kada bude procentualno prikazivanje stepena realizacije grantova, gdje smo nešto posijali što smo znali da neće uspjeti. Neporeznih prihodi su djelimično povećani i dalje se oslanjaju na nesistemske prihode, npr. neplanirane uplate i prenos neutrošenih sredstava GGZ-a što nije bilo u Prijedlogu budžeta, nego evo rebalansom naknadno uvršteno u iznosu od 354.352 KM i prenešenih neutrošenih sredstava CZ-a iz prethodne godine. Generalno neporezni prihodi su povećani više kao rezultat kratkoročnih priliva, nego dugoročne fiskalne politike. Već su, nisam ni sumnjao, diskuntati prije mene rekli da malo tekući rashodi, što je malo zabrinjavajući, počevši od troškova reprezentacije ugovoreni usluga putnih troškova koji se sa 30.04.2025. godine već premašili predviđeni iznos budžetom koji je bio 12.000 KM i evo već se sad ukazala potreba da se ovim rebalansom taj iznos uveća za novi 32.200 KM, što će biti u ukupnom iznosu 40.000 KM, a prvenstveno mislim na Službu Gradonačelnika i Gradskog vijeća, a u prihodovnoj strani budžeta se ne vide još ti pozitivni efekti, što postavlja pitanje racionalnosti i trošenja. Nadam se da će se ubrzo početi primjećivati pozitivni efekti po budžet za naše građana od evo tih putovanja, lobiranja, itd. U ovom rebalansu je predviđeno i povećanje plata, kao što su prethodnici kazali, uposlenicima Gradske uprave, kao i tekući transfera našim javnim ustanovama kojima je osnivač Grad Gračanica iz koji se isplaćuju plate njihovim uposlenicima. Moramo reći da nam je evo izuzetno drago zbog toga i treba utvrditi analizu i treba napraviti određeni drugačiji metod. Nisma dovoljno informisan niti dovoljno poznajem te pravilnike, ali na nekakav način napraviti da se povećaju plate onim koji imaju baš blizu minimalne plate uposlenicima. Uz dužno poštovanje za rad svih visoko obrazovanih ljudi, pogotovo imenovanih dužnosnika, šefova službi i ostali saradnika i savjetnika, mislima ako uzmemo procentualno povećanje plate u ovom povećanju nekome je to stotinjak maraka, a Boga mi neki ma je to baš, baš što se kaže skoro pa 1/3 ukupne plate onog što ima najnižu platu, a ti ljudi zaista rade i najviše su izloženi na tapet, odnosno kao predstavnici ove Gradske uprave. Ono što nam je ipak, evo sreća što se plate povećavaju, nije bilo uslova kada je u pitanju povećanje plate za ostvarivanje vlastitih prihoda, nego evo ovaj uticaj usvajanjem Pravilnika o izmjeni i dopuni postojećeg Pravilnika o obračunu dopinosa Vlade FBiH je direktno dao uslove i nama Gradskoj upravi i Gradonačelniku da donese odluku, s obzirom da će imati smanjenje troškova u zadnjoj polovini 2025. godini po osnovu doprinosa stvorio je uslove za povećanje plata uposlenicima, i žao nam je što je baš radi toga, ali volili smo da su se stvorili uslovi po višku ostvarenih naših prihoda poreznih i neporezni, ali evo nije tako. Također, moramo reći da je za svaku pohvalu ova Odluka Vlade da krene sa procesom smanjivanja doprinosa nameta za naše prije svega poslodavce i privrednike, a vidimo ovamo i efekat koji je kada je u pitanju Uredba o minimalnoj plati koja nije baš doživljavala od strane određenih interesnih miljea političkih subjekata neku pohvalu, a evo vidimo sad bez obzira evo na benefite koji su doživjeli uposlenici, odnosno radnici u realnom sektoru. Već je evo drukačija slika i zadovoljstvo tih ljudi ako sa njima razgovarate, a vidimo evo i pozitivan efekat kada je u pitanju ostvarivanje prihoda po osnovu poreza na dohodak lično za budžet Grada Gračanica gdje smo morali već na osnovu izvještaja i ostvarenih prihoda za prva četiri mjeseca mi smo već u cca iznosu 400.000 KM ovim rebalansom smo podigli, pa je ovaj iznos u odnosu na 4.800.000 KM otišao na 5.200.000 KM. Ja sam siguran da će do kraja ove godine upravo taj efekat možda ići i blizu preko 5.500.000 KM, jer to je taj direktan, ne kažem da je u potpunosti, ali većinom taj direktan efekat Odluke o minimalnoj plati u iznosu 1.000 KM, i evo ko hoće da vidi vidjet će, ko se pravi slijep on će biti slijep. Toliko o onim svim negativnim kritikama i evo ja se nadam da će iako ne budemo u ostatku ove godine imali vlastite prihode u povećanju, da će i naredna Odluka o izmjeni i dopuni Pravilnika koja je najavljena u prvoj polovini 2026. godine ponovo uticati da se smanji još troškove za doprinose kako bi mogli povećati plate našim uposlenicima. Evo dobio sam jedno pitanje kada je u pitanju pošto smo mi direktno transferima finansiramo jednim dijelom rad Centra za socijalni rad vidjeli smo i u Izvještaju da je puno mjesta u deficiti, čak ne znam da li taj Sindikat, čuo sam da imaju Sindikat, čuo sam da imaju probleme tamo da nema ko da ih zastupa, ljudi rade prekovremeno, itd. Pa evo Gradonačelnik ili saradnici ako imaju neku informaciju šta se dešava u toj javnoj ustanovi. Na kraju ću se osvrnuti konkretno na plan planiranih izdataka. Kolega Ahmetoviću, molim te prestani da se na mene ložiš, nisi moj tip da ti kažem, ako već hoćeš ovakvu retoriku Predsjedavajući ima više iskustva od tebe i on veoma dobro zna da vodi ovu sjednicu, poznaje Poslovnik, i nemate vi kolega Ahmetoviću potrebe, ja sam od vas stariji čovjek. Nemate potrebe dobacivati s mjesta Predsjedavajućem da me prekida, to je s vaše strane jako nekulturno mahati rukama s mjesta. Ja neću pristati nikaka na takvu komunikacju, ima čovjek koji prati Poslovnik i nije ukusno da dobacuje te s mjesta. Postaviti ću kasnije pitanje, a ja sam mislio završiti sa jednom rečenicom još, ali ako sam vrijeme potrošio imamo mi načina da ovdje pričamo. Kolegica Mahmutović je jednim dijelom dala pojašnjenje koje meni nije bilo jasno, a radi se o sredstvima za sanaciju klizišta, tamo gdje piše nogometnog stadiona u Škahovici, i drugo ja sam planirao da postavim pitanje koliko je to predviđeno za NK Škahovica, i da li ima nešto što je već uplanirano. Dali ste pojašnjenje 80.000 KM granta, 20.000 KM budžetskih sredstava, ali evo ja bih postavio pitanje po pitanju vlasništa tog sportskog kompleksa, stadiona, da li je u vlasništvu MZ Škahovica ili Grada Gračanica, ili eventualno nekog trećeg. Pa evo malo da se bude oprezno ako nije baš u vlasništvu Grada, odnosno MZ, kada je u pitanju ulaganja sredstava, i evo postavlja se pitanje, vjerovatno šef Mustafa Bajić poznaje problematiku kada su u pitanju postojeća klizišta na prostoru Grada Gračanica. Vjerovatno imamo tako perfektno stanje na putnim komunikacija, itd. da imamo prostor za fudbalski stadion koji još nije ni završen da ulažemo 100.000 KM i da kandidujemo taj projekat u odnosu na sve ostale koji je ovaj vjerovatno prioritetni. Imam još ovo što se tiče povećanje sredstava za održavanje puteva po mjesnim zajednicama, vidimo da je to sa 60.000 povećano na 100.000 KM. Pa me zanima po kojim analizama, po kojoj strukturi, da li je se stvarno utvrdila potreba na terenu, jer ipak je skoro 100% povećanje. Evo vidimo u rebalansu nema podizanje sredstava predviđenih za servisiranje troškova za zimsku službu ostao je iznos 235.000 KM, po saznanjima i po nekakvim pretpostavkama znamo kakve smo imali elementarne nepogode i Boga mi koliki su došli računi, odnosno izvještaji o održavanju zimske službe, ne samo Komusa, nego svih fizičkih lica po mjesnim zajednicama. Da li će biti dovoljno da se tim ljudima servisiraju ti njihovi troškovi koji su nastali protekle zimske sezone. Toliko za sad, ja se izvinjavam ako sam minutu, dvije prekršio, nisam imao namjeru.“

Amel Iljazović, Klub SBiH:

„Što se tiče Kluba vijećnika SBiH, naravno da ćemo podržati ovakve izmjene i dopune Budžeta za 2025. godinu. Na ono na što ću upozoriti i Gradonačelnika i nas ovdje sve, stavka ekonomski kod 613991 izdaci za zbrinjavanje napuštenih životinja pasa i mačaka lutalica. Da ne bude da sam ja ovdje protiv pasa i mačaka lutalica, do sada je se izdvajalo 70.000 KM budžetskih sredstava, međutim, sad je povećanje još 10.000 KM, ukupno 80.000 KM. Smatram da nećemo nikakav rezultat s ovim postići sa povećanjem sredstava, obzirom da na terenu kako u gradu ovdje u MZ Gračanica, tako i u svim ostalim mjesnim zajednicama i što dolazi vrijeme sve ćemo imati veći problem po pitanju napuštenih životinja. Sa ovakvim povećanjem, da li povećali na 100.000 na 150.000 KM ništa mi nećemo postići jer na terenu je sve gore i gore stanje. Tako da zamolio bih Gradonačelnika da vidimo da se nađe neko drugo rješenje.“

Adnan Salihbašić:

„Evo prije svega da kažem da se apsolutno slažem sa kolegicom Jogunčić da bi MZ Gračanica trebala malo više biti u ovom rebalansu, ali i u svim budućim rebalansima budžeta. Vanesa samo za vas dva pitanja. Interesuje me ovo umanjenje od 16.000 KM za otklanjanje posljedica elementarnih nepogoda, jer znamo kakve smo probleme imali sa elementarnim nepogodama krajem prošle i početkom ove godine. I ovo postavljanje pametnih klupa u gradu, da li će ići to u sklopu rekonstrukcije ulice Alije Izetbegovića ili će to ići posebno.“

Nedžad Devedžić:

„Dok se drugi bore za nova sredstva, kod nas u Lukavici se bore za organizaciju potpisivanje peticije i preusmjerivanje odobrenih sredstava, što je smiješno ali eto doćemo do toga. Pratio sam kretanje rebalansa budžeta za mjesnu zajednicu, ima tu novih i stari projekata nerealizovanih, novih projekata realizovanih, ima projekata koji su ukinuti i smanjeni rebalansom budžeta, ima tu i novih grant sredstava. Ovamo piše uvrštavanje novih stavki MZ Lukavica vodosnabdijevanje u iznosu 206.000 KM, da je to novi projekat, ustvari to nije novi projekat, to su sredstva koja su skinuta sa budžeta 2025. godine, odobrena u budžetu 2024. godine tj. kreditno zaduženje. To je se desilo nakon moje 23 inicijative da se ta sredstva vrate i evo hvala Bogu vraćena su u Lukavicu. Imamo novi projekat sanacija mosta MZ Lukavica na putu Lukavica-Zolje-Skipovac 25.000 KM. U budžetu 2025. godine novi projekti asfaltiranje puta u Delićima 50.000 plus 20.000 KM, znači 50.000 KM je odobreno a 20.000 KM je povećano, ne znam odakle ali pretpostavljam. Asfaltiranje puta Zolje planirano je 20.000 KM, 18.000 KM je utrošeno, smanjeno za 2.000 KM. Put sanacija Lukavica-Malešići isto smanjeno za 10.000 KM, tako da eto bilo je tu smanjenja što se tiče Lukavice, a bilo je i nekih projekata pa o tome ćemo malo opširnije. Znači, projekat izletište Hrastovi 20.000 KM, projekat koji je odobren 2023. godine i ugovor sa izvođačem radova potpisan u 2024. godini. Grad je dao jasan odgovor, da će radovi biti završeni krajem juna 2025. godine, tj. jučer. Međutim, sada vidimo da su sredstva za asfaltiranje koja se nalaze na poziciji 36. ekonomski kod 821612 ukinuta iz ovog rebalansa. Napominjem da je prijedlog o preusmjerenju sredstava razmatran na VMZ Lukavica 22.06.2025. godine ali nije dobio potrebnu većinu i kao takav nije usvojen, te nije moguće vršiti bilo kakve izmjene bez poštivanja formalnih procedura. Materijal za sjednicu dobili smo 24.06. što se vidi u rebalansu da su sredstva skinuta. Ovdje se javlja problem, iako preusmjerenje nije dobilo većinu na VMZ, vi ste sredstva za put izletište Hrastovi ukidate iz rebalansa budžeta i pravite faktički rat u Lukavici. Kako ste vidjeli da zakonski nije moguće preusmjeriti sredstva, a skinuta su iz rebalansa, vi organizujete potpisivanje peticije za preusmjerenje već odobrenih sredstava. Peticija u Lukavici jučer je podnesena, a procedura ispoštovana, potpisan projekat, odobren projekat i VMZ nije odobrili, i znači postoji jedini način da se sredstva preusmjere a to je potpisivanje peticije koja je jučer bila u MZ Lukavica, što je smiješno, stvarno je smiješno. Tako naši hoće, neko im je rekao da može se putem peticije sredstva preusmjeriti, pa vidjet ćemo. Evo pitanje i za Gradonačelnika, ne moguće da niste upoznati s ovim. Da li je moguće da jedna, kako vi često volite istaći herojska Lukavica, nije mogla dobiti dodatnih 20.000 KM kako bi se izbjegle podjele među građanima i eventualne svađe oko raspodjele već odobrenih sredstava. Smatrate li da su ta sredstva bila obezbijeđena i to doprinijelo vašem ugledu i povjerenju građana više nego ovako raspačavanje postojećih projekata koji ostavlja utisak nezainteresovanosti za stvaranje potreba ljudi na terenu. Riječ je samo o 20.000 KM, znači 17.000+3.000 KM. Ako možete obrazložiti kako je došlo do tog ukidanja iz rebalansa budžeta, kojom odlukom.“

Sadmir Džebo, Gradonačelnik:

„Ovdje sam stvarno morao replicirati. Izvinite, kolega Devedžiću, ja ne znam, vi ste cijelo vrijeme gledali u mene kad ste rekli potpisana peticija. Ja stvarno ne znam, čuo ja jesam za peticiju, a to je do vas u Lukavici. Kada je u pitanju to izletište Hrastovi, kolega Devedžiću, ja sam bio tamo. Ja ne znam čija je ideja da se radi asfalt od posljednje kuće u Delićima do izletišta, a od posljednje kuće pa prema centru Lukavice imate dva kilometra puta kojim ne možete proći osim s traktorom. I vi ste aplicirali ta sredstva za gore. Mislim da po meni nema logike, ostala su sredstva, to je bila samo štamparska greška, vraćana sredstva su za taj dio, dakle, izletište Hrastovi. Vi u Lukavici donesete odluku, tako će sredstva biti utrošena. Neće niko vašu odluku kršit, niko vas ne dijeli i nemojte tako da pričate da neko ovdje dijeli, da neko ima nešto protiv herojske Lukavice, nije to fino, znači stvarno nije korekno, nije na mjestu. Sve što je bilo, dakle, u razgovoru sa vijećnikom Omerovićem, da će ta sredstva, ja kada sam dolazio u Lukavicu, kada smo prolazili po mjesnoj zajednici, stvarno je moja, moj prijedlog je bio, možete pitati, bio je ja mislim Sadmir Kruškić, Omerović i ne znam ko je još sa nama bio, ja sam rekao ljudi nemojte ovo raditi. Asfaltirate dio puta od posljednje kuće do izletišta, a do tog dijela imate dva kilometra katastrofa cestu. Pa de uradite prioritet, to je bila moja sugestija. Ako se vi u Lukavicu ne dogovorite, ja, dakle, nemam ništa s tim, a što se tiče peticije, ste nekako baš onaj gledali u mene kao da sam ja pokrenuo peticiju, ja stvarno nemam veze nikakve sa peticijom, čuo jesam, a podijele te ako vi imate unutra Lukavice, ja bih vam stvarno želio da te podijele što prije završite, da nemate tih podijela, nego da se vi svi zajedno složite oko interesa mještana u MZ Lukavica i da delegirate one projekte koji su stvarno prioritet i ono što treba što će biti za dobrobit mještana MZ Lukavica.“

Dženita Dugić:

„Kada je u pitanju ovaj rebalans budžeta, imala bih par pitanja, za koja bih evo zamolila da mi se malo pojasne. Odnose se, naravno, na vodosnabdijevanje u MZ Donja Orahovica. Ovako, prvo pitanje odnosi se na uvezivanje bunara u MZ Donja Orahovica. Znači, znamo da je to projekat koji negdje se radi duži vremenski period i čeka tu neku završnicu svoju, pa me zanima, vidim da još uvijek nije realiziran, zanima me šta je neka kočnica tu, u čemu je problem i kada možemo očekivati da će to biti u potpunosti završeno. Drugo pitanje, također mislim da kada je u pitanju izgradnja vodovodne mreže Klanac, Karići, Polje, MZ Donja Orahovica i tu su, ako sam ja dobro upoznata započeti su radovi, ali i tu ne ide dalje realizacija. Pa evo zanima me o čemu se radi i kada možemo očekivati realizaciju iste. I još jedno pitanje, raduje me izuzetno nova ova stavka koju vidimo kada je u pitanju vodosnabdijevanje MZ Donja Orahovica, piše 300.000 KM grant jeste da, vjerujem da ne bi ste tek tako stavili dokument da bi smo poslije povlačili ili nešto, pa me zanima samo od koga su ta sredstva, kakvi su razgovori, da li su nam garantirana, kakve ste razgovore imali i evo zanima me otprilike da li znate u kom pravcu će se ista potrošiti, i evo ako mogu sugerisati i pitati da li se možda planira neke vrste radova na Birkovcu, dakle, gore  imamo također problema a evo nismo imali nekih ulaganja u ovom budžetu.“
Mirzet Topčagić:

„Pa evo moram malo se i ja osvrnuti na izlaganje kolege Devedžića i na kraju evo referisanje Gradonačelnika na njegovu diskusiju. Ja zaista evo moram reći da 12-13 godina svjedočim zaista jednoj od strane lično mještana Lukavice koji upravljaju procesima. Ne gledam sad uopšte ni političku strukturu ni SDP, ni SDA, niti bilo koji politički subjekat, a zaista nije korektno ovo što se radi u Lukavici. Ne osvrćem se sad na ovaj problem koji evo desilo se da se iskrižava tih 20.000 KM, evo ta strategija, pitanje je sad strategije razvoja ko je vodio tu strategiju, upravljao tim procesima u mjesnoj zajednici pa je dozvolio gore da idu ta sredstva. Evo ponovno se, moram malo Gradonačelnika što kaže da dva kilometra ljudi nemaju pristupa kvalitetnog puta, a idemo 100.000 KM u neki stadion, ali evo hajde, razumijemo i taj neki pravac. Želim da ovom prilikom pozovem i da savjetujem, ako mogu da dam savjet, nadam se da me nećete pogrešno shvatiti ni kolega Omerović ni kolega Devedžić. Ja vas molim, Lukavica zaista ovo svi znamo ne moramo pričati, Lukavica kao jedna od mjesnih zajednica koja je bila najrazvijenija možda ne samo na prostoru Grada Gračanica, nego i šire, je sad trenutno u jako teškoj situaciji. Ko je krivac, svi, i u vremenu kad je vodio procese SDP i u vremenu kad je vodio procese SDA, uvijek su bila nekakva podapinjanja i nekakve ubiranje političkih pojena, neka ne ide to biće pripisane zasluge. Ja vas dvojicu molim kao mlade ljude koji, evo treba da razmišljamo i o našoj djeci, da te stvari da sjedete, da razgovarate, da radite zajedno jer Lukavica je zaista prioritet. Reći ću vam jedno iskustvo lično. Ja sam imao kolegu do nedavno, koji je bio iz stranke SDA, neću da ga pominjem, naravno SDP je bio čitavo vrijeme u vlasti, ali evo u MZ Soko je se mijenjala vlast i kada je bila na vlasti SDA, ja kao SDP vijećnik u VMZ kao općinski vijećnik tada, nisam imao problem da realizujem neke projekte koje sam zajedno sa građanima realizovao. Kada se promijenila vlast u mjesnoj zajednici, kada je došao SDP na vlast, ta je isti, možete ga pitati, nije imao nikakav problem da radi, da djeluje i nismo bili nikad jedan drugom, što se kaže remetilački faktor. Radili smo kako smo radili, građani će ocijeniti na kraju krajeva da li je realno, nije realno to, na kraju krajeva sam On gore može donijeti sud. Evo ja vam savjetujem da se ujedinite, da napravite da se ne dešavaju ove strateški promašaji, da li je strateški promašaj tu je bio razvoj, udruženja građana je kandidovao taj projekat, nije radio preko mjesne zajednice, ali ipak je podržao sredstvima. Molim vas obojicu i sve te ljude koji tamo iza vas stoje, da se ujedinite i da krenete strateški raditi, prioritetno da rešavate, jer zaista Lukavica i građani Lukavice ne zaslužuju onakvu komunalnu infrastrukturu i onakve uslove života kao što imaju trenutno u Lukavici. Ja sam siguran da ćete naći zajednički jezik i ovo nije jednostavno što imam malo više iskustova, vi ste novi vijećnici, ja vam savjetujem da se ujedinite, pametni ste obojica i ljude koje imate iza sebe. Moram reći da moja kolegica Delić ima moju potpunu podršku u njenom radu gore, vidimo da radi po MZ Soko. Moramo biti dobronamjerni jedni prema drugima i prepustiti, jer ipak ovdje odlučujemo o ljudima našim koji su nam dali povjerenje. Tako da ajde malo da promijenimo da ne ide ova politika u ovom pravcu, pogotovo kada je u pitanju Lukavica. Sad ko je upravu i te peticije nisu ljudi potrebne za nekakav iznos od 20.000 KM.“
Mahir Delić:

„Evo od građana dobijamo informaciju da se signal Radio Gračanice putem online platforme ne čuje, pa ukoliko imate mogućnost da to otklonite bilo bi dobro. Ništa, manje više sve je rečeno vezano za Prijedlog rebalansa budžeta za 2025. godinu, ali ja imam nekoliko stavki koji me interesuju. Evo i ranije je kolegica Jogunčić spominjala transfer za sufinansiranje nabavke sanitetskog vozila za prijevoz onkoloških pacijenata koji je umanjen. Interesuje me evo šta dalje, s obzirom da mi je ovo objašnjenje nelogično zbog nemogućnosti primanja, nejasno, ne nelogično, zbog nemogućnosti primanja terapije više od jednog pacijenta. Na koji način se sada transportuju onkološki pacijenti i koji je plan za buduće vezano za transport onkoloških pacijenata. Također, stavka asfaltiranja puta kod bolnice, na šta se tačno odnosi s obzirom na iznos od 10.000 KM nije neka velika cifra, interesuje mi na šta tačno se odnosi i koji dio puta kod bolnici. Ono što mi je žao jeste da, i iz tog razloga i nisam se odlučio da ulažem amandmane na ovaj rebalans budžeta s obzirom da kad smo raspravljali tamo u decembru o prijedlogu budžeta, s obzirom da su moji lično amandmani svi odbijeni, ovog puta nisam htio ni da ih ulažem. Međutim, ono što mi je žao jeste da neki od tih dobrih amandmana nisu se našli ovoga puta, iako je Gradonačelnik obećao da će raditi na tome da se nađu. Konkretno vezano za podršku mladima, podrške zdravstvenim akcijama u Domu zdravlja itd. Što se tiče same MZ Malešići, moram se i na to osvrnuti. Vidimo da, koliko sam ja vidio, da neki novi projekata nemamo, da je realizacija i ovih dosadašnjih projekata veoma da tako kažem mala i da nismo imali ova dva projekta finansirana od strane Federacije, znači to bi bilo skoro pa nikakva realizacija. Zato je to ono što mi je žao, jeste da ne vidim ovdje u ovom Prijedlogu budžeta nikakve kapitalne projekte vezane za MZ Malešiće, izuzev nekih 13.000 KM vezano za sufinansiranje i prijenos sredstava iz prošle godine vezano za vodovod."

Vanesa Mahmutović:

„Prvo je bilo pitanje Edina Šehića vezano za grantove prihodovna i rashodovna strana. Tamo sam ja spominjala da smo ukinuli grantove za kružni tok kod BKC-a i kod Robota. Kad smo pripremali budžet mislim da nismo ništa izgubili time sada što skidamo iz izmjena i dopuna ove grantove, obzirom da se suština i sam posao ne mijenja, samo se način finansiranja promijenio. Ne vidim da bitno utiče uopšte na sam tok posla. Čisto dva miliona stavili, skinuli, to je plan, nije nikakvo iskrižavanje nego promjena načina finansiranja, a poslove i dalje nastavljamo onako kako smo i planirali. Što se tiče prihodovne i rashodovne strane, vidjeli ste tamo na prihodovnoj strani da imamo u okviru fonda 1 oko 900.000 KM grantova za projekte koje smo budžetskim sredstvima realizovali u 2024. godini, a grantove ostvarili u 2025. godini. Tu su grantovi za projekte eksploatacionih bunara u iznosu od 307.000 KM, nabavka žutih kanti 219.000 KM, Patriotska liga 317.000 KM, kolektorska mreža vodovod Lukavica. Znači ta sredstva smo iskoristili za nove projekte za koje smo u obavezi u 2025. godini sufinansirati. Izmjene i dopune budžeta ne moraju uvijek striktno značiti da se moraju uvrštavati novi projekti, jer moglo je se desiti da ne kažem da uđemo u defecit, da ostvarenje prihoda bude još manje i da ne budemo imali ovog viška, pa da bude skidanje već planiranih projekata. Mislim, izmjene i dopune ne znači uvijek povećanje i uvrštavanje novih projekata. Što se tiče plata, tamo sam pomenula kad su u pitanju plate Gradske uprave, mi smo 5% koje s izmjenama i dopunama Zakona o doprinosima preusmjerili i povećanje plata za uposlenike Gradske uprave oko 9%, znači napravili smo neke uštede, obzirom da prijem uposlenika koje su započete radna mjesta iz 2024. godine nisu startala od januara mjeseca, a planirani su bili za više mjeseci, iskoristili smo znači tu razliku, nismo povećavali dodatna neka sredstva koji nije već bilo planirano, samo smo iskoristili već postojeće. A što se tiče javnih ustanova, povećanje je 5%, to sam čini mi se i navela, stim da nismo umanjili tranše javnim ustanovama i nismo se oslanjali na 5% koje će oni ostvariti uštedama izmjenama Zakona o doprinosima. Tako da oni ta sredstva, direktori, rukovodioci, menadžeri javnih ustanova mogu sredstva usmjeravati ili u projekte, ili u platu ili u topli obrok, mislim to je njihova stvar kao rukovodioca. Znači Grad povećao je plate, ustvari tranše za plate za 5%  javnim ustanovama nevezano za smanjenja i uštade koje će javne ustanove ostvariti. Znači rukovodioci na sebi imaju šta će sa preostalih 5%. Što se tiče prihoda po osnovu naknada za ljetne bašte, mi smo pratili ostvarenje prihoda poslednje poznate podatke. Kad smo pravili budžet, planirali smo više obzirom da je bilo veće ostvarenje u 2024. godini po osnovu zaostalih obaveza. Pa smo onda napravili sad prateći ove prihode, smanjili smo za 10.000 KM, ako bude više, biće bolje. Što se tiče granta za nabavku sanitetskog vozila za onkološke bolesnike. Ja sam tamo u obrazloženju stavila kao osnovni razlog, obzirom da je u januaru 2025. godine Gradonačelnik, ili čak prošle godine prije planiranja budžeta, primio predstavnice Udruženja onkoloških bolesnika koje su tražile, bio je prisutan i direktor Doma zdravlja, gdje su izrazile potrebu da se nabavi to vozilo koje bi vozilo ih u Tuzlu. Mi smo to planirali, obzirom da je situacija takva kakva jeste, znači, one će iznijeti svoj prijedlog, ta sredstva da se usmjere i iće kroz udruženja građana za projekat, zašto njima bude imalo veću svrhu. Ostavili smo ipak 10.000 KM sredstava CZ-a na toj stavci, ukoliko bude potrebno, kako rekoh ste za nabavku neke opreme dodatne. Što se tiče granta za nabavku odjeće Demir Milkić, planirana je nabavka intervencijskih odijela, znači grant je oko 70.000 KM i čini mi se i naše učešće ima za vatrogasce. Mirzet Topčagić, potrebe za rebalansom je bilo, obzirom da smo se obavezali kroz projekte za koje smo dobili i odobrena su nam sredstva za projekte, gdje se očekuje naše učešće u projektima. Nismo mogli ih na drugi način obezbijediti. Evo ja sam njih tamo i pominjala, sortirnica komunalnog otpada, distributivna mreža vodovodnog sistema Gračanica faza III, izrada projekata geoloških i hidrogeoloških istraživanja. Znači, višak vidjeli ste da je manji u odnosu na planirani za 13.000-14.000 KM. Nismo tu mogli imati prostora, ali imali smo prostora oko 950.000 KM grantova koje smo projekte finansirali u prošloj godini svojim sredstvima. I tu smo morali usmjeriti ove projekte za koje smo se obavezali da sufinansiramo. Kažem, nije rebalans uvijek vrštavanje novih projekata, nažalost. Klizište na stadionu Škahovica, to sam pominjala isto, 80.000 KM je grant od TK, 20.000 KM učešće Grada. U budžetu je planirana pod istom stavkom gdje je navedeno klizište na stadionu Škahovica i drugi projekti. Imamo jedan projekat Dobrnići, čini mi se, prenesen je iz prošle godine. Doborovce imamo dva, a sva ostala sredstva će naravno prema prioritetima i planovima se raspisati sredstava CZ-a radi se, evo ima i Lukavica. Održavanje puteva u mjesnim zajednicama i to sam pominjala. Znači, mi smo povećali sredstva, obzirom da smo usvojili Odluku na Vijeću, kojim pored posipnog materijala, ide i krpljenje udarnih rupa po mjesnim zajednicama. Tako da smo sredstva povećali, procedure su raspisane i u toku je potpisivanje ugovora. Zimska služba nismo povećavali, a grant sredstva od 50.000 KM idu sa stavke otklanjanja posljedica prirodnih nepogoda koje smo ostvarili i uglavnom te interventne koje su se desile u decembru. Jedan dio ustvari, veći je dio bio finansira se sa stavke prirodnih nepogoda iz grantova i sredstava CZ-a. Lukavica, evo ja moram sad reći ovo je tehnička greška kad je u pitanju put prema izletištu Hrastovi. Na strani 18. od 21. dokumenta ćete vidjeti da je ostao put planiran prema izletištu Hrastovi, 17.000 KM + 3.000 KM, a Delići 50.000 KM. A u drugom dijelu posebnom gdje je budžet razložen po organizacijnim jedinicama nije promijenjeno. Znači tu je greška ostala, tako da sve ostaje isto. Znači nije promijenjeno Hrastovi su ostali 20.000 KM i to vidi se na strani znači 18. od 21. da je to ostalo.Kreditnih sredstava 206.000 KM što ste spomenuli. Vidjeli ste gore da smo i kreditna sredstva morali promijeniti a višak nam nije ništa veći. Znači ovo su bukvlano budžetska sredstva za novi projekat i to smo već pričali. Za neki novi nije to preneseni projekat i kredit se vraća iz budžetskih sredstava, kreditna sredstva su ustvari budžetska sredstva. Niko drugi ne vraća nego mi. Mahir Delić, onkološke pacijente smo riješili, asfaltiranje puta kod bolnice. Pa evo nismo stavili kod kuće Sejde Đulića čini mi se, neki putni pravac prije bolnice. Ne znam je li još nešto bilo. Ja ću zamoliti Gradonačelnika da mi pomogne oko Donje Orahovice i projekata. Evo Gradonačelnik će dopunit. Mislim da sam ovo odgovorila što se tiče ovog dijela, a Gradonačelnik će preostali dio dopuniti.“

Sadmir Džebo, Gradonačelnik:

„Ja ću krenuti od ovog dijela vodosnabdijevanja Orahovice, jer sam ja rekao da je prioritet vodosnabdijevanje. Dakle, tu je kolega Arnes, razgovarali smo i sredstva su potrebna i to smo zajedničkim snagama u kantonu i u razgovoru sa premijerom dobili obećanje da ćemo ta sredstva dobiti od Vlade. Ciljano smo stavili stvarno samo vodosnabdijevanje Orahovice dok se ne vidi u samoj Orahovici šta će to biti stvarno prioritet. Tako da smo ostavili vodosnabdijevanje Orahovice, dodatnih 300.000 KM i to ide za taj dio. Ovaj put što je Vanesa rekla, to je put prije bolnice od Motorexa kada se ide pa desno, pa je ostalo samo jedan dio, stvarno urađeno je sve, ranije je urađeno i priprema i sve i ostalo je nešto malo da se asfaltira, nema stvarno puno. Vjerovatno možda čak i ovaj iznos neće biti čitav utrošen, ali evo ostali smo da ne bi nekako smo u zadnje vrijeme ja kako sam došao uvijek kada uđemo u projekat pa nam fali par hiljada u projektu i to je stvarno problem. Bolje ovako neka ostane i to je odgovor i kolegi Djevedžiću ovo što je umanjeno za Lukavicu, u biti nije umanjeno nego samo su zaključeni ugovori na manji iznos od onog predviđenog. Tako da sada automatski uzmemo da to ispadne ušteda jednim dijelom. Jer kada dođu na aukciju oni tu nekako bore se ko će dobiti to, tako da evo na taj način. A ovo što se tiče Škahovice i saniranja klizišta na nogometnom stadionu Škahovica, to su grantovska sredstva sa Federalnog nivoa. Evo kolega Topčagiću ja neću upuštati se u taj dio da analiziram rad Vlade Federacije, ja ću se bazirati na ovaj naš dio ovdje gradski i mi ćemo u tom dijelu osloniti se da li ima nekih većih prioriteta. Tu svakako možemo sjesti i razgovarati kada su u pitanju sanacije klizišta u razgovoru i dogovoru sa civilnom zaštitom, a uz ovu sanaciju klizišta na NK Škahovica imamo trenutno i u Lukavici treba da se radi sanacija klizišta na Javoru, Bahićima i Doborovcima dva. Dakle, to su sad ono što nam je u ovom trenutku. I samo evo to je tako otišlo stvarno, trebali smo to zaista razdvojiti Škahovica plus ova sredstva koja su naša i ne bi bili sad da kažem u nekoj dilemi, vlasništvo NK Škahovica. Što se tiče rukometnog igrališta, da, čekamo samo firmu koja će raditi ocrtavanje terena, nakon toga ide postavljanje klupa. Klupe evo da budem iskren zahvaljujući dobrim dijelom i kolegi Demiru Milkiću koji je bio u razgovoru sa vlasnikom jedne firme naše koji su odmah se javili da su donirali 370 stolica. Stolice su tu, već su dostavljene, sad samo čekamo taj dio da se stolice postave, da se iscrta teren na rukometnom igralištu i mislim da je sad još u fazi, vidjet ćemo da li ćemo taj projekat proći, da se onaj zid okolo kompletno uradi da se sanira jer je on onako u dosta lošem stanju, tako da i taj dio treba da bi se tom rukometnom igralištu vratio onaj puni sjaj. Kada je u pitanju kolega Mahire prijevoz onkoloških pacijenta. To je zaista bio razgovor u tom trenutku gdje je tada bio direktor Adnan Muslimović i mi smo razgovarali da bi Dom zdravlja išao u nabavku jednog vozila, kombi vozila, koji bi vozio osam pacijenata. Međutim, onda smo došli do informacije da je to jako teško organizovati na samom kliničkom centru u Tuzi da njih osam dođu zajedno, da dobiju terapiju i iz tog razloga smo mi ta sredstva, dakle sad nisu sredstva apsolutno skinuta sa sa Udruženja onkoloških pacijenta, nego samo sa tog konkretnog dijela da ide nabavka. Sad za sad nemamo u Domu zdravlja, dakle, mi ovdje pratimo Dom zdravljaa. Ako Dom zdravlja kaže da ide ponovno u nabavku vozila mi ćemo svakako se uključiti. U ovom trenutku to će biti ponovno onaj dio da se subvencionira odlazak onkoloških pacijenata na terapiju. Tako da smo u tom djelu ostavili. Patriotska liga se završava, dakle trebali bi možda, hajde evo da stavim deset dana. Dakle završeno je, potpisano je, čekamo bukvalo, sad nemojte se vi iz Lukavice ljutiti, dakle čekamo firma koja je dobila rad imaju svoje dvije, tri ekipe u Lukavici, koji čim završe posao u Lukavici prebacuju se na završetak Patriotske lige do kraja ispod bolnice, i mislim da već sutra kreću dole da se rade oborinske vode. Dakle, od raskrsnice na Korić Hanu do ispred firme Jadrina. Mislim da će se u ovom periodu to da kažemo hajde naredih mjesec dana biti sve završeno što se tiče Patriotske lige i onda svakako idemo u onaj dio da se postave usporivači saobraćaja, to su uzdignute plohe ustvari. Ja da vam budem iskren mene je iznenadila ta cijena, nisam ja građevinske struke, ali kada sam vidio projektantska firma, dakle, ne izvođač nego projektant koji je projektovao da su tri ležeća policajca ili tri uzdignute plohe bile 43.000 KM, pa smo kasnije uz konsultaciju sa našim službama za saobraćaj, da smo našli način da nekako ono što nam nije potrebno, tu iscrtavanje sve što možemo, tako da smo smanjili 30.000 KM, ali mene ja da vam budem iskren stvarno su cijene ljudi nevjerovatno visoke. Dakle, nije firma koja izvodi nego projektant stavio takvu cijenu i kada je u pitanju iscrtavanje saobraćajnice, odnosno pješačkih znakova, to je Direkcija cesta TK, zvali smo ih, oni su iscrtali ovu liniju po sredini, kolega Asim i kolega Nermin su poduzeli mjere, ukoliko oni ne odgovore pozitivno da će do petka, odnosno za vikend oni da iscrtaju, jer su nam rekli da navodno otišli su sad dalje pa će se vratiti ovdje, kad, pa kaže možda za mjesec dana. Nećemo čekati toliko, ukoliko bude potrebe, mi ćemo angažovati s obzirom da mi imamo firmu koja mora raditi ove naše lokalne ceste, onda ćemo raditi i ta dio, moramo iscrtati to, nemamo druge. Iscrtavanje po gradu taj dio sad ide. Uvezivanja bunara, vidite ja vam moram biti iskren, kada nam dođu za vodosnabdijevanje, dođu nam tri strane sa šest različitih verzija. Treba sad tu naći, evo kolega Hasić se malo smješka jer mislim da on to jako dobro zna. Treba vidjeti šta je najbolja opcija kada je u pitanju vodosnabdijevanje. Ono što je po meni i što me je uvijek radovalo kada je u pitanju Orahovica je to da u biti vi nemate problem sa izvorima vode, dakle, vi nemate problem sa vodom, nego sa sistemskim vodosnabdijevanjem. To samo treba pronaći, a hvala Bogu imate po tim hidrogeološkim kartama stvarno nije problem u Orahovici za taj dio. Evo mislim da će ovih 300.000 KM dodatno se raspodijeliti možda čak na više projekata da bi se to sve privelo kraju. Tako da ne mogu vam sad stvarno konkretno reći, ali hajde da provjerim pa vam možemo taj dio javiti. Evo provjerit ću dokle je došlo sa uvezivanje, ne mogu sad stvarno ovako napamet, ali slobodno kolega Bajriću pošaljite poruku pa ću vam to odgovoriti, nije nikakav problem. Vodosnabdijevanje Džakula, neki dan je kolega Muharem bio kod mene. Dakle, kada je u pitanju vodosnabdijevanje Džakula, Prijekog Brda i Trnovaca to će se sve rješavati izvorom novom bušotinom u Prijekom Brdu koja ima hvala Bogu u toj nekoj projekciji mislim oko 14 litara u sekundi da ima kapacitet izvora. Radit će se jedan veliki bazen negdje iznad Serhatlija koji će dalje distrubirati vodu u Prijeko Brdo, Džakule i u Trnovce, i to je u planu da se završi projektna dokumentacija i sve u ovoj godini da bi se iduće godine uradio i taj bazen i onda bi to bilo sve što se tiče Džakula, Prijekog Brda i Trnovaca. S tim da imamo rezerve, tu je i direktor Vodovoda i on zna kako smo razgovarali kada je u pitanju ta količina vode i ti izvori i da je to sasvim dovoljno da se može uzeti određena količina vode i za ostale mjesne zajednice gore na Trebavi.“

Mirzet Topčagić, Klub SDP:

„Pa evo u ime Kluba vijećnika SDP-a. Klub vijećnika SDP-a Gradskog vijeća Gračanica podnosi amadman na Odluku o izmjenama i dopunama Budžeta Grada Gračanica za 2025. godinu, a odnosi sa na uvrštavanje nove budžetske stavke asfaltiranje puta u Pašalićima faza II u iznosu od 32.500 KM. Potrebna sredstva obazbijediti umanjenjem budžetske stavke ostale kapitalne projekte ekonomski kod 821319 pozicija 12. Obrazloženje evo kratko ću. Predmetna dionica se nalazi u naselju Pašalići, radi se o ukupnoj dužini dionice cca 200 metara. Prva faza realizacije projekta je realizovana u toku 2024. godine. Potrebno je asfaltirati još preostali dio kako bi kompletna dionica bila asfaltirana i kako bi sva domaćinstva koja se naslanjaju na predmetnu dionicu imala kvalitetan pristup svojim kućama.“

Nedžad Devedžić:

„Za današnju sjednicu pripremio sam tri amadmana, dva ću iščitati a jedan obrazložiti. Amadman na Prijedlog rebalans budžeta Grada Gračanica za 2025. godinu. U Prijedlog rebalans budžeta Grada Gračanica za 2025. godinu predlažem unošenjem nove budžetske stavke Sanacija i asfaltiranje lokalnog puta Višnjovača-Devedžije u MZ Lukavica u iznosu od 30.000 KM i da se sredstva obezbijede umanjenjem stavke ekonomski kod 821619 ostali kapitalni projekti za 30.000 KM. Drugi amadman. Amadman na Prijedlog rebalans budžeta Grada Gračanica za 2025. godinu. U Prijedlogu rebalansa budžeta Grada Gračanica za 2025. godinu predlažem unošenjem nove budžetske stavke Sanacija lokalnog puta Ograđenica-Grabici-Otava u MZ Lukavica u iznosu od 20.000 KM i da se sredstva obezbijede umanjenjem stavke ekonomski kod 821619 ostali kapitalni projekti za 20.000 KM. Treći amadman. U Prijedlog rebalans budžeta Grada Gračanica za 2025. godinu predlažem unošenje nove budžetske stavke Snimanje dokumentarnog filma o Lukavici u vrijeme odbrane 1992. do 1995. godine u iznosu od 20.000 KM, i da se sredstva obezbijede umanjenjem stavke ekonomski kod 60000 tekuća rezerva za 20.000 KM. Obrazloženje. Amadman predlaže da se izdvajanjem sredstava u iznosu od 20.000 KM za snimanje dokumentaranog filma o Lukavici u periodu odbrane tokom rata od 1992. do 1995. godine. Cilj ovog amadmana je osiguravanje sredstava za izradu dokumentarnog filma koji će trajno sačuvati sjećanje na događaje i heroje iz Lukavice u periodu agresije na Bosnu i Hercegovinu 1992.-1995. godine. Film ima za cilj dokumentovati istinu, sačuvati kolektivno pamćenje i educirati buduće generacije o ulozi Lukavice i njenih građana u odbrani države. Dokumentarni film bi sadržavao svjedočenja učesnika, arhivske snimke, fotografije i druge materijale iz tog perioda. Ovaj projekat ima edukativni karakter gdje će omogućiti mlađim generacijama da kroz autentičan sadržaj upoznaju vlastitu historiju i njene vrijednosti. Sredstva bi se koristila za troškove scenarija, snimanja, montaže i tehničke opreme, arhivskog materijala, za stručne saradnike i distribuciju filma. Ovaj projekat doprinosi očuvanju kulturno historijskog enditeta Lukavice i jačanju kolektivnog pamćenja zajednice. Projekat bi bio realizovan u saradnji sa lokalnim udruženjem boraca, historičara, svjednocima vremena i kulturnim radnicima, te bi predstavljao značajan doprinos kulturi i jačanju loklane zajednice.“

Predsjedavajući je odredio pauzu od 5 minuta.

Nakon pauze Predsjedavajući je konstatovao da je u sali trenutno prisutno 28 vijećnika.

Nedžad Devedžić:

„U razgovoru sa Gradonačelnikom povlačim amadmane zbog nedostatka sredstava, ali biti će uvršteni u budžet za 2026. godinu.“

Sadmir Džebo, Gradonačelnik:

„Evo u razgovoru sa kolegom Devedžićem i kolegom Topčagićem dogovorili smo se da će ovi prijedlozi se uvrstiti za narednu godinu, stavit ćemo ih u nacrt budžeta. Kada je u pitanju ovaj dio u Pašalićima K.Č. pripada i Gračanici i to možemo amadman usvojiti, vidjet ćemo iz ostalih kapitalnih ili budžetski vidjet ćemo taj dio, ili rentu vidjet ćemo iz kojih ćemo sredstava. Tako da ovaj amadman prihvatamo, a ovo je kolega Devedžić povukao.“

Omer Ahmetović, Klub SDA:

„Klub SDA će svakako podržati ovaj rebalans budžeta, i nakon ovoga tražim u 13,00 sati pauzu za ručak u trajanju od 60 minuta.“

Zaključena rasprava.

Odluka o izmjenama i dopunama Budžeta Grada Gračanica za 2025. godinu je jednoglasno usvojena, sa 28 glasova „ZA“.

TAČKA 3

RAZMATRANJE I USVAJANJE ODLUKE O IZMJENAMA I DOPUNAMA ODLUKE O IZVRŠENJU BUDŽETA GRADA GRAČANICA ZA 2025. GODINU

Učesnici u diskusiji:

Mersiha Jogunčić:

„Ja ću kratko samo da pitam da mi se pojasni, s obzirom da ne znam. Ovo je za državne službenike i znamo da se radi o tom koeficijentu. Mene sad samo zanimaju ove javne ustanove, kad su usaglašavale, planiral se usaglašavanje koeficijenta i koliki je koeficijent, ako znate da mi odgovorite. Mislim, s obzirom evo za državne službenike za Gradsku upravu znamo visinu koeficijenta i obračun boda, a za javne ustanove ne i kad je to bilo i čijoj nadležnosti je da se to radi.“

Mirzet Topčagić:

„Evo, prije svega ću naš samo stav iznijeti da ćemo mi podržati ovu Odluku i na kraju krajeva ona je neminovna s obzirom da smo usvojili rebalans budžeta na prethodnoj tački, tako da ova Odluka htjeli ne htjeli morala da se usvoji. S tim u vezi moram ponovo reći, a vidjet ćemo kasnije da sam upravu i Gradonačelnik, na narednoj sjednici, pošto nemam sada ovdje kompletnu Odluku o izvršenju budžeta Grada Gračanica. Trebati ćemo promijeniti određene članove kada je u pitanju prije svega finansiranje udruženja građana. O tome ćemo na narednoj sjednici kada pripremim na koji način ćemo, jer tamo ima tačno definisano i za kapitalne projekte i za ove osnovne njihove projekte koje implementiraju tokom godine i kako se finansiraju. Tako da ćemo na narednoj sjednici kada budem imao kompletnu Odluku, pa ćemo normalno zahtjevati kako ne bi bila u sukobu sa rebalansom budžeta kojeg smo usvojili, da bi se mogao taj budžet implementirati bez sukobljavanja sa tom Odlukom.“
Vanesa Mahmutović: 

„Evo kratko. Što se tiče ove Odluke, mi smo samo uskladili osnovicu sa 425, i vrijednost boda bila je 385 1.16, sad je 425 1.15, što se tiče nas. Što se tiče javnih ustanova, mi povećavamo tranšu, znači, a rukovodilac možete pitati direktore javnih ustanova, kad i šta dalje, kako. Mi samo ovaj tranš povećavamo na ime povećanja plata 5% u posljednjih 6 meseci.“
Zaključena rasprava.

Odluka o izmjenama i dopunama Odluke o izvršenju Budžeta Grada Gračanica za 2025. godinu je jednoglasno usvojena, sa 27 glasova „ZA“.

TAČKA 4

RAZMATRANJE I USVAJANJE ODLUKE O OBAVLJANJU STRUČNOG OSPOSOBLJAVANJA NEZAPOSLENIH OSOBA VISOKE STRUČNE SPREME S PODRUČJA GRADA GRAČANICA U ORGANU UPRAVE I PRAVNIM SUBJEKTIMA IZ JAVNOG I PRIVATNOG SEKTORA

Dženana Tukulj, Šef Službe:

„Samo ću jednu rečenicu. S obzirom da su ove odluke do sada išle svake godine jer smo imali veliki broj volontera. Ovo je drugačija Odluka i primjenjivati će se sve do izmjene neke druge, tako da će Odluka važiti i iduće godine, jer sad nismo određivali koji su to volonteri, koje struke, nego ono što imamo na birou. Ako ima drugih pitanja stojim na raspolaganju.“

Nije bilo učesnika u diskusiji.

Zaključena rasrpava.

Odluka o obavljanju stručnog osposobljavanja nezaposlenih osoba visoke stručne spreme s područja Grada Gračanica u organu uprave i pravnim subjektima iz javnog i privatnog sektora je jednoglasno usvojena, sa 27 glasova „ZA“.

TAČKA 5

RAZMATRANJE I USVAJANJE ODLUKE O PRESTANKU MANDATA ČLANOVIMA VIJEĆA MZ TRNOVCI

Nije bilo učesnika u diskusiji.

Odluka o prestanku mandata članovima Vijeća MZ Trnovci je jednoglasno usvojena, sa 25 glasova „ZA“.

TAČKA 6

RAZMATRANJE I USVAJANJE ODLUKE O DODJELI MANDATA ČLANOVIMA VIJEĆA MZ TRNOVCI

Nije bilo učesnika u diskusiji.

Odluka o dodjeli mandata članovima Vijeća MZ Trnovci je jednoglasno usvojena, sa 27 glasova „ZA“.

TAČKA 7

RAZMATRANJE I USVAJANJE ODLUKE O PRESTANKU MANDATA ČLANU VIJEĆA MZ DONJA LOHINJA

Učesnici u diskusiji:

Mersiha Jogunčić:

„Ja bih samo zamolila predlagača da da objašnjenje zbog čega ponovo nije ispoštovan Zakon o ravnopravnosti spolova, s obzirom da ćemo i kada budemo raspravljali tačku preporuka Džender centra pričati o tome. Pa samo evo zbog čega nije ispoštovan zakon, jer imate dva vijećnika ili vijećnice.“

Tijana Lukić:

„Pošto mi na Komisiji nismo imali ovu pristiglu tačku, imam potrebu kao predsjednica Komisije postaviti pitanje u vezi ove izmjene u VMZ Donja Lohinja. Zanima me da li je politički subjekat, DF u ovom slučaju, od ukupno dva muškarca imenovao oba člana ponovo muškarce. Po mojim saznanjima situacija je takva i smatram to nepoštivanje Zakona o ravnopravnosti spolova i mislim da kao takvu ne treba prihvatiit."

Demir Milkić:

„Kritika stoji na mjestu, s obzirom da smo na Kolegiju dogovorili da ćemo zamijeniti samo jednog člana jer nismo htjeli da idemo dalje i sa drugim. Mi ćemo svakako zamijeniti, drugi kolega je podnio ostavku, tako da ćemo vjerovatno sljedeću sjednicu zamijeniti ga sa ženom. Također, u VMZ Gornja Orahovica nismo još imenovali člana, tu će biti isto imenovana žena. Međutim, da ne bi bilo novih šest tačaka mi smo na Kolegiju dogovorili samo dvije, tako da za ovaj dio će se uraditi samo ova izmjena, a za narednu sjednicu gledat ćemo i ostale.“

Zaključena rasprava.

Odluka o prestanku mandata članu Vijeća MZ Donja Lohinja je usvojena sa 25 glasova „ZA“, 1 „SUZDRŽAN“ i 1 „PROTIV“.

TAČKA 8

RAZMATRANJE I USVAJANJE ODLUKE O DODJELI MANDATA ČLANU VIJEĆA MZ DONJA LOHINJA

Nije bilo učesnika u diskusiji.

Odluka o dodjeli mandata članu Vijeća MZ Donja Lohinja je usvojena sa 16 glasova „ZA“ i 8 „PROTIV“.

TAČKA 9

RAZMATRANJE I USVAJANJE ODLUKE O PRESTANKU MANDATA ČLANU VIJEĆA MZ LUKAVICA

Nije bilo učesnika u diskusiji.

Odluka o prestanku mandata članu Vijeća MZ Lukavica je usvojena sa 25 glasova „ZA“ i 1 „PROTIV“.

TAČKA 10

RAZMATRANJE I USVAJANJE ODLUKE O DODJELI MANDATA ČLANU VIJEĆA MZ LUKAVICA

Nije bilo učesnika u diskusiji.

Odluka o dodjeli mandata članu Vijeća MZ Lukavica je usvojena sa 25 glasova „ZA“ i 1 „PROTIV“.

TAČKA 11

RAZMATRANJE I USVAJANJE ODLUKE O DAVANJU PRETHODNE SAGLASNOSTI ZA IMENOVANJE DIREKTORA JP „KOMUS“ D.O.O. GRAČANICA

Učesnici u diskusiji:

Mahir Delić:

„Pa evo, s obzirom da je pred nama danas ovo dopunjena tačka dnevnog reda i da smo materijal dobili jučer poslije podne i da nismo imali previše vremena za analizu. Međutim, ono što je jasno iz svega toga jeste da se iz nekog razloga žuri ponovo parlamentarnoj većini sa imenovanjem direktora JP Komus Gračanica. Prije svega moram reći da mi kao Klub vijećnika SDP-a nismo izenađeni imenima, odnosno imenom koji je izabran, odnosno predloženo na ovu poziciju, s obzirom da se licitira već nekoliko mjeseci, odnosno tačnije poslije lokalnih izbora s ovim imenom da će ovaj gospodin biti izabran, a s obzirom na ostala imena malo nam je i čudno, s obzirom koja su još imena tu na ovoj listi, koja imena su bila prijedlog, odnosno koja su bila ovdje na ovoj listi uspješnih kandidata. Ipak, iako nismo imali vremena za neke dublje analizi, ipak moram ukazati na nekoliko nelogičnosti prilikom bodovanja kandidata za poziciju direktora JP Komus Gračanica. Moram ovom prilikom da pohvalim komisiju koja je vršila bodovanje, jer su čak u jednom danu uspjeli izbodovati i napraviti materijal, prijedloge i uspjeli su nam dostaviti isti dan. Što se tiče samih kriterija za izbor imenovanja, vidimo znači da po kriteriju komunikativne i kreativne sposobnosti, zatim menadžerska znanja i iskustva za vršenje poslovnih operativnih potreba JP Komus, da je gospodin, odnosno izabrano ime dobio maksimalno poena, za razliku od recimo kandidata Djogić Zakire i Senada Memića koji su dobili manje bodova. Imajući u vidu o kojim osobama se radi, da su to osobe koji dugi niz godina rade i koji su posvećeni poslu u ovom javnom preduzeću i da su podigli to javno preduzeće na jedan visok nivo koji spada u jedno od najboljih komunalnih preduzeća u našoj državi. Malo je čudan ovaj sistem bodovanja jer malo je nevjerovatno da oni nisu znali predstaviti se i pokazati odnosno da je na ovaj način bodovan njihov rezultat njihovog rada i znanja. Također, isto je sistem bodovanja i po drugom i trećem kriteriju, odnosno po drugom sposobnost tumačenja propisa iz oblasti komunalne djelatnosti i tri sposobnost upravljanja finansijskim i ljudskim resursima. Isti obrazac bodovanja, dvoje ljudi koji komunalne poslove rade čitav život, čitav svoj radni vijek da ne znaju kao izabrani kandidat tumačiti te propise. Posebno ono što je zanimljivo jeste ovaj četvrti kriterij koji se odnosi na bodovanje od certifikatu o usavršavanju članova nadzornih odbora i uprava javnih produzeća na osnovu u skladu sa članom 252 stav 3. Zakona o privrednim društvima, a što je također i propisano i Odlukom reguliranim organima Grada Gračanica gdje se kandidatima daju bodovi od 1 do 5. Znači u slučaju da posjedujete certifikat da imate dobijete ocjenu 5, a u slučaju da ne posjedujete dobijete ocjenu 1, pa tako bi bilo logično, ali po Odluci nije predviđeno da komisija može davati takve. Malo mi je to neologično ako neko ima certifikat dobije 5 ako neko nema dobije 4, a boduje se od 1 do 5, je li to malo neologično. Pročitati ću i stav ombusmena BiH po pitanju ovog certifikata u kojom jasno stoji da se prilikom izbora kandidata treba uzeti u obzir kvalifikacije kandidata koji posjeduju vrijeme provođenja samog postupka izvora, a ne oni koji bi trebao imati nakon 6 meseci rada u reguliranom organu. Što znači da davanje potvrde da će se završiti u nekom periodu taj certifikat znači nije relevantno kao kod osobe koja ima trenutno prilikom samog izbora. Također, osvrnit ću se i na ovom posljednju tačku kriterija, koja se odnosi na program razvoja samog preduzeća u mandatnom periodu. Vidimo istu matricu, isti sistem bodovanja, ovdje mogu reći samo da nije žalosno bilo bi smiješno, jer malo je neverovatno da ovo dvoje ljudi ne zna napisati dobar program, iako su svoj čitav život, čitav svoj rad vijek su proveli u ovoj branši, odnosno ovom javnom preduzeću. Na kraju evidentno je znači da je predloženi kandidat dobio maksimalno broj bodova u posljednjim kriterijama, izuzev po ovom kriteriju broj 4. koji se odnosi na ovaj certifikat gdje je dobio četiri boda od svakog člana komisije, i na osnovu toga je završio kao prvorangirani i predloženi kandidat za imenovanje. Kao što sam rekao za ovo imenovanje se znalo i ranije i na čudi nas ova rang lista i niti imamo sumnju da će parlamentarna većina ovo danas izglasati.“ 
Edin Šehić:

„Logično je da kolega iz SDP-a ovako brani svog stranočkog kolegu i to je za pohvalu svakako, ali isto tako i istina je treba reći da je istina, Senad Memić je dugogodišnji direktor, rukovodilac uspješan i žao mi je što politika nekad nažalost pravi promjenu u timu i nekad se možda pogrešni potezi naprave, nekad ne. Činjenica je isto da ja Amera Hamidovića poznaje i lično i privatno i stručno. Pričati i hvaliti ovoliko Senada Memića koji je isto tako mlad došao kao rukovodilac, a ne dati priliku jednom momku koji ima sjajnu karijeru, dakle, rukovodilac u uspješnom preduzeću Yavuz i ne reći bar nešto pohvalno za tog momka, malo je subjektivno. Tako da iako nisam parlamentarna većina poznajem momka, treba mu dati priliku i čestitam SDA koja evo se odvlažila i dala momku mladom, perspektivnom priliku da se dokaže, a mi ćemo ljudi usvajati izvještaj pa ćemo vidjeti kako taj momak radi. Tako da svakako treba dati priliku mladim momcima i stručnim momcima i čestitke Ameru Hamidoviću koji će očito imati saglasnost danas i biti imenovan za direktora.“

Replika:

Mahir Delić:

„Uz dužno poštovanje ja gospodina Hamidovića ne poznajem lično, znam ga iz viđenja i ništa protiv njega apsolutno niti imam niti sam bilo šta rekao. Ja sam ovdje se referisao i govorio sam o načinu bodovanja i postupku imenovanja koji smo mi dobili znači kroz ove materijale. Tako da kolega Šehiću da ne bih ja pogrešao bio shvaćen, o čovjeku nemam ništa ni lično, ni privatno, ni poslovno. Evo s obzirom da je izvjesno da će biti imenovan želim mu sreću u poslu koji obavlja. Moram ponovo skrenuti pažnju što se tiče samog imena ništa spomenuo, nego samog postupka imenovanja. Mislim iznio sam da je to meni neologično, ako je vama logično ovaj način bodovanja to je druga stvar.“

Replika:

Edin Šehić:

„Samo da ne budem i ja pogrešno shvaćen. Dakle, nije ovdje nikakava advokatura Amera Hamidovića. Ovdje su kriteriji bili jasni za postavku menadžera jednog javnog preduzeća, a Amer Hamidović ima sve kvalifikacije, odgovorno tvrdim, jer je pokazao svojim radom, rezultatom i svojim angažmanom i sve ono što treba imati jedan menadžer on to ima. Naravno da više znaju o Komusu Zakira i Senad jer rade tolike godine, ali isto tako sam svjestan da svoje menadžerske sposobnosti će sigurno znati iskoristiti rukovodeći ovim preduzećem i sigurno da će unijeti svježinu, i ovaj program što ste komentarisali da je nemoguće da on ima bolji, pa upravo to i želimo imati boljeg čovjeka što ima bolju viziju za Komus. Ja odgovorno tvrdim da je imao sigurno bolji program.“

Mirzet Topčagić:

„Prvo kolega Šehiću čujem da si promijenio radnu sredinu u ovih nekoliko dana unazad upravo na ovakav način kao što je sad ovaj slučaj što se dogodio, a ne znam je li ti naškodilo nešto to radno mjesto, ali ovo što si rekao da odgovorno tvrdiš da gospodin Amer Hamidović, kojem ovim putem čestitam, jer će danas biti data saglasnost na njegovo imenovanje i želim mu puno, puno uspjeha u radu kao mladom, pametnom, obrazovanom čovjeku. Niko nije osporio ovdje kandidata koji će evo biti imenovan. Ove nelogičnosti, kada je u pitanju ocjenjivanje, ako vi kolega Šehiću pokušavate da branite davanje ocjena, ako su za vas logične, ne bih da koristim svoje vrijeme za diskuciju da čitam, da ja malo postavim pitanje da se svi pogledamo ovdje u oči. Ovde je veoma jasno šta se dešava, veoma jasno. Imenovanje po političkoj liniji i to je okej. Ja sam i prošli puta i pretprošli puta kazao i uvijek ću govorit, dobili ste većinsko, evo ta parlamentarna većina ima većinsko povjerenje građana u nominalnom broju glasova i radite. Ali ne možete osporavati ako mi sugerišemo ovde na nekakve nelogičnosti koje dešavaju se, pa nisu ni transparente kada je u pitanju kada smo imali na prošloj sjednici, a javna su ta dokumenta akta. Ono što se vodi od početka ove sage, kada je u pitanju Komus, je prije svega smjena nadzornog obora. Zašto je Izvještaj baš na današnjoj sjednici, i tako je povuk za sobom Izvještaj o radu i financijskom poslovanju JP Veterinarska stanica, ali evo da bi mi imali ovde nekakav alibi, pa evo sva tri ta izvještaja ni krivi ni duži, pa prošli puta direktor Vodovoda otišao čovjek, zna da je po planu i programu, evo, prologiran će biti, nije znao, uzeo neko putovanje, i sve se to znači radilo da bi se došlo do ovog konačnog cilja. A zašto se to zamajava. Pazite po planu i programu, da je Nikola Tesla, pokojni, donio svoj plan i program rada u Komus, ne bi bio izabran pored Amera Hamidovića, i Senada prije, tako je kolega Ametoviću, ali smo pričali o nekakvim promjenama, o nekakvim vrijednostima, o nekakvim porukama mladim da ostaju ovde, da se zapošljavaju ovdje. Ja stvarno predlažem Gradonačelniče i Predsjedavajući da se svaka stolica ovde tehnički opremi sa mikrofonom, da kolega Ahmetović prestane dobacivati. Naćemo, ako ne može budžet, naćemo donatora. Mislim zaista ovo nema smisla da mi neko konstantno upada u riječ s mjesta, dajte mikrofone, pa ćemo, a možemo i na drugi način. Znači, govorili smo o nekakvim promjenama, mladi, najbolji, vredovani neke druge vrijednosti. Na kraju, žao mi je čovjeka koji nosi taj teret na leđima, ali, očigledno, da se ništa ne mijenja. Znači, poruka mladim ljudima, srednjoškolcima, studentima, u stranku biti ćeš, da nisi u stranci, nećeš biti tam da si Anštajn. Tako je, pa uvijek je bilo, da, da, bilo je.  Znači, treba da se zna, ali mi nemamo ništa protiv toga, ali samo treba da se zna da je to tako. I naprotiv, imaju ovdje kolege, ne znam ko ima ovdje prisutan, možda Arnes Avdić, ne znam jesi li ti bio Harise. U mandatnom periodu rukovodstva JP Vodovod, bili su ljudi u nadzornom odboru koji su članovi direktno bili SDA, čak je bio i direktor, mi nismo mijenjali. Hamidović Senada, koji je bio direktor JP Vodovod i kanalizacija d.o.o. Gračanica je bio izuzetan dobar direktor i rukovodilac Vodovoda. Istekao mu je mandat pa mu nismo produžili mandat. Nismo smjenjivali nadzorni odbor koji će njega smjeniti. Znači, naći, jer mu ne možeš naći, jer je radio dobro. Evo sad ćemo vidjeti kada bude Izvještaj o radu JP Komus d.o.o. šta to nije valjalo da se smjeni nadzorni odbor. Osim ona, evo, kako je navedeno tamo, da nije konstatovan gradonačelnik prilikom imenovanja vd direktora, znači vršioca dužnosti. Ako je to razlog u jednom kontinuitetu poslovanja, uspješnosti i svih drugih stvari koje analizirat ćemo sada tamo kada bude to na dnevnom redu, okej, i to je okej. Ali ja ne vidim zašto se ljute pojedinci ovdje kad ja pričam onako kako jest. Ja bih volio na demokratski način da izađe neko da me demantuje i da kaže, ovo što kolega Šehić govori, da je ovo logično ocjenjivanje. Da odgovorno tvrdi da čovjek može imati koji je iz realnog sektora, iz sektora proizvodnje, ušao u komunalnu djelatnost. Svaka mu čast, ali nemojte, molim vas, da ovdje se ljutimo kada iznosimo, evo, kada kolega Mahir iznosi. Naravno, komisija odradila svoj posao, otišla je dole po zadatku, završila je i uredu. Ali ako je problem da mi iznesemo svoje nezadovoljstvo s tim, i na kraju krajeva ja se vraćam ponovno, na smjenu nadzornog odbora članova. Eh, onda zabranite ovdje da izlazimo, nećemo ništa pričati i uredu i to je pošteno. I predlažem da se uvedu, a naćemo način, ovi mikrofoni na klupe.“

Ispravka krivog navoda:

Mirza Okić:

„Kolega Topčagiću, kada kažete politička imenovanja, imamo direktore koji su ostali u javnim ustanovama i nisu uopšte dirani i nisu iz ove parlamentarne većine, od dječijeg obdaništa, Centra za socijlni rad. Znači nisu uvijek politička, gleda se ipak i kako ko radi. To su dva direktora i znamo da je za Centar za socijalni rad imenovan prije samih izbora ili poslije izbora samih, prije ove parlamentarne većine, jer momak radi svoj posao okej i niko ga ne dira. Također, direktorica obdaništa koja fantastično radi svoj posao i vjerujte da smo joj svi na usluzi ovdje da se ispoštuje njen plan i program koji ona ima. Naravno da ima, ako je politički opet je gledano, ovo što kolega Šehić kaže, da to stvarno bude jedan mlad i sposoban momak koji se dokazao u privatnom sektoru, pa zašto mu ne bi dali priliku i ovdje. Nažalost naš dobar direktor Senad Memić je bio imenovan prije formiranja ove nove parlamentarne većine, otišao je za ministra i nažalost Vlada nije uspjela i ostao je bez tog direktorskog mjesta, a pitanje je zaista da li bi iko imao srce dignuti ruku i oboriti Senada Memića, govorim iskreno. Međutim, sutuacija je takva kakva jeste i zašto onda kriviti nekoga. Kažete hoćemo promijene, evo promjene, jedan mlad momak i nije uvijek baš političko.“
Replika:

Mirzet Topčagić:

„Predsjedavajući, ispast ćemo nedostojanstveni ove govornice, kada bih ja sad krenuo pozicioniranje, prije svega s vaše strane  u raznoraznim javnim ustanovama, preduzećima itd. da ne govorim dalje, vjerovatno ćete skontati o čemu mislim, bilo bi sve jasno kao bijeli dan. Ovdje niko ne osporava, ja samo kažem da ne bi Senad Memić, nemojte molim vas pričati, dio ste parlamentarne većine, dogovor je tamo podijeljeni direktori, članovi nadzornih i upravnih dobora. Naravno da je mlad čovjek, trebao si imenovati od 60 godina čovjeka. Mislim nemojte, ako ćete u suštinu da idemo onda ćemo početi ovdje da, a ne treba nikome to. Svi naši članovi su bili i sad su i biti će očigledno upravnih i nadzornih odbora članovi političkih stranaka i nemoj dalje da pričamo. Da ne govorim dalje, kanalisat ću puteve za nekakve stvari, nema veze neka bere onaj paušal i to je to. Nemojte molim vas da idemo dalje, neka ostane na ovome i da se da ovo na izjašnjavanje.“

Sadmir Džebo. Gradonačelnik:

„Ja ću kratko samo, Predsjedavajući je otprilike dobar dio toga već rekao.  Mislim da smo ovdje se mi upustili u jednu polemiku oko toga da analiziramo rad same komisije. Ja ne bih analizirao rad komisije, kako i na koji način je komisija ocjenjivala i vrednovala. Mislim da u ovom konkretnom slučaju nama je svima logika ako nije ono kako sam ja zamislio to nema logike. Ja se zaista ne bih upuštao u ocjenjivanje i bodovanje komisije kako i na koji način, mislim da evo kolega Šehić i Topčagić mogu to slobodno reći, složili smo se svi oko kopotencija Amera Hamidovića, ali da zaista više čovjeka nije već ni stupio na dužnost mi ga već toliko izlažemo javnosti. Mislim stvarno kolega Mahire ja ne bih se zaista upuštao u taj dio kako i na koji način je komisija radila. Mi ako imamo neke sumnje ili nešto možemo tražiti od komisije da oni nam nešto dodatno obrazlože. Isto tako kolega Topčagiću ne bih se vraćao gdje je ko smjenjen, gdje ko nije smjenjen, mislim da i sam Senad Memić, bivši direktor, nije ni u jednom trenutku smjenjen, to je jasno ko dan. Ovo je sad bio konkurs za imenovanje, ili konkurs za direktora Komusa, prijavila se četiri kandidata, komisija izbodovala, dostavila nam rang listu. Zašto ovako kolega Mahire, pitali ste na početku, nadzorni odbor nas je izvjestio da su trebali imati prije sedam dana sjednicu, međutim, treći član nadzornog odbora koji je ispred Investicionog fonda BIG nije mogao jer je već ranije imao rezervisan godišnji odmor. Tako da su čekali i on je stvarno se vratio mislim da u nedjelju i prvi slobodni dan koji je bio bio je bukvalno ponedjeljak. Znam da to sad izgleda ovako i da je to nešto, ali stvarno nije. Evo da smo mi imali jučer sjednicu imali bi taj, ajde da kažem problem, a nadzorni odbor nije htio da donese tu odluku samo sa dva člana, nego htjeli su da budu u punom sastavu. Tako da je to taj dio kada je u pitanju jučerašnja sjednica i ocjenjivanje kandidata. To što su oni morali na brzinu da nam dostave taj izvještaj i zapisnik, tako je kako je. Tako da ja stvarno ne bih više o radu komisije, komisija je svoj posao odradila, a mi ako imamo sumnje možemo tražiti od njih da nam nešto dostave. A ovo kolega Topčagiću slažemo se da je to ipak promjena, mladi čovjek je dobio priliku, čovjek magistar ekonomskih nauka, čovjek koji je jako uspješan u vođenju firme u privatnom sekroru, a mislim da vi svi znate šta znači biti uspješan u vođenju firme u privatnom sektoru gdje su puno veća testiranja, izazovi i dosta se manje praštaju greške nego u javnom sektoru. Tako da ako u privatnom sektoru uspijete kao uspješan direktor, menadžer rukovodilac, vjerovatno to i vrijedi.“

Zaključena rasprava.

Predsjedavajući je pročitao tekst Odluke.

Odluka o davanju prethodne saglasnosti za imenovanje direktora JP Komus d.o.o. Gračanica je usvojena sa 17 glasova „ZA“, 3 „SUZDRŽAN“ i 5 „PROTIV“.

Vijećnik Omer Ahmetović je u ime Kluba SDA zatražio pauzu od 60 minuta.

Data je pauza od 60 minuta.

Nakon pauze Predsjedavajući je konstatovao da je u sali trenutno prisutno 24 vijećnika.

TAČKA 12

RAZMATRANJE I USVAJANJE RJEŠENJA O RAZRJEŠENJU ČLANA STALNOG RADNOG TIJELA GRADSKOG VIJEĆA GRAČANICA KOMISIJE ZA ETIČKI KODEKS

Nije bilo učesnika u diskusiji.

Rješenje o razrješenju člana stalnog radnog tijela Gradskog vijeća Gračanica Komisije za etički kodeks je usvojeno sa 23 glasa „ZA“ i 1 „SUZDRŽAN“.

TAČKA 13

RAZMATRANJE I USVAJANJE RJEŠENJA O IMENOVANJU ČLANA STALNOG RADNOG TIJELA GRADSKOG VIJEĆA GRAČANICA KOMISIJE ZA ETIČKI KODEKS

Učesnici u diskusiji:

Edin Šehić:

„Evo ja bih samo iskoristio priliku, ne vidim sad tu kolegu Šakušića, predstavnika etičke Komisije, nije prisutan trenutno, da sam vidio ne bih izlazio. Samo sam htio skrenuti pažnju predstavnicima Komisije etičkog kodeksa, jeste možda malo van teme, ali da obrate pažnju na neke direktne uvrede kolega koji se tiču privatnog života pojedinaca i kolega vijećnika. Ja ne znam po koji put kolega Topčagić, iako smo jako dobri prijatelji privatno, uvijek nekako potegne moje privatno ovdje za govornicom i ovim putem bih ga zamolio da to ne čini, o tim stvarima možemo uz kahvu, ali nema potrebe da ovdje iznosi ko je, šta je, kakav je što se tiče njegovog privatnog poziva i života.“

Zaključena rasprava.

Rješenje o imenovanju člana stalnog radnog tijela Gradskog vijeća Gračanica Komisije za etički kodeks je usvojeno sa 24 glasa „ZA“ i 1 „SUZDRŽAN“.

TAČKA 14

RAZMATRANJE I USVAJANJE RJEŠENJA O IMENOVANJU KOMISIJE ZA UTVRĐIVANJE PROMETNE VRIJEDNOSTI NEPOKRETNOSTI I PRAVA NA PODRUČJU GRADA GRAČANICA

Učesnici u diskusiji:

Mirzet Topčagić:

„Ja bih iskoristio ovu priliku da čestitam ovom novom sazivu ove Komisije i da im poželim puno uspjeha u radu, kako da u obostranom interesu stranaka, klijenata i Grada Gračanica i gradskog budžeta. Evo i na kraju osjetio sam potrebu da se zahvalim ljudima koji su niz godina unazad radili taj posao, koji su zaista na jednom visokom nivou i profesionalno uspjeli da obnašaju ovu dužnost, odnosno ovaj povjereni zadatak. Evo, još jednom, za sve ono što su radili u proteklim mandatima ove Komisije, ja im se zahvaljujem, a novoizabranoj Komisiji želim da nastave u tom kontinuitetu,  i ako mogu naravno i bolje.“ 

Zaključena rasprava.

Rješenje o imenovanju Komisije za utvrđivanje prometne vrijednosti nepokretnosti i prava na području Grada Gračanica je jednoglasno usvojeno, sa 26 glasova „ZA“.

TAČKA 15

RAZMATRANJE I USVAJANJE ODLUKE O VISINI NAKNADE PREDSJEDNIKU I ČLANOVIMA KOMISIJE ZA UTVRĐIVANJE PROMETNE VRIJEDNOSTI NEPOKRETNOSTI I PRAVA

Učesnici u diskusiji:

Edin Šehić:

„Evo jedna samo mala sugestija. Obzirom da smo u prošlom sazivu imali izvještaje revizora, koji je sugerisao gradonačelniku da komisije koji su uposlenici Gradske uprave, ne mogu imati nagradu mimo plate. Iako je stavljeno ovdje van vremena, mi ekonomisti to smatramo prekovremenim radom. Sugestija kako pravnoj službi, tako i ljudima koji su stručni za to da dobro provjere. Isto tako nadam se da će Komisija ipak raditi u radnom vremenu, što manje da oštete budžet, a svakako za svaku svoju angažovanost van radnog vremena, samo da se utvarti da li mogu po osnovu preko vremenih sati ili po osnovu ovoga što je napisano. Mislim da se njima to računa preko vremeni jer su oni uposlenici Gradske uprave. Tako da ne bi bilo problema sa revizijom, odnosno sa ne daj bože nekim prekršajem.“
Mersiha Jogunčić:

„Moja diskusija ide tragom ovoga što je kolega Šehić rekao. Naravno da se vidi i da se utvrdi je li to to, i s obzirom da je navedena ovakva satnica, očekujem da će većinu ovih predmeta raditi izvan radnog vremena.“

Zaključena rasprava.

Odluka o visini naknade predsjedniku i članovima Komisije za utvrđivanje prometne vrijednosti nepokretnosti i prava je usvojena sa 24 glasa „ZA“ i 2 „SUZDRŽAN“.

TAČKA 16

RAZMATRANJE I DAVANJE SAGLASNOSTI NA ODLUKU O POVEĆANJU CIJENA USLUGA JU DJEČIJEM OBDANIŠTE „NAŠA DJECA“ GRAČANICA

Nije bilo učesnika u diskusiji.

Odluka o povećanju cijena usluga JU Dječije obdanište „Naša djeca“ Gračanica je jednoglasno usvojena, sa 25 glasova „ZA“.

TAČKA 17

RAZMATRANJE I USVAJANJE IZVJEŠTAJA O REALIZACIJI PROJEKATA U 2024. GODINI IZ PROGRAMA KAPITALNIH INVESTICIJA GRADA GRAČANICA SA PLANOM REALIZACIJE 2021.-2025. GODINA

Nije bilo učesnika u diskusiji.

Izvještaj o realizaciji projekata u 2024. godini iz Programa kapitalnih investicija Grada Gračanica sa planom realizacije 2021.-2025. godina je jednoglasno usvojen, sa 26 glasova „ZA“.

TAČKA 18

RAZMATRANJE PREPORUKA GENDER CENTRA FEDERACIJE BiH

Tijana Lukić, Komisija za ravnopravnost spolova, predstavke i pritužbe, prava i slobode čovjeka:

„Kao i na prethodnoj, tako i na ovoj sjednici Komisije, jednoglasnog smo stava da je ova tačka trebala biti na prošloj sjednici. Svakako smatramo poraznim što je uopšte moralo doći do ovoga, što smo se kao Gradsko vijeće ponijeli neprofesionalno prema svojim obavezama, te se nadamo da nam to neće postati praksa. Sada kada imamo kao tačku dnevnog reda današnje sjednice, članovi Komisije iskreno se nadaju i pozivaju da se ova preporuka shvati ozbiljno i da se u potpunosti ispoštuje.“
Učesnici u diskusiji:

Dženita Dugić:

„Pa evo ovako, ovom dokumentu kojeg imamo priliku razmatrati na ovoj tački dnevnog reda, pokušala se, ja bih rekla barem tako, umanjiti njegova vrijednost i značaj još na prošloj sjednici pred usvajanjem dnevnog reda. Ako se sjetimo kada je nas nekolicina ovdje, uglavnom iz reda opozicije, kolegica i kolega negodovala, zato što se ove iste preporuke nisu našle na tadašnjoj sjednici, odnosno na tom dnevnom redu. Svima nam je poznato da je u ovoj preporuci, koja je, koliko ja znam, zaprimljena početkom mjeseca maja, stojalo da se ona razmatra na narednoj. A određene kolege su smatrale da, zato što nije pisalo valjda na prvoj narednoj, da je onda opravdano što je nismo razmatrali na toj sjednici u mjesecu maju, nego evo dočekali smo sedmi mjesece, junska je sjednica, ali evo u mjesecu smo već julu. Međutim, htjela bih napomenuti da, pored toga, pored te preporuke, u ovom dokumentu piše i preporuka. Ja ću je pročitati, koja kaže da, u roku od 30 dana, od dana prijema ove preporuke, obavijeste Gender centar Federacije BiH o načinu realizacije iste. Budući da je 30 dana davno prošlo, ja bih htjela da postavim pitanje uvaženom Predsjedavajućem, a ovdje moramo podvući jednu stvar, bar evo moje neko lično zapažanje, pa posebno sa prošle sjednice, bilo je negdje da mi uglavnom  kada govorimo o opoziciji kolegice i kolege izlazimo za ovu govornicu, dajemo neka mišljenja, pa na kraju krajeva postavljamo neka pitanja, tražimo odgovor, objašnjenja, kojih obično ne bude. Tako većina ovdje sasluša ta naša pitanja, mi ih izreferišemo, Predsjedavajući eventualno zatvori raspravu, da određeni odgovor koji on smatra ispravnim, onda mi nemamo pravo ni  replike, mi bi da tražimo dalja pojašnjenja i tako, pa se nadam da to neće sad biti slučaj. Dakle, pitanje bih postavila Predsjedavajućem, kako smo se očitovali Gender centru po ovom pitanju, budući da vjerujem da smo htjeli pokazati, odnosno, da smo pokazali jedan visok stepen profesionalnosti i dostavili neku vrstu, rekla bih, logičnog odgovora u ovom preporučenom roku. Dalje, kažem opet, na toj prošloj sjednici smo imali poprilično raspravu, iako ovaj dokument nije bio tačka dnevnog reda, ali potenciralo se na tome da su u pitanju preporuke, hajmo reći da nisu obavezujuće, uslovno rečeno. Koliko se sjećam, tada je neko od kolega rekao sljedeće, i ja se time slažem, da iako je istina da su preporuke, moramo obratiti pažnju na to od koga te preporuke dolaze i zbog čega. Znači, one su u svojoj osnovi došle ovdje do nas zbog kršenja državnog zakona, a nadležne institucije su zadužile Gender centar Federacije BiH da on prati implementaciju tog projekta. I znači, dobijamo od jedne relevantne institucije preporuke, te se ja nadam da će pozicija u Gradskom vijeću, da će se ponašati zrelo i profesionalno, politički korektno, te da će preporuke ispoštovati, jer ako se zapitamo do čega bi dovelo da sad počnemo kršiti neke druge zakone, evo prekršili smo Zakon o ravnopravnosti spolova, a sada da krenemo kršenje nekih drugih zakona, da li bi smo tek tako sjedeli skrštenih ruku i odlagali evidentan problem iz sjednice u sjednicu i tako u nedogled. I na sve ovo, ukoliko se podsjetimo, pa je li to bila decembarska ili februarska sjednica, za ovom govornicom se govorilo kako mi koji smo negdje potencirali na poštovanju Zakona o ravnopravnosti spolova, da se vodimo članovima Statuta koji nisu do kraja raščlanjeni. Vjerovatno, dakle, misleći, vjerovatno se radi tu o članu Statuta Grada, članu 32. koji je itekako jasan, bio i tad, a i sad je, ali evo ukoliko i taj član tad nije bio jasan, ili ukoliko nije bio jasan član 20. Zakona o ravnopravnosti spolova, kojeg sam na jednoj od sjednici lično za ovom govornicom citirala, mislim da je sad ovaj dokument dosta toga raščlanio i razjasnio. Mislim da se više ne možemo, odnosno, ne bi smo trebali se voditi rečenicama poput one, vi to tumačite na taj način, mi na ovaj itd.  evo sad smo od jedne relevantne institucije dobili tumačenje, da kažem, sve nam je pruženo na dlanu. Ja bih još jednom se zahvalila kolegici Mersihi i njenom timu na trudu, pa evo na kraju da vidimo, ja bih rekla zrelost, političku zrelost većine na djelu.“

Mersiha Jogunčić:

„Evo po ne znam koji puta sam ovdje za govornicom po ovom pitanju, i da razjasnimo neke stvari. Dakle, biti vijećnik i vijećnica podrazumijeva, to sam već govorila, i određeni stepen edukacije i određeni stepen usavršavanja sebe kroz rad u Gradskom vijeću i mimo Gradskog vijeća. Tako da, ako dobijemo nešto kao preporuku, ne znači da nije obavezujuće, preporuka jeste obavezujuća, jer je upućena od Ministarstva za ljudska prava, odnosno državnog ministarstva, s obzirom da Gender agencije samo prate implementaciju tog zakona. I zbog toga su preporuke došle od Gender centra. Dakle, ovo su preporuke ministarstva, državnog ministarstva, koje implementira Gender centar Federacije i Republike Srpske. I mislim da to više neću morati objašnjavati ovdje za ovom govornicom. Godine 2020.  mi smo ispred sebe imali dokument od 24 preporuke revizije, koja je ustanovila kršenje Zakona o budžetima Federacije i koje je gradonačelnik dobio. Ja sam jedina vijećnica koja je diskutovala tada o tome. Ne zamjeram sada kolegama koji su opozicija, tada su bili pozicija, ali trebali smo svi, jer se je kršio Zakon o budžetima. Nakon toga preporuke su usvojene, gradonačelnik je primjenio preporuke, počeo raspisivati javne pozive za nevladne organizacije, uključujući i sportske organizacije, a epilog toga je bila i finansijska kazna koja je plaćena za nepoštivanje zakona. Da mi ne bi smo došli u tu situaciju, a nadam se da nećemo, s obzirom da smo svi odgovorni vijećnici i vijećnice, ja iskreno se nadam da ćemo ovome prestupiti veoma ozbiljno i ukoliko ste pročitali ovo, pretpostavljam da većina nije, jer vas to ne interesuje, ali mi smo uputili, dakle, tačno smo specificirali odnosno referirali se na one komisije i na one mjesne zajednice koje nisu ispoštovali zakon, a bile su to dužne uraditi prema Statutu Grada i prema Zakonu o ravnopravnosti. Dakle, radi se o komisijama, Komisija za propise i Statut, izbor i imenovanje, gradska priznanja i obilježavanje značajnih događaja i ličnosti, Komisija za etički kodeks, Komisija za ravnopravnost spolova, predstavke i pritužbe prava i slobode čovjeka, Komisija za budžet, Komisija za urbanizam i ekologiju i Komisija za poljoprivredu. I vijećima sljedećih mjesnih zajednica, Donja Lohinja, Gornja Lohinja, Gornji Doborovci, Malešići, Piskavica, Rašljeva i Soko. Tako da, radi se o tome i radi se o obavezi predlagača da ispoštuje Zakon o ravnopravnosti spolova. Još nešto sam dužna ovdje objasniti, a to je da su mi spočitavali da je to uputio čovjek Muharem Musić. Da, Gender centar komunicira isključivo poštom, dakle nikako mailovima i traži da se kad se upućuje prigovor ili kad se upućuje bilo kakav zahtjev prema Gender centu, nazove osoba sa kojom će komunicirati. I mi smo onda naravno stavili adresu, odnosno ime i prezime sekretara GO Naša stranka Gračanica, Muharema Musića. Samo iz tog razloga je navedeno ime tog čovjeka. Dakle, ovo je upućeno u ime GO Naša stranka Gračanica, ali Muharem Musić je bio kontakt osoba jer Gender centar komunicira na taj način. Dakle, da se iko pozabavio tim zakonom znao bi na koji način to funkcioniše. Evo ja sam bila dužna ovo ponoviti i reći, slažem se sa diskusijom kolegice Dženite da ćemo primijeniti ovo i evo predlažem da možda sjednemo i da donesemo neki zajednički zaključak s obzirom da već kasnimo sa odgovorom Gender centru, a bojim se da bi možda neko duže kašnjenje prouzrakovalo te finansijske ili neke druge sankcije za nas i za Gradsko vijeće.“

Ispravka krivog navoda:

Mirzet Topčagić:
„Pa evo moram korigovati kolegicu Jogunčić, jer iznijela je nekoliko netačnih podataka. Ovdje prije svega kada je Grad Gračanica imala revizorsku kontrolu, ona nije dala preporuke, nego dala je određena mišljenja. Znači, revizija ne daje preporuke, nego daje pozitivno mišljenje, mišljenje sa rezervom, negativno mišljenje itd. i navede tamo šta u stvari nije rađeno u skladu sa zakonom i ono šta bi trebalo početi primjenjivati. Znači nije preporuka nego je mišljenje. Broj dva, nije tačno da niko nije diskutovao, imamo tamo i stenograme, mislim da je bilo analiza tog mišljenja u sklopu usvajanja prijedloga budžeta i dat je zaključak, mi smo svi diskutovali, dat je zaključak uz usvajanje prijedloga budžeta da se od te naredne kaledarske godine sva te mišljenja koje je izdala revizija pođu primjenjivati. Treći netačan podatak, Grad nije platio kaznu, to kažem radi javnosti, možda u jednom dijelu onoliko koliko je bilo po kaznenim odredbama, tamo je nešto plaćeno, a većina iznosa je otišlo na doplatu reto aktivno obračunati doprinose. Znači, da razjasnimo stvar, mali doprinosi, ekonomisti me vjerovato razumiju, na naknade za rad u komisijama kao što je, recimo evo ova koju smo nedavno malo prije imenovali, jesu plaćani mali doprinosi, međutim, trebalo je primjenjivati obračun puni doprinosa na isplaćenem iznose, odnosno naknade tim ljudima. Druga stvar, gdje je tada u to vrijeme ustanovljena nepravilnost, to je u odjelu projekta harmonizacije, gdje je također nekoliko ljudi bilo angažovano po osnovu, znači imali su naknade, a na to su plaćane mali doprinosi. Također, tada je revizija ustanovila i dala preporuku da se i tu trebaju početi plaćati puni doprinosi i na kraju krajeva tokom inspekcijske kontrole je zaista utvrđeno i dato je rješenje da se i to plati. Tako da nije plaćena kazna, nego retroaktivno su plaćani obračunati doprinosima i isplaćene naknade iz ovih oblasti koje sam naveo. Tako ovo nije tačno da nije bio nikakve diskusije kada smo analizirali to mišljenje koje je bio mišljenje sa rezervom. Nije bio ni negativnom, ni 100% pozitivnom, nego uz te 24 primjedbe. Mislim da me većina vas razumije o čemu govorim. Tako da, zamolim bih kolegicu Jogunčić da ne govori neke stvari da nismo, da niko nije diskutovao i da je ona sad u to vrijeme sama kao to navodno dala preporuke. Sada ću se malo referisati na današnju tačku dnevnog reda, kada je u pitanju preporuka Gender centra. Zaista evo ja i dalje moram reći da mi i prošli puta, i to sam iznio svoje mišljenje, mislim da sam bio i najglasniji, i da sam lično zamjerio Predsjedavajućem zašto ovo nije moglo biti na protekloj sjednici. Mislim nema nikakvog razloga, mi smo trebali analizirati i naravno iz ovog ćemo izvući nekakve zaključke koje ćemo, evo ja vjerujem Predsjedavajući da vi niste dali konkretno ovo po preporuci broj 5. Ne znam da li ste se vi uspjeli već oglasiti prema Gender centru sa povratnim podacima, ali evo mi bi danas trebali malo da diskutujemo po pitanju ovih preporuka koje smo dobili. Hoćemo li nastaviti da radimo na osnovu čega su iznešene primjedbe, ili ćemo krenuti da radimo onako kako to zakon nalaže, Statut i Poslovnik i svi oni akti koji definišu. Zato evo moram ponovno reći šta je, ništa nije, ne predstavlja ovo problem nikakav da je ovo bilo u skladu sa propisanim rokom na dnevnom redu, mi bi ovdje razmotrali i uradili ono što nam je uraditi. Tako da zaista neshvatljivo zašto nismo ispoštovali ove rokove, ali šta je tu je. Ja se nadam da danas pored ove tri kolegice koje su diskutovale, koje su bile jako konstruktivne u svojim diskusijama, da će se i drugi uključiti malo da vidimo u kojem pravcu ćemo nastaviti ove tri i pol godine mandata, ko do živi kraj, što nam je preostalo da radimo.“

Replika:

Mersiha Jogunčić:

„Ovaj da ne bi smo ulazili u neku diskusiju, realno niste smijeli pisnuti o tim preporukama. Druga stvar, dali su mišljenje da i dali su mišljenja o budžetu, i na osnovu tog mišljenja su date preporuke. Ja ih imala prije dva dana u rukama i htjela da ih donesem na Vijeće da vam ovako podignem šta piše. Međutim, očigledno ste zaboravili i žao mi je. Ne želim s vama apsolutno voditi nikakvu polemiku, kolega Topčagiću, samo kažem da je na osnovu mišljenja, koje nije bilo ni pozitivno, kao što ste rekli, ni negativno, nego je bilo nešto između, date su preporuke, pa je onda krenulo tako i tako. A s druge strane, čini mi se da su te kazna o kojima pričate, te male itd., iznosile oko 300.000 KM, ono što mi znamo u javnosti, što se cirkalo. Ne znam i to me uopšte ne interesuje, znači, znam da je bilo vezano za poreze, znam da je bilo ugovor o dijelu i znam o čemu je bilo, ali mislim da je uključivalo i ove preporuke za realizaciju budžeta, odnosno krešenja Zakona o budžetima Federacije.“
Replika:

Mirzet Topčagić:
„Kolegice Jugunčić, smjernice nisu preporuke, nego smjernice, smjernice, da. I nemojte zamajavati javnost ovdje, prisutne vjećnike i sve ostale, da je plaćena kazna, jer potpuno govorite neistinu. Lijepo sam vam objasnio šta je plaćeno i iza ovog stojim, nemojte da tražimo da provjerimo. Možda eventualno neka minimalna kazna koja je bila kaznenim uredbama, a nemojte da pričate o kaznama, kakvim kaznama. Ja pričam vama, na koji jezik ja govorim. Vi govorite o iznosu 380.000 KM kao to je plaćena nekakva kazna, van pameti. Garantujem ni u jednoj kaznenoj odredbi, u bilo kojem zakonu ne postoji ta visina kazne gospođice draga. Nemojte pričati tako, sutra ćete isto tako iznijeti nešto, pričate o ozbiljnim iznosima i ja sam vam objasnio na što su te pare potrešne, da to nije kazna. Razlika je kazna, razlika je retroaktivno obračunati porez, koji su morali biti. Pa dajte malo se konsultujte, nemojte ovde iznosit neistine, pričate ozbiljne stvari, vjerujte mi. I nemojte govoriti preporuke, nego smjernice, preporuka i smjernica nije isto. Znači, ako već uzimate termine, onda koristite te prave termine kako jesu. Nemojte molim vas, evo dalje izašli ste da me ispravite i govorite i dalje kazna, a ja vam lijepo objasnio da nije kazna. Evo, tu je Gradski pravobranilac, evo pozivam je da izađe i da kaže da li je kazna ili su retroaktivni obračunati porezi, valjda ona treba da zna. Pa nemojte molim vas, zaista vas poštujemo, ali takve neistine, kakve kazne 380.000 KM.“
Edin Šehić:

„Ja ću se unaprijed izvinuti, jeste malo udaljili smo se od dnevnog reda, ali zbog kolega koje nisu bile tu, kolegica što je rekla da nije niko reagovao itd. možda sam jedini reagovao na stavku da je rashod u rebalansu 380.000 KM. Kada sam dobio obrazloženje, kolega Topčagiću, kazna za građane, to je dodatnih 380.000 KM koje su građani platili. Smatrali vi kazna ili nekazna, mislim da nije bilo korektno da se utvrdi neka dodatna obaveza u budžetu koja se morala platiti.“

Ispravka krivog navoda:

Mirzet Topčagić:

„Kolega Šehiću ja stvarno ne zna šta se s vama dešava, ovo da čujem iz vaših usta da ste vi rekli. Porezi, redovni porezi da budu kazna za građane, porezi plaćeni na uštedu, pa nije to kazna za građane. Nemoj molim te kolega poštujem te kao stručnjaka. Utvrđeno je, smjernica po instrukcijama uposlenika tadašnje Gradske uprave plaćeni mali doprinosi na obavljanje ove djelatnosti koje sam napomeno. Došla je revizija, ustanovila i dala smjernice, ali nije kazna za građane, to su trebali biti porezi plaćeni, nije to kazna za građane. Redovni porezi, znači umjesto što je plaćeno 20%, trebalo da se plati ne znam sad tačno, ali nije to kazna nego samo utvrđeno da je nedostatak. Kakva kazna za građane, znači mi što plaćamo doprinose to je kazna za građane, za koga je to kazna, pa valja platiti doprinose i porez, nije to kazna.“

Replika:

Edin Šehić:

„Kolega Topčagiću, obzirom da smo obojica iz realnog sektora, da dođe neko u moju ili vašu firmu i utvrdi dodatnu stavku za 380.000 KM to je krivična odgovornost, nije više prekršaj. Bilo je kako je bilo, ali smatram i tražit ću, sljedeće vijećničko pitanje, neka se Služba pripremi, tražim na uvid MIP-ove da li su ljudima obračunati dodatni doprinosi da imaju bolju penziju.“

Demir Milkić:

„Pa evo radi javnosti želim da kažem da ovo o čemu se trenutno diskutuje je nešto što je bilo prije četiri godine. Mislim da se trebamo vratiti na tačku dnevnog reda, o preporuci koje smo dobili od Gender centra. Ako više nema diskusije da napravimo sjednicu Kolegija, da donesemo neki zaključak po ovom pitanju.“

Omer Ahmetović:

„Hajde evo da se vratimo ovo što su kolegice kazale da malo pričamo o ovome. Ja sam se, prošli put, prošlo Vijeće javio uvezi toga i kazao sam da će biti preporuka razmatrana. Evo razmatra se na ovom Vijeću, i ne znam zašto bi nas i na osnovu kojeg prava neko obavezao da mi moramo to raspravljati na nekoj. Možda je naš dnevni red ispunjen, možda nemamo više kapaciteta. Uglavom dobili smo sad priliku da pričamo o ovome i doćemo svakako do nekog zaključka. Ono što se tiče, generalno, svog ovog pitanja oko kojeg možda najviše je i opozicija kritikovala jeste taj džender. Imamo stalna radna tijela što piše u ovom dopisu i imamo Vijeća mjesnih zajednica. Ono što vas ja mogu izvijestiti, a to je da, kako sam i najavio, ako se sjećate, evo kad je to bilo, ima u zapisnicima, da ćemo zaista po pitanju stalnih radnih tijela potruditi se da se to ispravi onako kako jest. Mi imamo tih 40%, 39 i nešto ukupno, ali evo, svakako smo kazali da ćemo se truditi da je nama po Statutu Grada bila obaveza da mi imenujemo te komisije i mi smo to odradili, hajde da ispoštujemo tu odredbu Statuta. Da li je bilo sve imenovano u skladu sa Zakonom o ravnopravnosti spolova, evo kaže kolegica, mi tumačimo ovako, vi tumačite onako, pa kao evo ovaj sad, ovaj nama papir je rastumačio sve. Ja nisam siguran da ovo tijelo kako se zove Gender centar Federacije može tumačiti zakone. Zakone tumači sud, odnosno onaj koji donosi, a što se tiče Statuta, Statut tumači isto tako ko ga donosi, Gradsko vijeće. Po pitanju, dakle da se vratim, stalnih radnih tijela imamo već određenih pomaka. Evo kako sam dobio informaciju, jedan kolega je dao osavku, imenovat će se tu kolegica. Potrudit ćemo se da u svim ostalim radnim tijelima da to odradimo, ali na jedan način, koji je u duhu ovog zakona, ali nećemo nikome zavrtati ruke kako vi to možda neki očekujete. Ja imam osjećaj da bi netko volio da mi sad raspustimoVijeće mjesne zajednice, pa neka nema VMZ, a samo da se ispoštuje džender. Šta mi trebamo, da nekim ženama zavrnemo ruke i kažemo moraš ući. Evo kao što ste i sami rekli, teret je na predlagaču, nama su predlagači dostavili onaj prijedloge kakve su dostavili. Mi smo imali dva izbora, da ne imenujemo i da prekršimo Statut koji nam je nalago da imenujemo i VMZ i stalna radna tijela, i imali smo drugi način, da imenujemo onako kako su nam dostavili. Mi smo imenuvali onako kako su nam dostavili i evo hvala Bogu, ja mislim da se to pokazalo kao bolja varianta, bolja opcija da već 3-4 mjeseca VMZ rade i vidi se da neka ite kako dobro rade. Također i komisije, osim jedne i dvije koje zbog tehničkih nemogućnosti nisu mogli biti konstituisane, sve su do sada konstituisane rade. Da li ćemo raditi na poboljšanju ovog omjera, odnosno na ispunjavanju zakona, hoćemo raditi, evo ja vam to opet kažem. Barem što se tiče stalnih radnih tijela, to sam posebno naglasio i na onoj sjednici kada smo imenovali, ja sam kazao da ću se lično potrudite da se tu promijeni. Ja znam da i mi ispred SDA ako smo imali neki propust tu, da smo mogli to promijeniti, ali nećemo ići na silu da mi stavimo, jer mi moramo ispoštovati ne samo Zakon o ravnopravnosti spolova, mi moramo gledati tu struku. Ja sad mogu u neku komisiju staviti nekoga koji ne poznaju tu materiju, koji neće biti dovoljno dobar u tom poslu. Što se tiče VMZ, stvarno evo, ne znam ko radi od vas i ko je član Vijeća, ja sam član VMZ, jako je teško tu sabirati ljude, pogotovo jer su to gotovo valonterski rad, koji se aktivnosti obavljaju uglavnom poslije radnog vremena u nekim kasnijim satima, ne možemo nekad skupiti onaj, ni da imamo kvorum. Zato mi je drago evo da smo mi barem na na toj sjednici kada je onako, kako nam je Statut nalagao, imenovali VMZ, hoćemo to mijenjati, hoćemo ako Bog da, evo ja i to najavljujem i što god se bude moglo uraditi da mi više uključimo žena. Ja evo mogu reći ispred MZ Stjepan Polje imamo ono što se kaže sve ispunjeno i nemamo nikakvih problema, žene aktivno učestvuju u vijećima, dolaze, rade sa nama, i volio bih da se stvarno u svakoj mjesnoj zajednici to desi, ali da ćemo mi koristiti neke represivne mjere, da ćemo mi nekog tjerati, da mora ući samo za to da bi se ispunio ovaj zakon, ja to neću. Znači, ja to neću podržati, jer sam zakon, sam Statut, evo i ova preporka, nije nam dala kako mi to da odradimo, oni su samo kazali ispunite, a kako sad, hoćemo zavrnuti ruku, nekome reći moraš biti tu, pa onda da ona ne dolazi tu, mislim govorim ona ili on.“
Replika:

Dženita Dugić:

„Replika kolegi Omeru na njegovo sad izlaganje. Evo ja ne znam konkretno šta se moglo promijeniti po ovoj tematici, dakle, u odnosu, znači, majska sjednica i ova danas koju imamo, po pitanju ove tematike koje raspravljamo. Zašto se te preporuke tad nisu mogle naći, zašto sad jesu. Ovo pitanje smo postavljali i na toj sjednici u maju, nama niko od odgovornih nije dao odgovor na to pitanje. Ako vi sad navodite da je možda tad dnevni red bio obiman pa nije se moglo, mislim da nije baš moguće da tadašnji dnevni red sa 11 tačka dnevnog reda bude opterećen pa da ne može se staviti ova preporuka, a današnji dnevni red sa 22 tačke dnevnog reda da bude uredu i prihvatljiv da mu se doda i ova tačka. Nemojte sad, ne očekujemo, naravno, nikakvo zavrtanje ruku ili nešto, samo očekujemo da se ozbiljno prihvatimo ove problematike i da se radi, da se na kraju ispoštuje i provede zakonska odredba. Što se tiče te sručnosti, svakako da treba voditi računa  kada govorimo o radnim tijelima, o stručnosti tih lica koja želimo u našim komisijama. Ja iskreno vjerujem da je konkretno unutar vašeg političkog subjekta da postoji veliki broj žena obrazovanih i kvalitetnih, dakle, koje bi mogle odgovoriti zadatku, na primjer Komisije s kojom vi predsjedavate, a koja nam je veoma važna, koja na primjer u prvom redu nije ispoštovala taj zakon. Dakle, vjerujem da se moglo dosta više posvijetiti pažnje tom problemu, poduzeti mnogo čega da nam ne dolaze preporuke, nego da mi vidimo, evo hajde ako govorim iz reda opozicije, da vidimo da vi nešto radite i trudite se da bude pomak, bez da čekate da dođe ova preporuka, pa da to radite. Toga, dakle, nije bilo i evo, s toga cijela ova saga se i dalje nastavlja, a ja zaista se nadam da ćemo pronaći onaj zaključke i rješenje i da će se ova tema završiti i da se ovakva kršenja više neće dešavati, odnosno da ćemo ići ka unapređenju kada je u pitanju ova tema.“
Replika vijećniku Omeru Ahmetoviću:

Mersiha Jogunčić:

„Ja se izvinjavam što nisam došla top spremna, ali imam rješenje uvijek pa dobijem na vrijeme. Nisam došla top spremna iz ličnih razloga, dakle, sa dokumentom, ali proslijedila sam ja kolegi Topčagiću skrinshot. Samo da kažem, samo da vam pokažem da ovdje piše rezimer preporuka, i toliko o tome. Kolegi Ametoviću se želim zahvaliti na ovoj konstruktivnoj diskusiji, i zaista mi je drago da ste konačno to usvojili, da je na neki način „leglo“ i da će „leći“ u budućem, u narodnom periodu, da će sve da „legne“ na svoje mjesto i da sve dođe na svoje mjesto. Dakle, da će sve ići u tom smjeru, a htjela sam se referirati zaista na to i ne znam na osnovu čega ste stekli utisak da neko nekome treba zavrtati ruke. Zaista to ne treba, nije nam u cilju, a ono što možemo zaključiti iz vaše diskusije a vezano za mjesne zajednice, a mislim da sam to govorila i na nekoj od proteklih sjednica, jeste da se moramo posvjetiti edukaci naših građankih i građana u mjesnim zajednicama i da zato moramo iskoristiti sve raspoložive resurse, bilo da si pozicija ili opozicija.“

Replika:

Omer Ahmetović:

„Evo samo da repeliciram objema kolegicama. Kaže kolegica Dženita da radimo tako da nam ne treba u budućnosti preporuka. Pa ovo sam ja pričao i prije preporuke, znači ja se držim i dalje ovoga. Nećemo vršiti nikakvu silu, radit ćemo na tome, ali smo imenovali Vijeća kakva jesu, imenovali smo radna tijela kakva jesu. Ona hvala Bogu rade, a mi ćemo ovo svakako, s obzirom da nemamo, evo ja vam opet ponavljam, ni u zakonu, ni u Statutu nemam način kako da natjeram predlagača da promijeni svoje mišljenje, osim da mu ne imenujem, a ja ne želim da ne imenujem, o tome se radi, to je moj stav. Zašto nismo, kaže zašto nismo na prošloj sjednici, pa to nismo, nije se našlo na prošloj, evo sad raspravljamo u vezi toga. Imali smo svoj lični razlog, ne može nas natjera da raspravljamo, ali raspravljamo, ja sam na prošloj sjednici rekao da ćemo raspravljati i raspravljamo. Zašto se stiče utisak da zavrćemo ruke. Pa zbog ove sve vaše žurbe, dajte, dajte, pa ne možemo, nećemo da to radimo, nećemo da VMZ nemaju dovoljno ljudi za rad.“

Mirza Okić, Predsjedavajući:

„Ja ću još kratko samo da odgovorim kolegici. Pitanje je bilo, da li smo se očitovali Gender centru po ovom pitanju. U smislu preporukani nismo, jer nemamo nikakvog stava Gradskog vijeća po tom pitanju, jer ovo nije bilo na prošloj sednici i očitavati ćemo se nakon zaključaka koje izvedemo poslije ove rasprave sa ove sjednice Gradskog vijeća. Vidite, ovim mišljenjem što kolega Ahmetović kaže, odnosno preporukama, otvaramo sad nove dileme. Zašto nije bilo na prošloj sednici. Zaista, evo ja kao predsjedavajući sam htio da jednostavno ova tema malo sazri u glavama svih vijećnika i u strukturama predlegača. Pa da postanu svjesni u suštini, neka malo dublje razmisle o ovom, i evo urodilo je plodom odmah imamo ostavku jednog člana stalnog radnog tijela, muškarca koji je izrazio upravo da bude imenovana neka žena. Znači, evo pomak se dešava, ali ovo što kažete, nemojte da zavrćemo ruke i tjeramo nešto na silu. Vidite da može ići, možda je malo duži put i teži, ali može ići sve s voljom ljudi. Dobro je ovo da ima jedan broj vijećnika koji zaista tjera i sili ovo, ali morate razumjeti da jednostavno za sve treba vrijeme i treba da sazri. Ono što mi je drago, u ovoj preporuci od ovih pet stvari, odnosno četiri koje su bitne, aj ova u uroku od 30 dana da odgovorimo, vjerujte i nama ne odgovaraju po šest mjeseci pa nikom ništa. Volio bih da je umjesto ove preporuke odluka. Volio bih zaista, ali nažalost nije. Što ne isključuje vrijednost i neumanjuje vrijednost ove preporuke, definitivno. Ali, kaže se u preporci, na kraju dole, očekuju da će Gradsko vijeće Grada Gračanica djelovati odgovorno i zakonito, te dati primjer drugim institucijama u provođenu člana 20. Zakona o ravnopravnosti spolova. Šta to znači, meni je drago što je Gračanica, na području Tuzlanskog kantona i u Federaciji prva po ovom pitanju, zaista. I malo me dira kad pokušavamo nešto siliti, a u suštini evo najbolji smo u Federaciji po ovom pitanju, i to mi je zaista drago. Presjedavajući iz prošlog saziva je ogroman pomak bio možda u prošlom sazivu najveći po ovom pitanju. Ali evo molim vas, znači, zašto nije bilo. Jednostavno, ja sam osjećao potrebu da to sve sazrije u glavama vijećnika i u glavama predlagača. Evo nakon ove diskusije, ako nema više prijavljenih, ja ću zaključiti i sazvati sjednicu Kolegija kako bi predložili zaključke.“
Zaključena rasprava.

Predsjedavajući je odredio pauzu od 5 minuta kako bi Kolegij Gradskog vijeća održao sjednicu.

Nakon pauze prisutnima se obratio Predsjedavajući.

Mirza Okić, Predsjedavajući:

„Nakon kratke sjednice Kolegija, ja ću iznijeti Zaključak ispred Kolegija Gradskog vijeća po ovoj tački dnevnog reda i dati ga na usvajanje.

Zaključak glasi: Da se predlagačima pošalje preporuka Gender centra FBiH da u narednih šest mjeseci postupi po navedenim preporukama, a da će na januarskoj sjednici Gradskog vijeća biti analiza preduzeti mjera od strane predlagača.

Zaključak Kolegija Gradskog vijeća je jednoglasno usvojen, sa 26 glasova „ZA“.

TAČKA 19

RAZMATRANJE I USVAJANJE IZVJEŠTAJA O RADU I FINANSIJSKOM POSLOVANJU JP „VETERINARSKA STANICA“ D.O.O. GRAČANICA ZA 2024. GODINU

Učesnici u diskusiji:

Mersiha Jogunčić:

„Ne znam zašto bih nekoga hvalila ko je dobio otpremninu, a trebao je dobiti krivičnu prijavu. Ja ću samo reći vezano za Izvještaj o radu preduzeća Veterinarska stanica. Prvo ću Predsjedavajući pitati vas, vi ste predsjednik skupštine društva Veterinarske stanice, Predsjedavajući ste Gradskog vijeća. Je li to sukob interesa ili nije, čisto ne znam, ali interesuje me da li je sukob interesa ili ne, da mi to pojasnite. Vjerovatno znate i ne bi ste se sigurno upštali u to da jeste, ali evo da se zna, s obzirom da su ovi materijali javno dostupni. Voljela bih zaista, i ovo ponavljam hiljaditi puta od kako sam vijećnica, da kad nešto pišemo da se pozabavimo pravopisom i gramatikom, ali eto nema od toga ništa izgleda, pa čisto preporuka za pisanje izvještaja i odluka i svega da ne imamo pravopisnih i gramatičkih grešaka, jer to ide u arhivu i neko će za deset godina reći jesu ovi ljudi bili nepismeni. To je jedna stvar. Ono što bih htjela pitati i pohvaliti, naravno oni imaju ovdje, ima i manjka i viška, ali se vidi napredak i vidi se neka volja da nešto krene naprijed i krenuće. Iznenadilo me ovo što sam pročitala ovdje u Izvještaju da tehnička opremljenost zadovaljava zakonske uslove, ima prostora za poboljšanje, to mi je jako drago i nadam se da će ići u tom smjeru. Jedino konkretno pitanje, osim ovih sugestija, i naravno moja sugestija je da bi poslovalo sve ovo na ovaj način, mislim da i kad predlažete, s obzirom da ja tu ne predlažem, kad predlažete članove i članici upravnih odbora da trebaju možda ljudi biti koji imaju dodira sa strukom. Možda se neke stvari ni Zajimu ne bi dešavale da su ljudi bili u dodiru sa strukom, ali nisu. Kada je u pitanju Služba za dezinfekciju i deratizaciju, ovdje piše da su skladišta dva urađena, prodajni objekti pet, farme pet, ugoditeljski objekti tri, korito rijeke Sokoluše šest, zgrada GU, valjda Gradske uprave ili čega već, ukupno 21. Eh sad, u odnosu na prošlu godinu izvršeno je povećanje pruženih usluga u oblasti DDD u procentu od 6% na isti posmatrani period. Jel oni rade i ove ostale javne ustanove i firme ili neko drugi. Mislim, čisto me zanima, je li to radi Veterinarska ili neko drugi ostale koji nisu ovdje navedeni. I to je u principu to, dakle nema šta u sedmom mjesecu, odnosno kraj šestog mjeseca da se diskutuje o nečemu što je bilo u prošloj godini. Želim im uspjehu u radu i nadam se da ćemo sljedeći Izvještaj imati na vrijeme i da će biti puno pozitivni od ovoga.“

Demir Milkić:
„Evo s obzirom da je ovaj Izvještaj iz 2024. godine koji sam analizirao. Možda malo se osvrnem malo i duže, malo i dublje u vezi Veterinarske stanice i evo direktora da pitam neka pitanja, s obzirom na to da će izlaziti jer mu je kolegica Jogunčić postavila neka pitanja. Znači, s obzirom na to da zadnjih godina neka je fama oko izvještaja Veterinarske stancije gdje nismo znali od informacija koje dođu šta je to istina, šta nije. Ja bih zaista evo zamolio direktora da nam stvarno kaže kakvo je stanje u Veterinarskoj stanici Gračanica, generalno, koji su problemi. I ovo, ako imaju nekih zahtijeva, koji je način da mi kao Gradsko vijeće pomognemo toj firma, jer u zadnjih 7 godina mi smo se trudili nekako da pomognemo da ta firma stane na noge, međutim, mislim da je išla sve u veću dubiozu. Evo zaista želim vd direktoru puno uspjeha u radu, i nadam se da će ako Bog da biti imenovan, što se kaže, zastalno.“ 
Mirzet Topčagić:

„Mi smo ovdje gradski vjećnici, znači legitimni predstavnici naših građana i treba malo da vodimo računa šta pričamo za ovom govornicom. Evo, ponovo moram izraziti jedno nezadovoljstvo. Nemam ništa stvarno, ispast će opet da imam nešto protiv kolegice Jogunčić, ali stvarno iznositi nešto neutemeljeno. Ja mislim da, evo direktor je tu, koji može da mene demantuje, ili ono što ću ja sad prodiskutovati. Da li je podnešena krivična prijava protiv gospodina Spahića, da li je isplaćena otpremnina. Koliko znam JP Veterinarska stanica Gračanica nije u mogućnosti da isplati, koliko znam, rekao sam da nisam siguran 100% da sam u pravu, ali mislim da javno preduzeće trenutno još nije likvidno da bi moglo isplatiti ono što po zakonu pripada svakom čovjeku kada odlazi u penziju. Tako da je neozbiljno, malo prije smo na pauzi isto utvrdili, i sam Gradonačelik, netačnoj tvrdnji kada su u pitanju bile ove kazne i obračunati porezi, da li je bilo to kazne ili retroaktivni obračunati porezi, pa se ispostavili, ali et. Molim vas da vodimo računa šta ovdje pričamo, jer ipak radi se o ljudima koji su radili u tim ustanovama, javnim preduzećima i svi mi trebamo biti svjesni da će i naše vreme nekad proći i da nije u redu neke neutemeljene tvrdnje da neko iznosi o nama. Evo tu je sam direktor Mustafa Hasić koji može mene demantovati da li je podnešena krivična prijava, da li je isplaćena otpremnina gospodinu Spahiću, i mislim da nije u redu u ovakoj konotaciji da se njegovo ime spominje. Ono što bih prije nego što direktor izađe što je sugerisao kolega Milkić, jeste da evo ako može u sklopu svoje diskusije da nas gospodin Hasić malo informiše o aktivnostima oko Trejs centra. Ne znam da li se to direktore planirali, ako ne, da li ima kakve aktivnosti jer znamo da je ta priča počela već dvije godine unazad, da li imamo kakvih pomaka po tom pitanju, jer je to evidentno jedini način da se ovi kastrirani psi lutalice možda i u konačici sklone sa ulica. Evidentno je da naši građani bez obzira što smo ubjeđeni i tvrdnja je da su ti psi bezopasni, ali ipak evo ako svi gledamo reakcije djece, žena, ljudi kada se ti psi motaju oko njihovi nogu po centru grada, po ulicama, da ipak nije to 100% rešenje i mislim da bi taj Trejs centar bio možda i sa finansijskog aspekta, a i iz ovog aspekta o kojem sam govorio da bi bio jedino to rješenje. Tako da direktor, ako možemo u sklopu vaše diskusije malo da nam date i te informacije kada je u pitanju taj centar i da li je se razmišljalo o iznalaženju posebne lokacije gdje bi taj centar, eventualno azil za nezbrinute životinje. Da li postoji nekakva ideja da se pronađe nova lokacija da bi se to tamo moglo i izgraditi, a naravno u skladu sa onim uslovima kakvi treba da budu. Također, moram reći da je pola godine, danas je 01.07. ono što sam govorio i neću nikada što smo pomjerili ove izvještaje, i šta mi sad trebamo da razgovaramo o nečemu što je bilo, a sad će i drugi snijeg pasiti na ovo poslovanje. Nije bilo potrebno tako da i dalje sam tog stava, ali šta je tu je. Evo ja bih samo zamolio direktora da nas malo informiše i po tom pitanju.“ 

Replika:

Mersiha Jogunčić:

„Apropo prethodne tačke da su neke stvari bile objašnjene kao što je objasnio Gradonačelnik na Kolegiju, ja ne bih reagovala na način na koji bih reagovala, nego se sve nešto guralo pod tepih. Nisam rekla da je protiv gospodina Zajima podnešena krivična prijava, nego sam rekla kad sam izlazila zašto da hvalim čovjeka protiv kojeg sam htjela da podnesem krivičnu prijavu. Neću da se apsolutno vraćam u prethodnim periodu jer doživljavam traumu, dakle, proživljavam je ponovo, s obzirom da se zna kakve smo bitke ovdje vodili oko ovog Izvještaja i šta se ovdje dešavalo, i kako je Izvještaj vraćan na doradu itd. Morate da znate jednu stvar, a kad sam ja u pitanju lično kao vjećnica Gradskog vijeća Grada Gračanica, ako nešto nije u redu u mojoj kući i ako je nešto pogriješilo, evo sad se moram i toga ću se dotaknuti jer sam izazvana time, moj rahmetli otac, ja neću reći moj rahmetli otac je bio u pravu, nije bio u pravu pa da je  ne znam šta i ko da je u pitanju. Dakle, nisam rekla da je podnešena krivična prijava, nego da je sekunda falila da je ja lično sa grupom građana podnesem, a otpremninu će svakako dobiti, a po mom mišljenju i po onim izvještajima koji smo mi imali, moraju dobiti zakonski, ali ih ja ne bih dala i tu je tačka. Dakle, naravno psi lutalice ja očekujem kad gospodin direktor izađe da ćemo o tome dobiti informaciju, jer građani konstantno komuniciraju nas vijećnike vezano za to, pa da vidimo šta se može uraditi.“ 

Edin Šehić:

„Obzirom kao dugogodišnji vijećnik u Gradskom vijeću i upoznat sam sa problematikom Veterinarske stanice. Bio sam slobodan kada se problematika prilično usjala zbog svih dešavanja u Veterinarskoj stanici da lično posjetim Veterinarsku stanicu i komuniciram kako sa tadašnjim direktorom Zajimom, tako i sa trenutnim vd direktorom, da pokušam i ja sagledati najbolje ono realno stanje u Veterinarskoj stanici. Žalosti činjenica da mi ovdje sada umjesto da tražimo neko rješenje da pomognimo ovim mladim i stručnim ljudima koji su evo na neki način, nadam se, na zelenu granu došli što se tiče Veterinarske stanice. Izvještaj ko izvještaj on može biti pozitivan, može biti negativan, ali bitno je šta iz tog Izvještaja možemo poručiti za njihovo dalje djelovanje. Ono što sam ja u tim razgovorima i sastancima, kao i čitanju ovog Izvještaja uvidio njihov problem sinonima Veterinarske stanice = psi lutalice. Mislim da tu famu i taj sinonim trebamo prevazići i da Veterinarska stanica nije samo da zbrinjava pse lutalice, da ona daleko veći uticaj treba da ima u našem gradu. Početi ću od samog tog azila i tog centra kojeg evo pokušavaju da uspostave, njegovo mjesto nije u gradu i trenutno gdje se nalazi, ondje jeste dobro za ambulantu veterinarsku, ali za azil ne. To će posvjedočiti ljudi koji su dole, privrednici itd. mi smo već razgovali i Gradonačelniku davali smo ideju da je možda neka lokacija izvan gradskog područja sasvim dobra i može se naći dobra lokacija koja neće nikome smetati, a daleko će biti i ljudski što bi rekli i životinjski uslovi za te nezbrinute životinje. Daleko bolji za njihovo zbrinjavanje, naravno kasnije i ovaj izvoz i ono što može biti ova Veterinarska stanica kao samoodrživa i stvarati prihode. Dakle, ovih 80.0000 KM u rebalansu koje smo planirali da damo kao podršku za zbrinjavanje psa lutalice je kap u moru. Oni zaista trošak koji imaju po jednoj jedinici da ga kvalitetno zbrinu je enormno visok i možda 3 do 5 puta je veći u odnosu na ono što dobivaju. Tako da mi onda krivimo Veterinarsku stanicu ne radi dobro, u suštini oni nemaju adekvatnu podršku da to rade kvalitetno. S tim u vezi svakako ja želim, obzirom da je ovo vd direktor koji je ovoj Zajimov Izvještaj, možemo ga tako reći, koji je od svih izvještaja po meni dobar. Da li su oni ispeglali do kraja, ali evo pozitivan je rezultat, sročen je takav kakav jeste, ali mislim ovim preporukama i ono što mi moramo dobiti kao pouku, jeste da damo podršku mladim ljudima, a nadam se sutra i direktoru u četverogodišnjem mandatu da podhitno nađemo mjesto za azil, odnosno za ovaj centar i da damo maksimalnu podršku možda još stručnom kadroviranju i tako reći upošljavanju novog kadra koji će pružati usluge, ne samo za pse lutalice, nego daleko šireg obima. Malo prije sam rekao direktoru korespondencija i pomoć možda nekih preporuka i svega, stojim na dispozitivu i možda i do federalnog ministra poljoprivede, vodoprivrede i veterinarstva, također možemo zajedno da djelujemo i da pokušamo iz tih viših nivoa tražiti podršku. Tako da čestitke vd direktoru na ovom Izvještaju, a ono što ga sigurno čeka je mukotrpan posao. Našem Zajimu kakav god da je bio radio je kako je mogao i koliko je mogao, nek poživi dugo i nek se naprima te penzije koju je zaslužio sa svojim radom.“
Zaključena rasprava.

Izvještaj o radu i finansijskom poslovanju JP Veterinarska stanica d.o.o. Gračanica za 2024. godinu je usvojen sa 24 glasa „ZA“, 1 „SUZDRŽAN“ i 1 „PROTIV“.

TAČKA 20

RAZMATRANJE I USVAJANJE IZVJEŠTAJA O RADU I FINANSIJSKOM POSLOVANJU JP „VODOVOD I KANALIZACIJA“ D.O.O. GRAČANICA ZA 2024. GODINU

Galib Mahmutović, Direktor JP Vodovod i kanalizacija:

„Evo nakon nekoliko odlaganja ovog Izvještaja konačno na današnjoj sjednici Gradskog vijeća imamo Izvještaj o radu JP Vodovod i kanalizacija. Izvještaj koji je usvojen na sjednici odbora za reviziju, također, je razmatran i usvojen na sjednici Nadzornog odbora, usvojen je na Skupštini preduzeća, a isto tako na ovaj Izvještaj neovisni revizor je dao svoje mišljenje u kojim se navodi da podaci koji su predstavljeni u ovom Izvještaju, a većim dijelom se odnosi na ekonomsko finansijske pokazatelje poslovanja ovog preduzeća, prikazane su na istinit i fer način. Ovaj Izvještaj može se sagladati kroz dva osnovna aspekta, i to tehnički pokazatelj uspješnosti poslovanja preduzeća i ekonomsko finansijski pokazatelj uspješnosti poslovanja ovog preduzeća. Kada je u pitanju tehnički pokazatelj poslovanja ovog preduzeća oni se najvećim dijelom mogu sagledati kroz bilans voda. U bilansu voda može se vidjeti da je ukupna proizvedena količina za Izvještaj u 2024. godini iznosila 1,23 miliona m3. Ono što je bitno napomenuti da smo u 2024. godini, odnosno izvještajno godini, imali veću potrošnju u odnosu na izvještajnu 2023. godinu. Ta veća potrošnja je iznosila 45.500 m3 i malo je čudno obzirom da smo u 2024. godini imali izuzetno tešku hidrološku godinu, slaba izdašnost na izvorištima i uputili smo apele našim građanima, obzirom na slabu izdašnost izvorišta, da relacionalno koriste i upotrebljavaju vodu. Evo bez obzira na ovaj apel imali smo u 2024. godini veću potrošnju za ovaj iznos od 45.000 m3 . Ono što je važno istaći su odnos prihodovane i neprihodovane vode, odnosno gubici, od ukupno proizvedene količine vode na prihodovanu vodu odnosi se 75%, na neprihodovanu vodu, odnosno gubitke, odnosi se 25%. Kada su u pitanju ovi procenti ovdje važno je istaći da ovo javno preduzeće ima izuzetno jaku sposobnost i uspješne pokazatelje kada je u pitanju borba sa gubicima. Primjera radih prosječni gubici u Bosni i Hercegovini vodovnih preduzeća kreću se negdje oko 50% i više. Ostali tehnički pokazatelji koji se odnose na poslovanje ovog preduzeća su sljedeći. U izveštajnoj godini ukupno na sistem vodosnabdijevanja je priključeno 170 korisnika, zamijenjeno je 1.522 vodomjera, na vodovodnoj mreži otklonjeno je 350 kvarova, na kanalizacijonoj mreži 97 kvarova. Kada je u pitanju zdravstvena ispravnost vode, zdravstvena ispravnost vode se vrši u ovlaštenim laboratorijama, vrši ispravnost vode na bakteriološka i na fizičko hemijska svojstva. Na temelju utvrđenih parametara može se reći da svi analizirani parametri zadovoljavaju Pravilnik o zdravstvenoj ispravnosti vode. Kada su u pitanju ekonomsko finansijski pokazatelji uspješnosti rada ovog preduzeća, oni su prikazani kroz izvještaj o bilansu stanja, izvještaj kroz bilans uspjeha, izvještaj kroz novčane tokove i izvještaj o kapitalu. Ostvareni prihod u izvještajnoj godini iznosi 1,71 miliona, ostvareni rashodi su 1,68 miliona, ostvarena dobit u izvještajnom periodu je 25.700 KM, što u odnosu na izvještajnu u 2023. godinu je povećanje za nekih 19,08 %. Ono što je važno istaći, a na što smo ponosni su projekti koje smo realizovali u izvještajnoj godini. Ovi projekti odnose se na inovativne projekte čija je bila cilj da izvrše modernizaciju infrastrukture i poboljšanju usluga za korisnike. U izvještajnoj godini započeli smo realizaciju i implementaciju daljinskog čitanja vodomjera pomoću Lora van sistema. Radi se o praćenju potrošnje vode na mjerno mjestu korisnika u realnom vremenu. Na ovaj način možemo na vrijeme djelovati na trenutne kvarove koji se nalaze na unutrašnjoj instalaciji korisnika, i na taj način spasiti dodatnih troškova korisnika, ukoliko ima neviđena curenja koja njemu nisu primijetna. Dalje što smo realizovali je primjena giz tehnologije na upravljanju vodovodnog i kanalizacijom mrežom, obzirom da nam je povjereno na upravljanje od Grada Gračanica imovina. Cjeloukupnu imovinu prikazali smo u geoinformacionom sistemu i prikazu u prostoru. Implementiralo smo mobilnu aplikaciju kojom svi građani imaju mogućnost da prijave kvar. Na taj način imamo mogućnost da pratimo realizaciju od same prijave kvara, pristupanje na mjesto tog kvara i vremenski period koji je utrošen od mjesta pristupa kvara do realizacije takog kvara. Ova aplikacija, web portal je dostupan svim korisnicima, i znači svi korisnici imaju trenutno uvid u cjelokupnu vodovodnu i kanalizacionu mrežu s kojom upravlja JP Vodovod i kanalizacija. Ono što je također bitno je to da smo izgradili fotonaponsku elektranu snage 34 kW. Ova fotonaponska elektrana instalisana je u kamenolomu koji je osnovni cilj da  snadbijeva električnom energijom kamenolom i putne stanice koje se nalaze u sklopu, obzirom na povećavanje električne energije smatramo da istalacijom ove fotonaponske elektrane smanjit će nam se izdaci koje plaćamo za cijenu električne energije. Pogotovo ako imamo informaciju da je najavljeno ponovo poskupljenje električne energije. I ono također što je jedna od bitnih stvari u 2024. godini nakon dugo vremena i nakon pripremljene bušotine stavili smo funkciju novih 2,7 litara u sekundi. Ove količine su prve količine koje su nakon dugo vremena u sistemu vodosnabdijevanja. Evo toliko, ako bude pitanja tu sam.“
Vahid Bajrić, Komisija za urbanizam i ekologiju:

„Komisija je za urbanizam i ekologiju razmatrala ovaj Izvješta, i kao takav predlaže Gradskom vijeću da isti usvoji.“

Učesnici u diskusiji:

Mirzet Topčagić:

„Prije nego što postavim konkretno pitanje direktoru Mahmutoviću, evo ja koristim ovu priliku da svim uposlenicima i samom direktoru i njegovim prvim saradnicima čestitam na još jedno uspješno realizovanoj godini. Ova Izvješta o radu i finansijskom poslovanju JP Vodovod i kanalizacija d.o.o. Gračanica u kontinuitetu pozitivan, uspješan i imamo zaista pozitivne podatke. Sve čestitke svima. Ono što želim da mi date odgovor, ako ste u mogućnosti, to su aktivnosti oko završetka projekta postrojenja za prečišćavanje pitke vode na izvorištu Vrela u Sokolu. Prije svega, jer evo ja sam kroz vijećničko pitanje prije nekoliko sjednica tražio, međutim, moram reći da nisam dobio onakav odgovor kada sam očekivao, u stvari nije mi ništa definisalo. Čuje da se neke aktivnosti preko novoizabranog predsjednika VMZ Soko rješavaju od strane izvođača radova potpisnika ugovora, a to je firma Mibra d.o.o. Pa evo ako imate vi neke informacije konkretne kada je tačno planirano da se ponovno nastavi sa radovima, i kada je konačno planirano da se to famozno postrojenje pusti u funkciju. Ono što također me zanima to su aktivnosti oko izvorišta Ilidža u MZ Soko. Znate da smo razgovarali u toku samog početka realizacije ovog projekta postrojenja za prečišćavanje pitke vode Vrela u Sokolu. O mogućnosti izgradnjene pupne stanice na izvorištu Ilidža koja bi bila primanim vodom sa pumpne stanice uvedena u ovo postojeće postrojenje na Vrelima, a kapacitet prečišćavanja odgovara, adekvatan je za ova dva izvorišta. Pa me zanima da li ima tu neke aktivnosti od onda kada smo zadnji puta razgovarali. Dobio sam od vas odgovor da je u toku priprema izrade projektne dokumentacije. Pa evo ako imate mogućnosti direktore da odgovorite šta se dešava po toj ideji, odnosno po zamišljenom projektu. Za ove koji nisu upoznati planirano je u sklopu projekta Wacan, planirana je izgradnja i drugog postrojenja u MZ Soko, to jeste na drugom izvorištu Ilidža koji je kompletno u koristi JP Vodovod i kanalizacija d.o.o. Gračanica. Mjesna zajednica Soko s tog izvorišta ne dobija niti jedan decilitar vode. S tim evo što kažu ugodno s korisnim pošto je sama investicija za izgradnju još jednog postrojenja preko dva miliona, evo sad kao što smo vidjeli u rebalansu budžeta tamo u Stjepan Polju će to tačno koštati negdje oko dva miliona maraka građevinski i ovi radovi. Pa da bi se izbjegao znači taj trošak, a postoji mogućnost prečišćavanja već ovog izgrađenog postrojenja, zanima me da li se ide u to pravcu, jer ta pumpna stanica na postojećem izvorištu na Ilidži daleko manje bi koštala. Ako ima neke aktivnosti čisto da znamo da nas informišete po tom pitanju. Ovo ostalo već sam kazao čestitam i naprijed.“
Demir Milkić:

„Pa mi u DF-u smo analizirali ova Izvještaj i zaista želimo da kažemo da puna podreška direktoru i ovaj Izvještaj ćemo podržati. Ono što mene fascinira, ja sam imao priliku da me u zadnjih par mjeseci dva puta ugosti direktor te da razgovaramo o nekim stvarima i šta Vodovod radi. Ja sam zaista fasciniran kada sam vidio šta oni rade sa IT aplikacijama, šta rade s umjetnom inteligencijom, da mu pokazuje potrošnju vode korisnika u realnom vremenu. Mislim, to su neke stvari koje imaju neki najrazvijeniji gradovi. Tako da naš vodovod je zaista na jednom visokom nivou i kao što sam rekao podržati ćemo ova Izvještaj. Samo jedno pitanje, s obzirom da građane zanima, a i mene. Dugo godine se vrti to pitanje, to je vodosnabdijevanje naselja, izbjegličkog naselja Žuže. Zanima me da li postoji projekat rešenja, finansijska konstrukcija. S obzirom da je to izbjegličko naselje, da li postoji mogućnost da se preko Ministarstva za raseljena lica dođe do nekih para.“ 
Edin Šehić, Klub Naša stranka NiP:

„Evo ja ću u ime Kluba Naša stranka NiP također čestitati, kako radnicima tako i manadžmentu JP Vodovod i kanalizacija Gračanica i ako Bog da na godinu navršava 90 godina svog postojanja. Jedna moja sugestija, ili može Kluba sugestija, obzirom da smo mi na fonu, ja i kolegica već duži vremenski period, da ova praksa i ovo što radi Vodovod i kanalizacija treba da se preslika na komplet područja Grada Gračanica. Naravno da za to treba i vremena i svega, ali evo konkretno pitanje direktoru da li je upoznat i da li ima izvještaj koji je finansiran od strane Češke ambasade ovih 600.000 KM uloženih o snimanju kompletnog vodovodnog sistema na području Grada Gračanica, mislim na sve mjesne zajednice. Zašto to govorim i očekujem to i od direktora i od Gradonačelnika i gledam u Nihada, jedino Nihad to može da iznese, do penzije ako Bog da. Da na 90. godišnjicu imamo elaborat i studiju izvodljivosti o održavanju kompletnog vodovodnog sistema na području Grada Gračanica u jedan sistem. I evo, živi bili pa vidjeli, ako Bog da 2026. godine da to dočekamo i da nam se ovdje prezentuje taj elaborat i studije izvodljivosti na osnovu svih ovih pokazatelja. Negodovati će svi oni koji imaju profit od vodovoda, ali pokucat će njima neko i na vrata, jer dosta stvari se ne rade po propisima. Ali evo, šalu na stranu, zaista molim i Gradonačelnika i direktora da ovu praksu i ovo sve što kolega Milkić kaže, znači  generacijski sve preskočili i koristimo napredne tehnologije, uštede velike pravimo, ali nažalost to nemamo u svim mjesnim zajednicama. Tako da evo, jedna sugestija i možda inicijativa, da se zaista razmisli da se napravi jedan ili okrugli stol na tu temu i da otvorimo tu priču, i ako Bog da u narednoj godini, dvije barem imamo neko rješenje ponuđeno, a hoćemo li ići u realizaciju to ćemo mi procijeniti.“
Avdo Kurtović:

„Želio bih da pozdravim sve prisutne ovdje, i da se zahvalim na stvarno detaljnom Izvještaju od Vodovoda. Rijetko me onako šta zadivi, ali ovo stvarno na koji način se pristupa, na koji način je sadašnji direktor to nama prezentovao. Mislim da, svi trebaju, svi voditelji ovih preduzeća u gradu Gračanica trebaju da malo razmisle i da vide na koji način se pristupa problemu bez nekog grubog čitanja informacija, sa informacijama u glavi, sa nekim projektima i umjetnom inteligencijom implementiranom u sklopu toga. Mišljenja sam da svi u Gradskom vijeću bi trebali da u buduće podržimo ove nove projekte, nove ideje i da samo na ovaj način možemo da napredujemo i kao grad, i kao cjelina i da se, što kaže gospodin Šehić, pa možda i to da implementiramo da sve ide pod jedan krov, pa da se raspoređuje ravnomjerno.“
Amel Iljazović:

„Obzirom da svi hvale red bi bio da i ja pohvalim direktora i menadžment JP Vodovod i kanalizacija. Kolega vijećnici ako hoćemo da imamo svako javno preduzeće kao Vodovod i kanalizacija za primjer u Gračanici ovdje, žao mi je što nema Mustafe Hasića jer otišao je, da mu zaželim svu sreću povodom imenovanja vd direktora u Veterinarskoj stanici. Ovdje se bilo spominjalo nekakve tužbe za Izvještaj, ja jedini sam bio protiv tog Izvještaja, a evo kolege vijećnici su glasali, neki su bili za, neki suzdržani. Svako dobro želim menadžmentu Vodovod i kanalizacija, i da se malo više osvrnete na uposlenike, obzirom da su aktivni 24 sata  na sanaciji kvarova.“

Ervin Alić:

„Ne mogu da ne izađem i ja da pohvalim, da ne kažem našeg, jer prije dvije godine kada je isti ovaj direktor postavljan, bilo je istih priča kao sad za ovog direktora komunalnog preduzeća. Drago mi je i posebno sam ponosan na Galiba, i drago mi je čuti ovakve vaše pohvale, drago mi je vidjeti ovaj njegov Izvještaj, drago mi je da je uspio osvjetlati svoj obraz. Teško je, jer sad smo pričali o ovom čovjeku Hamidoviću koji još nije ni postavljen, neke stvari i ružna je to priča odavdje da neko može ili ne može a nismo ni probali. Evo Galib je dokazao da mladi, sposobni ljudi mogu. Bivšeg direktora komunalnog mi je stvarno žao, to je moj drug, sposoban, dobar, ali evo politika je takva i mi se nadamo da će otići dalje i biti na još boljem mjestu. Galibe hvala ti što si osvjetlao obraz i što nisi izdao.“

Mirzet Topčagić:

„Prije nego što direktor izađe da da odgovore i ono na što može da odgovori. Sanacija primarnog voda u ulici Patriotske lige da li je puštena u funkciju onaj dio koji je saniran, i evo efekti znate da smo imali tamo problema iznad deponije Grabovac sa pritiskom vode gore za domaćinstva, čak i one kuće koje su u sklopu donacija iz poplava 2014. godine. Da li tu sad ima poboljšanje kada je u pitanju pritisak, a evo u naznaci je ponovo teška hidrološka godina, ako se šta ne promijeni po pitanju klime. Pa evo ako može i to da li imamo neke efekte samom rekonstrukcijom primarnog vodadovoda. Evo Šehić je se već dotakao mislim da u Izvještaju, nisam ga ni pročitao da budem iskren, kada je u pitanju taj famozni general projekat, pa da znamo da li je on konačno gotov, da li imamo dovoljno količina pitke vode koje treba kroz rezervoare pustiti u sisteme. Ja se moram dotaketi isto da ćemo jako teško doći na ovu konstataciju, odnosno želju koju je iznio i kolega Šehić i kolega Kurtović da bi najbolje bilo da pokušamo pod isti krov. Međutim, poznavajući iskustva na terenu to će biti jako, jako težak proces, a naravno ako dođe do nekakvih kontrola i inspekcija itd. što kaže kolega Šehić možda jedino na taj način da te pravce promijenimo. Ovako kada se ljudima spomene voda da se to nešto čačka, to je jako, jako opipljiva stvar. Tako da mislim da je trenutno teško izvodljivo, ma da i ja sam ličnog mišljenja da svi budemo jedna porodica i da to imamo uređeno zajednički.“

Galib Mahmutović, Direktor JP Vodovod i kanalizacija:
„Vezano za integraciju mjesnih vodovoda u centralni sistem vodosnabdijevanja kojim upravlja i koristi JP Vodovod i kanalizacija. Mi smo svakako u svojoj dugoročnoj strategiji razvoja preduzeća ostavili ovu mogućnost da se svi lokalni vodovodi integrišu u centralni sistem, kojim će upravljati JP Vodovod i kanalizacija. Međutim, sav proces integracije zavisi od nekoliko faktora. Jedan od prvih faktora je tehničko stanje infranstrukture tih mjesnih vodovoda koji bi se preuzimali na upravljanje. Znači, mi bi trebali svakako detaljno izvršiti analizu svih tih mjesnih vodovoda. I evo utvrditi nedostatke tih vodovoda i mogućnost da se ti vodovodi ispune one normative koji vladaju u JP Vodovod i kanalizacija. Drugi dio, finansijski aspekt. Evo, svjesni smo mi da sve one mjesne zajednice koje ostvaruju neki prihod od vode, nijedna ta mjesna zajednica nije spremna da takav vodovod prepusti na upravljanje i održavanje JP Vodovod i kanalizacija. Sve one mjesne zajednice koje imaju poteškoće sa upravljanjem takvih vodovoda, ili koji imaju gubitke, one su spremne da prepuste takve vodovode na upravljanje javnom preduzeću. Međutim, da bi preuzeo takve vodovode, potrebno je izvršiti određenu rekonstrukciju, a za rekonstrukciju takvih vodovoda potrebna su određena finansijska izdvajanja. Drugi jedan, možda od gorućih pitanja, je pravni okvir i vlasnička struktura takvih vodovoda. Prvo su dovede u pitanje vlasnička struktura na takvim vodovodima, da li je to Grad Gračanica u vlasništu, kojim procentom, da li je to mjesna zajednica, ili su to određena grupa građana koja je sa svojim sredstvima uložila određena sredstva za izgradnju takvih cijevovoda i kao takav cijevovod prepustiti na upravljanje i održavanje mjesnoj zajednici. Svakako da nijedan vodovode ne može se uzeti na upravljanje i održavanje bez saglasnosti mjesne zajednice. Svakako da bi mi preuzeli takav vodovod na upravljanje, treba saglasnost mjesne zajednice, mjesna zajednice bih svakako tražila saglasnost svojih građana i to bi bio prvi korak ukoliko bi se krenulo u tom pravcu. Pitanje, Mirzet Topčagić, vezano za prečišćivač pitke vode u Sokolu. Pa evo JP Vodovod i kanalizacija obzirom na svoju nadležnost koju ima za upravljanje i održavanje postojećom infrastrukturom. Mi kao preduzeće nemamo nikakvu formalnu ulogu kao ni investitor i kao izvođač na datom prečišćivaču, ali svakako mi smo spremni pružiti tehničku pomoć koja je u našoj mogućnosti da se uključimo u svaku fazu implementacije tog projekta. Tako da evo i ja s ove strane, obzirom da nam taj prečišćivač nije dat na upravljanje, nemam neke dodatne informacije kada je u pitanju realizacija samog tog projekta. Kada je u pitanju pumpna stanica koja je planirana da se pumpa voda sa Ilidže na Vrela, a mi kao JP Vodovod i kanalizacija smo uradili takav projekat, taj projekat postoji. Međutim, nije još proces implementacije takvog projekta dok se prethodni taj prečišćivač ne stavi u funkciju. Znači imamo neke predradnje koje trebaju biti završene da bi ova druga faza krenula u implementaciju. Kada je u pitanju vodosnabdijevanje Žuže, pitanje kolege Demira Milkića. Svakako javno preduzeće, evo obzirom na naše nadložnosti mi upravljamo i održavamo sistemom, sva dalja infrastrukturna ulaganja na proširenje i novu izgradnju mreže u nadložnosti Grada Gračanica. Grada Gračanica planira budžetom određena sredstva za realizaciju ovih projekata, tako da je ta funkcija u nadležnosti Grada Gračanica. Kada je u pitanju zamjena cjevovoda koji je bio podmenzioniran u ulici Patriotske lige, taj cjevovod je pušten u funkciju. Dosta smo imali prigovore tih građana koji se nalazi na Grabovcu zbog nižeg pritiska. Obzirom nakon puštanja u funkciju ovog cjevovoda trenutno nemamo pritružbe tih građana i mi mislimo da smo na ovaj način riješili problem urednog vodo snabdijevanja četiri, peti kuća koji se nalazi na Grabovcu.“
Zaključena rasprava.

Izvještaj o radu i finansijskom poslovanju JP Vodovod i kanalizacija d.o.o. Gračanica za 2024. godinu je jednoglasno usvojen, sa 26 glasova „ZA“.

TAČKA 21

RAZMATRANJE I USVAJANJE IZVJEŠTAJA O RADU I FINANSIJSKOM POSLOVANJU JP „KOMUS“ D.O.O GRAČANICA ZA 2024. GODINU S INFORMACIJOM O PRIKUPLJANJU I ODLAGANJU KOMUNALNOG OTPADA IZ DOMAĆINSTAVA I PRIVREDNIH SUBJEKATA

Učesnici u diskusiji:

Mersiha Jogunčić:

„Ja neću ništa komentarsati vezano za Izvještaj, s obzirom na to da smo ga dobili u šestom mjesecu, nije ni bitno da komentarišem. Uvijek sam afirmativno komentarisala i postavljala pitanje i dobijala odgovore. Ja bih se samo iskreno, najiskrenije zahvalila bivšem direktoru Senadu Memiću što je uvijek izlazio u susret za bilo šta što smo tražili i svako pitanje koje sam postavila dobila sam iscrpan odgovor upravo onako kako treba da postupa jedna odgovorna osoba koja rukovodi jednim ovakvim preduzećem kako je Kumus. I također zahvaljujem se gospođi Zakiri koja je uvijek uskakala u pravim momentima i ja vam zaista čestitam na svim uspjesima, čestitam na tome što imamo uspješno komunalno preduzeće i hvala vam za sve pozitivne i dobre stvari koje ste primijenili u praksi u gradu Gračanica.“

Vahid Bajrić, Komisija za urbanizam i ekologiju:

„Komisija za urbanizam i ekologiju je razmatrala ovaj Izvještaj JP Komus za 2024. godinu i predlaže Gradskom vijeću da ga usvoji.“

Vahid Bajrić:

„Evo ja ću u svoje lično ime da pohvalim rukovodstvo JP Komus i da se zahvalim na njihovom uspješnom radu i hvala vam. Mislim da će i novo rukovodstvo možda imati snage da uspješno radi, ali ipak teško je naći zamjenu Senadu Memiću i hvala mu za sve što je uradio za naše građane.“

Demir Milkić:

„Evo mi smo razmatrali ovaj Izvještaj JP Komus, što je kontinuitet onog što je rađeno u zadnjih deset godina. Ovaj Izvještaj ujedno simbolično označava i završetak jednog izuzetno uspješnog poglavlja mandata direktora Senada Memića, koji je svojim radom ostavio trajan pečat u funkcionisanju ovog preduzeća. Zahvaljujući, moram reći i biti iskren, zahvaljujući njegovoj posvijećenosti, viziji, stručnosti, firma je prošla kroz značajnu transformaciju i došla je do stabilnog sistema koji je u službi svih građana. To nije samo formalni podatak, već ono zaista što osjetimo i vidimo svaki dan na terenu, tj. u našem gradu u našoj čarši. U svoje lično ime, u ime svih ljudi koji cijene posvijećeni i odgovaran rad, želim uputiti na zahvalnost i čestitati na svemu što je postigao u proteklom periodu, a također novom rukovodstvu i novom direktoru želim čestitati i da nastavi tamo gdje je stao direktor Senad Memić.“
Edin Šehić:

„Kaže Senad Memić nekad je bolje šutiti. A ja bih ga zamolio da nam svakako izađe, a morat ćemo neko smisliti pitanje da mora izaći ovdje da nam se obrati. Pa neka je vd direktor Zakira, nema veze, ali najmanje što zaslužuje da može izaći i da kaže ovo sve što smo mi rekli. Bez obzira na ovo sve danas što se izdešavalo i što smo malo potezali pitanja, za mene sinonim Komusa uvijek bila Zakira i Senad i nisam gledao nikad ni boju dresa ni šta ja znam, ali oni su zaista radili odgovorno, pogotovo Zakira na uređenju i enterijerima što joj se duboko zahvaljujem. Gračanica je prepoznatljiva po tome i postala i ostaće, a svakako veliko hvala i naravno što sam rekao i kroz diskusiju kad je bilo o davanje saglasnosti, nove mlade snage dolaze. Senad je možda malo i mlađi bio kad je došao na tu poziciju, napravio je čuda, nadam se da će i novi mladi čovjek napraviti čudo, da će nastaviti u pozitivnom smjeru i da će zasigurno imati i dobre preporuke i otvorena vrata ovim iskusnim ljudima za neke možda savjete i da nastavi na ovim projektima koje smo započeli, od zatvaranja deponije i pretovarnice itd. ono što smeta i što je rak rana ovom gradu i sigurno sam da će imati sagovornika u ovim ljudima, jer oni su uvijek živjeli za svoj grad i nadam se da će dati doprinos sigurno novom rukovodstvu i novom menadžmentu. Naravno Zakira ostaje tu i dalje. Hvala vam još jednom na svemu što ste dali, a što se tiče Izvještaja, kao što je rekao kolega on je u kontinuitetu pozitivan i jedini žal je što evo, žao mi je što Senad u svom mandatu nije u potpunosti zatvorio deponiju, ali dosta učinio na tome.“

Amel Iljazović, Klub SBiH:

„U ime Kluba SBiH i u svoje lično ime Senadu Memiću želimo svako dobro u budućem radu i životu, a naravno podržati ćemo ovaj Izvještaj.“

Mirzet Topčagić:

„Moram reći da smo mi u Klubu SDP Gradsko vijeće Gračanica izuzetno sretni što konačno, što smo namolili da ovaj Izvještaja dođe na dnevni red. Iskren da budem očekivao sam daleko, daleko žustriju i raspravu i diskusiju. Međutim, evo što kaže ona narodna legla je kuja pod koš, i sada nema nikakvih problema. Tako da očigledno evo po ambientu koji vlada trenutno u sali to je sad više manje i nije ni bitno šta ovdje piše, šta je iskazano, ali šta je tu je. Da li je ispravno ili nije ispravno ono što se dogodilo prije nekoliko mjeseci to će vrijeme pokazati. Ponovo evo vidim da ne znam koji sad kolega ili kolegice izvrtanje nekakvih naših teza, mi apsolutno želimo sve dobro novoizbranom, evo danas je data saglasnost direktoru Ameru Hamidoviću kojeg lično poznajem. Uopšte ne sumnjam da će dati čovjek sve od sebe, a koliko će biti uspješan pokazati će rezultati. Moram reći da su visoki standardi kada je u pitanju ovo preduzeće, znači već postavili i da će to malo i biti zahtjevno i pratiti, ali evo otom, potom. Ono evo što na kraju u ime Kluba SDP Gračanica, želim da se zahvalim i Zakiri i Senadu na jednoj korektnoj saradnji sve ove godine i zaista kada se samo zamisli koliko je. Ja bih tebe kolega Reufe zamolio, čitavo vrijeme ovdje se ponašaš kao da je igranka, mislim da bi bilo pametnije što dobacuješ sa strane i smješkaš čitavu sjednicu, da malo izađeš za govornicu, da se uključiš malo u tematiku i ove rasprave, a ne samo tako da se u tom položaju kakvom jeste ponašate, ali eto o tom potom. Zahvalio sam se već, da im poželim puno prije svega zdravlja, uspjeha u radu, oni su se već i dokazali ne sumnjam da će njihove i poslovne karijere ići u pravcu kako su išle do sada. Hvala vam na svemu što ste uradili za naše javno preduzeće kada je u pitanju ekologija na prostoru našeg grada, svako dobro. Očigledno da će ovaj Izvještaj biti podržan jednoglasno i drago mi je radi toga.“

Mirza Okić:

„Pa nakon svih ovih pohvala ja vidim oproštaj neki. Senad naš nigdje ne ide on je tu, uposlenik Komusa i ostaje i dalje da radi za dobrobit ovih građana, a naša Zekira isto tako. Svakako hvala vam za rukovođenje ovom firmom, jedan uspješan period i za nas, nadamo se da će sa zajedničkim snagama novo rukovodstvo i Senad i Zekira i dalje nastaviti samo nizati uspjehe ovog  predzeću. Što kaže kolega Šehić do kraja završiti zatvaranje ove deponije naše, a naravno ako naš kolega Memić ode negdje u više nivoe želim mu mnogo sreće i uspjeha u radu.“
Sadmir Džebo, Gradonačelnik:

„Definitivno Predsjedavajući vidi se da smo nas dvojica išli zajedno u razred, pa taman sam htio da i ja kažem to isto da kolega Memić, kao i Zakira svakako tu uposlanici Komusa. Moje isto čestitke, ali jednu stvar nekako čini mi se da smo svi promakli kada je u pitanju Vodovod i kada je u pitanju Komus ja bih pogotovo tu čestitao svim uposlenicima koji jako, jako, jako vrijedno rade, koji su svaki dan na ulici sa onim kamionima i čiste. Tako da mislim da, uz dužnog poštovanja i direktoru Memiću u tom periodu, a evo i direktorci Zakiri, sada uposlenicima Komusa i puno sreće svima, ali mislim da su oni ljudi koji taj dio posla rade. Pogotovo uz odobrenje čini mi se Zakirino i Senadovo, oni zaista zaslužuju pohvale. To su ljudi koji rade posao koji, evo, ja skidam kapu na tome i mislim da su oni možda nekako i „najveći“ krivci za čistoću ovog grada.“ 
Zaključena rasprava.

Izvještaj o radu i finansijskom poslovanju JP Komus d.o.o. Gračanica za 2024. godinu s Informacijom o prikupljanju i odlaganju komunalnog otpada iz domaćinstava i privrednih subjekata je usvojen sa 25 glasova „ZA“ i 1 „SUZDRŽAN“.

TAČKA 22

INFORMACIJA O BROJU I STATUSU STANOVA U VLASNIŠTVU GRADA GRAČANICA

Učesnici u diskusiji:

Edin Šehić:

„Svakako imam potrebu da se javim za riječ, obzirom da je jednom ili dva puta bilo i vijećničko pitanje, inicijativa da se dobije spisak stanova u vlasništvu Grada Gračanica, koji nisam nikad dobio po inicijativi, ali evo sad smo dobili u formi Informacije. Za početak, dobro, ma da je i ovo šturo i na neki način nerazrađeno, nedefinisano, neraspetljano itd., ali evo u zaključcima se navodi da će se ići ka tome da se to „raspetlja“ i da se upiše vlasništvo ondje gdje može. Problemi su svakako da neki posjeduje kupoprodajni ugovor, iako i dalje imovina na stanovima. I povod traženja informacije o stanju stanova u vlasništvu Grada Gračanica je bila, sjećate se dobro, u slučaju Edise Sejdinović, kada smo krenuli ka traženju rješenja i pouzdano je znala da ima stanova u vlasništvu Grada, međutim, tek smo sad dobili informaciju i posjeduje Grad neke stanove. Zašto se nije išlo i da li je se išlo u tom pravcu ne znam, ali evo svakako mislim da zadatak Gradonačelnika i službi možda za sljedeću godinu, da ove stvari koje su sada nejasne i neraspetljane budu doveden pred svršen čini, da se zaista zna koji su stanovi u vlasništvu, ko ih trenutno drži pod zakupom, odnosno ko je smješten u stanovima i kakav je regulisan ugovor o samom najmu, da li se plaća zakupnine itd. Dakle, ova prva Informacija onako štura zadovoljavajuća, nadam se iduća da će biti sa svim ovim potrebnim stvarima izdefinisano i do kraja razjašnjena kada su u pitanju sami korisnici i sami titular ovih stanova.“
Mersiha Jogunčić:

„Ja ću također zahvaliti na ovoj Informaciji koju prvi puta imamo pred sobom, što znači da sve se može kad se hoće. Nekad prije izvjesnog broja godine ja sam tražila da mi se dostavi informacija o kompletnoj imovini koja je na području Grada Gračanica, a pripadna Gradu Gračanica, što uključuje i zemljište i stanove. Nisam dobila nikad tu informaciju. Evo, krenulo se u tom smjeru, dobili smo nešto vezano za stanove, što je svakako pohvalno. Očekujemo ovo što je kolega Šehić rekao da će sve to posložiti, raspetljati i da ćemo znati kako stojimo s tim. Naravno da ću insistirati, kad već možemo ovo, da ću insistirati i na onom drugom dijelu, dakle, kompletno zemljište koje pripada Gradu Gračanica. Da znamo čime raspolažemo i gdje možemo eventualno aplicirati ili insistirati da se grade parkovi, dječija igrališta i ostalo.“
Mirza Okić:

„Pa evo, dobro je da imamo kakvu takvu Informaciju, ma da u ovoj Informaciji bih pitao nekoliko stvari vezano za stanove koje su u vlasništvu Grada. Pod 3. dole stavka 2., kvadratura, veličina stana, nije navedena, ako ja dobro vidim, i ovdje ovi stanovi koji se, znači, stan se koristi, stanar posjeduje kupoprodajni ugovor kupovine stana od Koka produkt d.o.o. a vodi se u vlasništvu Grada. Pa da mi se pojasne, nije mi jasno da li su to i dalje stanovi koje Grad može s njima raspolagati ili su to već stanovi fizičkih lica, gdje Grad faktički s njima nema ništa. I da li postoji nekakav opširni dokument komisije koja je vršila, izlazila na teren i utvrdila činjenično stanje svih ovih nekretnina koje se navode u ovoj Informaciji.“
Aida Hodžić, Šef Službe:

„Evo ja ću pokušati da odgovorim. Prvo, nije Informacija štura, neshvatljiva i ostalo. Treba prvo razumjeti niz zakona koji su doveli do privatizacije stanova i sve zbrke koja još uvijek postoji vezano za agenciju za privatizaciju i privatizaciju stanova. Još uvijek se mogu otkupiti certifikatima stanovi na kojima postoje stanarsko pravo. Nema informacije da se neće produžiti, kao naš Zakon o legalizaciji. Dakle, bilo je informacija o broju statusu stanova u vlasištu Grada Gračanica. Služba nije ni smatrala da treba pisati ko ga koristi, kako ga koristi i ostalo. Mislim, to su već privatni podaci koje ne znam da li se mogu iznositi i treba iznositi u ovakvim dokumentima. Dakle, ima izvještaj koji ste pitali Predsjedavajući, a on je urađen za potrebe finansija zbog vrijednosti i stanova koji su se vodili kao imovina Grada Gračanica u finansijskim knjigama. A to nije isto kao kada mi u imovinskoj službi kažemo šta je imovina, a šta nije ono što se vodilo u finansijama. Ja sam taj izvještaj imala i napisala sam da sam ga imala. Stvarno je komisija odradila maksimalno i dobro da bi se neke nekretine koje se vode kao imovina isknjižila iz te imovine. Zašto je napisano da je zemljišno-knjižni izvadak jedini valjan i pravni dokaz o vlasništvu. Dakle, napisani su samo stanovi koji se vode kao vlasništvo u zemljišnoj knjizi. E, hajmo se sad vratiti na nešto što neki možda znaju, ne znaju, nisu ni morali znati. Novi stanovi koji su napravljeni od 1992. godine pa na ovamo su stanovi u Javoru u kojima su smještene romske porodice po projektu 12 stanova. Svi stanovi o kojima pričamo su iz SFR Jugoslavije bili su društvena svojina, pa onda promjenom zakona državna, pa po zakonu o privatizaciji stanova su prešli u privatno vlasništvo. Pa su svi bili upisani u knjigu položenih ugovora, koja je bila pisana knjiga na koju se nije nekad znalo ni na kojoj je parceli, jer su stanovi otkupljivani od preduzeća od kojih su ih radnici dobili i koji su imali stanarsko pravo. Pa se i taj zakon produžavao, produžavao, produžavao i produžavao pa su napravljene agencije za privatizaciju pa je to čitav sklop zakona koji je prilično šarolik i ima svakakvih rješenja i Ustavni sud je donosio presude. Tako da još uvijek postoji mogućnost da neko podnese zahtjev i dokaze da je taj stan njegov. Šta u stvari treba i šta je bilo cilj ove Informacije. Kada je urađena harmonizacija podataka za k.o. Gračanica gdje je najviše stanova, dakle, najviše ih je u gradu, po mjesnim zajednicama ima poneki, tad su u zemljišnu knjigu uneseni stanovi i traženo je dokaz o vlasništvu. Neko je dokazao, neko nije dokazao, ali tad je prvi put to su elaborati o etažiranju koje je radio izvođač radova koji je bio angažovala Federalna geodetska uprava. Sad u zemljišnoj knjizi postoje stanovi na kojima nisu upisana vlasništva i sad su prošle neke godine, e to je ovo što je napisano da se može sad povesti složen pravni postupak da se utvrdi i da se pokuša upisati Grad Gračanica, s tim da takvu odluku treba donijeti Gradsko vijeće nakon provedenog postupka. Nešto je radio Gradačac, vidjeli smo šta su oni radili, dakle, i on su iz 2024. godine. Dakle, složen postupak i možda će neke od tih stanova ostati, a oni stanovi koji su bili upisani u računovodstvu, znate kako je bilo od 1992. do 1995. napuštena imovina, smještaj porodica, nije bilo nikoga, e sad treba utvrditi čiji je stan, koje je firme, da li je bio u stečaju, u postupku otkupa u privatizaciju od agencije za privatizaciju, ko je bio u njemu, je li podnosio prava, složen postupak skroz. A ovo su stanovi koji su upisani na nas. A ovo što je napisano za Stjepan Polje, ljudi imaju sa stečajnim upravnikom Koka produkta, su sklopili ugovore, imaju validne notarske ugovore o kupovini stana i žive u njima. Stanovi su upisani na Grad Gračanica. Obraćali su se da upišu recimo da samo sa sudskim sporom mogu dokazati, a u sudskom postupku kako je Koka uspjela prodati te stanove njima, ne znamo. Oni jesu u tim zgradama imali Koka produkt svoje stanove, to su one u Stjepan Polju pored magistralnog puta u Barama zgrada. Kako je došlo do toga ne znamo, ali ljudi smatraju da su njihovi. U zemljišnom knjižnom uredu je upisan Grad Gračanica, pa ćemo vidjeti. Ovaj stan što ne piše kvadratura je greška, 29 kvadrata i otprilike sličan ovome.“
Zaključena rasprava.

Informacija o broju i statusu stanova u vlasništvu Grada Gračanica je primljena k znanju.

Sjednica je završena u 16,25 sati.

